സിൽക്ക് സ്മിതയുടെ 60-ാം പിറന്നാള് – Newsthen l The news interactive\nസിൽക്ക് സ്മിതയുടെ 60-ാം പിറന്നാള്\nഇന്ന് നടി സില്‍ക്ക് സ്മിതയുടെ 60-ാം ജന്മവാര്‍ഷികം. ആന്ധ്രാപ്രദേശിലെ വരണ്ട പൊടിമണ്ണുള്ള ഗ്രാമത്തില് നിന്നും തെന്നിന്ത്യന് സിനിമയുടെ മാസ്മരിക വര്‍ണ്ണത്തിലേക്ക് മാത്രമല്ല, പുരുഷത്വത്തിന്റെ ഉര്‍വ്വരതയിലേക്ക് കടന്നുവന്ന നടിയായിരുന്നു സില്‍ക് സ്മിത. പേര് വിജയലക്ഷമി പക്ഷേ അറിയപ്പെട്ടത് മറ്റൊരു പേരിലും.\nഒരു എക്‌സ്ട്രാ നടിയായി സിനിമാ വ്യവസായ രംഗത്തേക്ക് കടന്ന അവര് 1979 ല് തമിഴ് ചലച്ചിത്രമായ വണ്ടിച്ചക്രത്തിലെ ‘സില്‍ക്ക്’ എന്ന കഥാപാത്രത്തിലൂടെയാണ് ശ്രദ്ധിക്കപ്പെട്ടത്. ചിത്രത്തില് ഒരു ബാര് ഡാന്‍സറുടെ വേഷമായിരുന്നു സ്മിതയ്ക്ക്. അതിന് ശേഷമാണ് സ്മിത സില്‍ക്ക് സ്മിത എന്ന പേരില് അറിയപ്പെടാന് തുടങ്ങിയത്. സിലുക്ക് സിലുക്ക് സിലുക്ക് എന്ന സിനിമയിലെ അഭിനയവും കൂടിയായപ്പോള് സ്മിതയ്ക്ക് സില്‍ക്ക് എന്ന പേരു ഉറച്ചു.\nഒരു സെക്‌സ് സിംബലായി മാറിയ അവര് 1980 കളില് ഇത്തരം വേഷങ്ങളില് ഏറ്റവും കൂടുതല് തിരക്കുള്ള അഭിനേത്രിയായി ആയി. 17 വര്‍ഷക്കാലം നീണ്ടുനിന്ന തന്റെ അഭിനയജീവിതത്തില് മലയാളം, തമിഴ്, തെലുങ്ക്, കന്നഡ, ഹിന്ദി ഭാഷകളിലായി ഏകദേശം 450 ലധികം ചിത്രങ്ങളില് അവര് അഭിനയിച്ചു.\nമൂന്നാം പിറ എന്ന സിനിമയിലെ ധീരമായ വേഷവും, നൃത്തവും സില്‍ക്കിനെ പ്രശസ്തിയിലേക്കുയര്‍ത്തി. തുടര്‍ന്നുള്ള പതിനഞ്ച് വര്‍ഷത്തോളം സില്‍ക്ക്, തെന്നിന്ത്യന് മസാല പടങ്ങളില് അഭിനയിച്ചു. അക്കാലത്ത് സില്‍ക്കിന്റെ അത്ര പ്രശസ്തിയുള്ള മറ്റൊരു മാദക നടിയും ദക്ഷിണേന്ത്യയില് ഉണ്ടായിരുന്നില്ല. കാലത്തിന്റെ ഒരോ റീടേക്കുകളേ…1960 ല് തുടങ്ങി 1996 സെപ്തംബര് 23ന് തന്റെ 36-ാം വയസ്സില് ചെന്നൈയിലെ ഒരു അപ്പാര്‍ട്ട്‌മെന്റില് അവസാനിച്ച ജീവിതം..\nപുതിയ കാലം അല്ലെങ്കില് സിനിമയുടെ നവ-വാണിജ്യഭാഷ ഇത്തരം പ്രതിനിധാനങ്ങളെ ഐറ്റം നമ്പര് താരമായി മാത്രം അടയാളപ്പെടുത്തുകയും പരിമിതപ്പെടുത്തുകയും ചെയ്യുന്ന ഈ കാലത്ത് ഇത്തരം കഥാപാത്രങ്ങള് / സാന്നിദ്ധ്യങ്ങള് സൃഷ്ടിച്ച സാംസ്‌കാരികമായ കീഴാളപ്രതിനിധാനമാണ് സ്മിതയടക്കമുള്ളവരുടെ പ്രസക്തി. ഇനിയും മരിക്കാത്ത ആ വശ്യമായ ചിരിയും നെഞ്ചിടിപ്പിക്കുന്ന ഉടലിനുമൊപ്പം അത് എത്രപേര് ഓര്‍ക്കും…


എയിഡ്സ് രോഗം മറച്ചു വച്ച് ലൈംഗീക ബന്ധത്തിൽ ഏർപ്പെട്ട യുവാവിന് 30 വർഷം തടവ് | USA Malayalam News Paper\nഎയിഡ്സ് രോഗം മറച്ചു വച്ച് ലൈംഗീക ബന്ധത്തിൽ ഏർപ്പെട്ട യുവാവിന് 30 വർഷം തടവ്\nStory Dated: Friday, June 22, 2018 08:44 hrs EDT\nഹൂസ്റ്റൺ∙ എയിഡ്സ് രോഗമാണെന്നു കണ്ടെത്തിയതിനുശേഷം അതു മറച്ചു വച്ച് ഭാര്യയുമായി ലൈംഗീക ബന്ധം പുലർത്തിയ കരിം ഷെയ്ക്കാനിക്ക് (34) കോടതി മുപ്പതുവർഷം തടവ് ശിക്ഷ വിധിച്ചു. 2016 ൽ ചാർ്ജ് ചെയ്ത കേസിൽ 2018 ജൂൺ 20 നായിരുന്നു കോടതി ശിക്ഷവിധിച്ചത്.\nലൈംഗീക ബന്ധത്തിൽ ഏർപ്പെടുന്നതിനു മുമ്പ് ഇരുവരും രോഗ പരിശോധനയക്ക് വിധേയരായി. യുവതിയുടെ പരിശോധനാ ഫലം നെഗറ്റീവായിരുന്നു. യുവാവിന്റെ പരിശോധനാ ഫലവും നെഗറ്റീവായിരുന്നുവെന്നാണ് തന്നോടു പറഞ്ഞതെന്ന് യുവതി കോടതിയിൽ മൊഴി നൽകി. ഇതിനുശേഷം ഇരുവരും വിവാഹിതരായി. 2013 ലായിരുന്നു വിവാഹം.\nദന്ത ഡോക്ടറെ സന്ദർശിച്ച യുവതിയുടെ വായിൽ എന്തോ കണ്ടെത്തിയതിനെ തുടർന്നു നടത്തിയ വിശദ പരിശോധനയിൽ ഇവർക്ക് എയിഡ്സ് രോഗം ഉള്ളതായി കണ്ടെത്തി. ഭർത്താവ് അറിഞ്ഞു കൊണ്ടുതന്നെയാണ് ഭാര്യക്ക് ഈ രോഗം പകർന്നു നൽകിയതെന്ന് കോടതി കണ്ടെത്തി. കുറ്റം സമ്മതിച്ച കരിമീനെ കോടതി മുപ്പതു വർഷത്തേക്ക് ശിക്ഷിച്ചു.


പഠിക്കുന്ന സമയത്ത് ക്ലാസ് ടോപ്പ്; മധു മാനസികനിലതെറ്റിയ അവസ്ഥയിലേക്ക് വന്നതിനു പിന്നിലെ കഥ ഇതാണ്..... | Vartha Jalakam\nപ്രണയം കടുത്തതോടെ പെണ്‍കുട്ടിയുടെ വീട്ടുകാരെ സമീപിച്ച് കാര്യം പറഞ്ഞു.പെണ്‍വീട്ടുകാര് ബന്ധം നിരസിച്ചെന്നു മാത്രമല്ല. പട്ടിയെ തല്ലുംപോലെ ക്രൂരമായി മര്‍ദ്ദിച്ചു. സ്വന്തം നാടായ അട്ടപ്പാടിയില് തിരിച്ചെത്തിയത് പെരുമാറ്റത്തിലും സംസാരത്തിലും സ്വാഭാവികത നഷ്ടപ്പെട്ട യുവാവാണ്. അമ്മയും സഹോദരിമാരും അതു കണ്ട് വിങ്ങിപ്പൊട്ടി.....\nAuthor : Anoop Vijay\n(ഇത് സത്യമാണെങ്കിൽ, മധുവിന്റെ കൊലപാതകം ഒരു ഓർമ്മപ്പടുത്തലാണ്...നമ്മുടെ സമൂഹത്തിലെ അരക്ഷിതാവസ്ഥയുടെയുടെ..!!)\nപഠിക്കുന്ന സമയത്ത് ക്ലാസ് ടോപ്പ്; മധു മാനസികനിലതെറ്റിയ അവസ്ഥയിലേക്ക് വന്നതിനു പിന്നിലെ കഥ ഇതാണ്.\nരണ്ട് ദിവസം മുമ്പ് ദൈവത്തിന്റെ സ്വന്തം നാട്ടില് നടന്ന ദാരുണമായ സംഭവത്തിന്റെ നടുക്കത്തില് നിന്നും മനസാക്ഷിയുള്ള ആര്‍ക്കും അതില് നിന്നും മുക്തനാവാന് കഴിഞ്ഞിട്ടില്ല. എന്നാല് മധുവിന്റെ യഥാര്‍ത്ഥ അവസ്ഥ കൂടി അറിഞ്ഞാല് നാം എല്ലാവരും കുറ്റബോധത്താല് നീറും. കാരണം മനസാക്ഷിയും മനുഷ്യത്വവും സഹജീവി സ്നേഹവും ഉള്ള ആരുടയും കണ്ണ് നിറയും മധുവിന്റെ യഥാര്‍ത്ഥ ജീവിതത്തെ കുറിച്ച് അറിഞ്ഞാല്. അട്ടപ്പാടിയിലെ പുരാതന ആദിവാസി ഗോത്രസമൂഹമായ കുറുംബ വിഭാഗത്തില് ജനിച്ച മധു യഥാര്‍ത്ഥത്തില് ആരുടേയും മനസ്സ് പൊള്ളിക്കുന്ന ദുരന്ത കഥയിലെ നായകന് തന്നെയാണ്.\nഗോത്രവര്‍ഗ്ഗ ഊരായ കടുകുമണ്ണയിലെ മല്ലന്റെയും മല്ലികയുടെയും മൂന്നു മക്കളില് ഒരുവന്.പഠിക്കാന് താല്പര്യമുണ്ടായിരുന്ന അവനെ ഊരില് നിന്ന് 22 കിലോ മീറ്റര് അകലയുള്ള ശ്രീശങ്കര എന്ന സ്ഥലത്തെ കോണ്‍വെന്റില് നിറുത്തി പഠിപ്പിച്ചു.നാലാം ക്‌ളാസുവരെ അവിടെ നിന്നായിരുന്നു പഠനം. പിന്നെയും അവന് പഠിച്ചു ഏഴാം ക്‌ളാസുവരെ. അപ്പോഴേക്കും പിതാവ് മല്ലന് ഈ ലോകം വിട്ടുപോയി.രണ്ടു സഹോദരിമാരെയും അമ്മയേയും പോറ്റേണ്ട ചുമതല മധുവിന്റെ ചുമലിലായി.\nപഠിക്കാന് മോഹിച്ച അവന് കുടുംബ പ്രാരാബ്ധങ്ങള് കാരണം പഠനം നിര്‍ത്തി കുടുംബത്തെ പോറ്റാന് ഇറങ്ങേണ്ടിവന്നു.പഠിക്കാന് മോഹിച്ച മധു പ്രാരാബ്ധങ്ങള് കൂട്ടായപ്പോള് പഠനം പാതിവഴിയില് ഉപേക്ഷിച്ച് കുടുംബം നോക്കാനിറങ്ങുകയായിരുന്നു. മധുവിന് പ്രണയം തലയ്ക്ക് പിടിച്ചപ്പോള് വിവാഹാഭ്യര്‍ത്ഥനയുമായി കാമുകിയുടെ വീട്ടിലേയ്ക്കെത്തിയ മധുവിനെ അവർ പട്ടിയെപ്പോലെ തല്ലിച്ചതച്ച് അവന്റെ ഓര്‍മ്മകളുടെ താളം തെറ്റിച്ചു.\nകൊത്തുകാട്ടില് പണിയെടുത്തും.മറ്റ് ആദിവാസികളോടൊപ്പം തേനും കുങ്കില്യവും ശേഖരിച്ചും അന്നത്തിനുള്ള വഴി കണ്ടെത്തി കുടുംബം പോറ്റി.\nഅതിനിടെ ആദിവാസികള്‍ക്കുള്ള തൊഴില് വൈദഗ്ദ്ധ്യ പരിശീലനത്തിനായി ഐ. ടി. ഡി. പി മുഖാന്തരം പാലക്കാട് മുട്ടിക്കുളങ്ങരയിലേക്ക് പോയി. തടിപ്പണിയിലും നിര്‍മ്മാണതൊഴിലിലും വൈദഗ്ദ്ധ്യം നേടി. അവിടെവച്ചു ഒരു പെണ്‍കുട്ടിയുമായി പ്രണയത്തിലായി. നല്ലൊരു ജീവിതം സ്വപ്നം കണ്ട മധുവിന് പക്ഷേ, സ്വന്തം ജീവിതം കൈവിട്ടുപോകുകയായിരുന്നു.\nപ്രണയം കടുത്തതോടെ പെണ്‍കുട്ടിയുടെ വീട്ടുകാരെ സമീപിച്ച് കാര്യം പറഞ്ഞു.പെണ്‍വീട്ടുകാര് ബന്ധം നിരസിച്ചെന്നു മാത്രമല്ല. പട്ടിയെ തല്ലുംപോലെ ക്രൂരമായി മര്‍ദ്ദിച്ചു. സ്വന്തം നാടായ അട്ടപ്പാടിയില് തിരിച്ചെത്തിയത് പെരുമാറ്റത്തിലും സംസാരത്തിലും സ്വാഭാവികത നഷ്ടപ്പെട്ട യുവാവാണ്. അമ്മയും സഹോദരിമാരും അതു കണ്ട് വിങ്ങിപ്പൊട്ടി. ആരെയെങ്കിലും കണ്ടാല് അവന് പേടിയാണ്. കോട്ടത്തറ ഗവ. ട്രൈബല് ആശുപത്രിയില് പത്തുവര്‍ഷത്തോളം ചികിത്സ നടത്തി. എന്നിട്ടും കാര്യമായ ഫലമുണ്ടായില്ല.തുടര്‍ന്നുള്ള ജീവിതം ഏകാന്തതയിലേക്കു മധുവിനെ പറിച്ചുനട്ടു.\nഒറ്റപ്പെട്ട മലമടക്കിലായി താമസം. വിശപ്പ് സഹിക്കാന് കഴിയാതെ വരുമ്പോള് മാത്രം എന്തെങ്കിലും കഴിക്കാനായി മാത്രം പുറം ലോകത്തേക്കു വന്നു. ആ വരവിലും അവനെ മര്‍ദ്ദിക്കാനായിരുന്നു പലര്‍ക്കും താല്പര്യം. മോഷണക്കുറ്റം ആരോപിച്ചാണ് ഓരോ തവണയും അവനെ മര്‍ദ്ദിച്ചിരുന്നത്. ആ പേടി കാരണം അവന് വിശപ്പ് അടക്കിപ്പിടിച്ചാണ് കാട്ടില് കഴിഞ്ഞിരുന്നത്. വിശപ്പ് സഹിക്കാന് കഴിയാത്ത ഒരു നിമിഷത്തിലാണ് കഴിഞ്ഞ ദിവസം അവന് വീണ്ടും പുറംലോകത്തേക്കു വന്നത്. ആ വരവില് അവന്റെ ജീവനെടുക്കാന് ആളുണ്ടായി. അവനെ കെട്ടിയിട്ട് മര്‍ദ്ദിക്കുന്നവരോട് കാര്യങ്ങള് പറയാനുള്ള മനോബലം അവനുണ്ടായില്ല. ആകെ അവന്‍പറഞ്ഞത് ചില വാക്കുകള് മാത്രം. എനിക്ക് വിശക്കുന്നു. എന്നാല് അവന്റെ വാക്കിന് ആരും കാതോർക്കാതെ ചില നരഭോജികള് അവനെ വിശപ്പും ദാഹവും ഒന്നുമില്ലാത്ത ലോകത്തെ പറഞ്ഞയച്ചു.\n#TAGS : madhus life story


ഈ വാക്കുകൾ ആരു പറഞ്ഞാലും ഇനിയും എതിർക്കും, ബലാത്സംഗം ചെയ്യപ്പെടുന്ന പെണ്ണവസ്ഥകൾ അറിയാവുന്നതുകൊണ്ട് തന്നെ - Boolokam\nHome Boolokam ഈ വാക്കുകൾ ആരു പറഞ്ഞാലും ഇനിയും എതിർക്കും, ബലാത്സംഗം ചെയ്യപ്പെടുന്ന പെണ്ണവസ്ഥകൾ അറിയാവുന്നതുകൊണ്ട് തന്നെ\nഈ വാക്കുകൾ ആരു പറഞ്ഞാലും ഇനിയും എതിർക്കും, ബലാത്സംഗം ചെയ്യപ്പെടുന്ന പെണ്ണവസ്ഥകൾ അറിയാവുന്നതുകൊണ്ട് തന്നെ\n“ആദ്യമൊക്കെ ഞാൻ നിലവിളിക്കുമായിരുന്നു. ഒന്നും ചെയ്യല്ലേ എന്നെ വിടണേ എന്നൊക്കെ ഉറക്കെ കരഞ്ഞ് പറയുമായിരുന്നു. അപ്പോ അവരെൻ്റെ വായമർത്തിക്കൊണ്ട് ചവിട്ടിപ്പിടിക്കും. ഞെരിച്ചു നോവിക്കും.കൊന്നുകളയുമെന്ന് ചെവിയിൽ പാമ്പൂതുന്ന പോലെ ചീറ്റും. ഞാൻ പേടിച്ച് പിന്നെ മിണ്ടില്ല.എന്നും രാവിലെ എന്നെ ചില ഗുളിക തീറ്റിക്കും.പിന്നെ ഒന്നും തോന്നൂല. ഞാൻ ഉറക്കം തൂങ്ങിക്കൊണ്ടിരിക്കും. ഗർഭമുണ്ടാകാതിരിക്കാനാന്നും പറഞ്ഞ് പിന്നേം ഗുളിക തീറ്റിക്കും.പിന്നെ ഓരോരുത്തരു വരാൻ തുടങ്ങും. തൊഴുതു കരഞ്ഞിട്ടും എതിർത്തിട്ടും ഫലമില്ല. ചവിട്ടി മലർത്തിക്കളയും. ഞാൻ പേടിച്ച് അനങ്ങാതെ കിടക്കും. വയ്യാതാവുമ്പോൾ അവിടുള്ള മുതിർന്ന ചില പെണ്ണുങ്ങൾ ചൂടുവെള്ളോം മരുന്നുമൊക്കെ കൊണ്ടുവന്ന് തേച്ചു കഴുകിക്കിടത്തും.ആകെ നീറ്റലായിരിക്കും. ഞാൻ ചത്തപോലെ കിടന്നു കൊടുക്കും. എപ്പോഴും ആരെങ്കിലും കാവലുകാണും. കരഞ്ഞാലും വിളിച്ചാലും ആരും കേൾക്കുന്നിടത്തൊന്നുമല്ല താമസിക്കുന്നത്. കരഞ്ഞു വിളിച്ചാൽ പിച്ചിപ്പറിച്ച് ചവിട്ടിയുരുട്ടി മൂലേലെറിയും. ഞാൻ മിണ്ടാതായി. പിന്നെപ്പിന്നെ ആശ വിട്ടു. ആകെ മരവിച്ചു. ഗുളിക ഞാൻ ചോദിച്ചു വാങ്ങിച്ചു തിന്നു തുടങ്ങി. മയങ്ങിയിരിക്കാമല്ലോ. ആരു വന്നാലെന്ത്? എന്തു ചെയ്താലെന്ത്? പോയി തൊലയട്ടെ!”\nഈ വാക്കുകൾ ഏതെങ്കിലും നാടകത്തിലെയോ സിനിമയിലെയോ നോവലിലെയോ ചെറുകഥയിലെയോ അല്ല. ഏറെ ചർച്ച ചെയ്യപ്പെട്ട ഒരു ബലാത്സംഗക്കേസിലെ പെൺകുട്ടിയുടെ വാക്കുകളാണ്. അവൾക്കിപ്പോഴും പേരില്ല. സ്വന്തം നാടുവിട്ട് അവളും കുടുംബവും പൊതുസമൂഹത്തിൽ നിന്നും പരമാവധി ഒഴിഞ്ഞുമാറി മറ്റൊരിടത്ത് ജീവിക്കുന്നു.പലതരം ബുദ്ധിമുട്ടുകൾ ഇപ്പോഴും നേരിടുന്നു. തിരിച്ചെത്തിയ പെൺകുട്ടിയുടെ സ്വകാര്യഭാഗങ്ങളിൽ ഗുരുതരമായ പരിക്കേറ്റിരുന്നുവെന്ന്, അന്ന് പെൺകുട്ടിയെ സഹായിച്ചിരുന്നവർ പറഞ്ഞു കേട്ടിട്ടുണ്ട്. കോടതിയിൽ സമർപ്പിക്കപ്പെട്ട വൈദ്യപരിശോധനാറിപ്പോർട്ടിൽ അവളനുഭവിച്ച പീഡനങ്ങളുടെ വ്യക്തമായ സാക്ഷ്യപ്പെടുത്തലുകളുണ്ട്. പെൺകുട്ടിയെ കുമളിയിൽ നിന്നും തേനിയിലേക്ക് കൊണ്ടുപോയ ജീപ്പിന്റെ ഡ്രൈവർ നൽകിയ മൊഴി പ്രകാരം വഴിയിലെ കുഴികളിലൂടെ ജീപ്പോടുമ്പോൾ വേദന സഹിക്കാനാവാതെ അലറിക്കരയുന്ന അവസ്ഥയിലായിരുന്നു ആ പെൺകുട്ടി.40 ദിവസത്തിനകം 37 പേരാൽ അതിക്രൂരമായി പീഡിപ്പിക്കപ്പെട്ട ( അതിൽ അമ്പതോളം പ്രാവശ്യം കൂട്ടബലാൽസംഗമായിരുന്നുവെന്നാണ് വിധിപ്പകർപ്പിലുള്ളത്.) ആ ഒൻപതാംക്ലാസുകാരിയോട് കോടതി ചോദിച്ച ഒരു ചോദ്യമുണ്ട്.’രക്ഷപ്പെടാൻ ശ്രമിക്കാമായിരുന്നില്ലേ?’ എന്ന്. ആ പെൺകുട്ടിയെ ‘ബാലവേശ്യ ‘ എന്ന് വിശേഷിപ്പിച്ച നിയമജ്ഞരും നമുക്കുണ്ട്.\nനിരക്ഷരയും ദരിദ്രയുമായ വിതുരയിലെ പെൺകുട്ടിയെ പെൺവാണിഭക്കാരുടെ കയ്യിലെത്തിച്ച കേസിന്റെ വിചാരണാവേളയിലും ബഹുമാനപ്പെട്ട കോടതി അവളോട് ചോദിച്ച ചോദ്യം ‘രക്ഷപ്പെട്ടുകൂടായിരുന്നോ ?’ എന്നാണ്. ” വാതിൽക്കൽ ആ ദുഷ്ടന്മാർ കാവലുണ്ടാകും. കരഞ്ഞു ബഹളമുണ്ടാക്കുമ്പോൾ അവർ മുഖമടച്ചടിക്കും. വയറ്റത്ത് തൊഴിക്കും. കഴുത്തിൽ പിടിച്ചു മുറുക്കി കണ്ണു തള്ളിക്കും. മിണ്ടാതവിടെ കിടന്നില്ലെങ്കിൽ വെട്ടിനുറുക്കിക്കളയുമെന്ന് ഭീഷണിപ്പെടുത്തും.മൂന്നാലു ഗുളിക വായിലിട്ട് വെള്ളമൊഴിച്ച് പൊത്തിപ്പിടിച്ച് വിഴുങ്ങിക്കും. കുറച്ചു കഴിയുമ്പോ ഞാൻ ചത്ത പോലെ കിടക്കും”\nഇതൊക്കെയാണ് ബലാത്സംഗം ചെയ്യപ്പെടുന്ന പെണ്ണവസ്ഥകൾ.. ‘അവളൊന്നുറക്കെ കരഞ്ഞിരുന്നെങ്കിൽ ഞാനുണർന്നേനെ മാധവൻകുട്ടീ” എന്നു പറഞ്ഞ കാമഭ്രാന്തനായ മദ്യപാനിക്ക് ‘പെങ്ങളെ ‘കെട്ടിച്ചു കൊടുത്ത ഹിറ്റ്ലറാങ്ങളയ്ക്ക് കയ്യടിക്കാൻ അത്തരം അവസ്ഥകളിലൂടെ കടന്നുപോന്ന ഒരു പെൺകുട്ടിക്കാകണമെന്നില്ല.നിർബന്ധിത ലൈംഗിക പീഡനത്തിനിരയാക്കപ്പെടുന്ന പലരും ബുദ്ധിമാന്ദ്യം സംഭവിച്ചവരെപ്പോലെ മൂകരായിപ്പോകുമെന്ന് മന:ശാസ്ത്രം പറയുന്നു. ആ മൂകതയും നിസ്സംഗതയും അനുസരണയും കണ്ട് അവരതാസ്വദിക്കുകയാണെന്നോ അംഗീകരിക്കുകയാണെന്നോ തെറ്റിദ്ധരിക്കരുത്. അവസ്ഥകളോട് ഗതികേടുകൊണ്ട് പൊരുത്തപ്പെടുന്ന മനുഷ്യരെ പരിഹസിക്കരുത്. ആഴത്തിൽ മുറിവേറ്റ,പേടിച്ചരണ്ട ഇരയുടെ നിശ്ശബ്ദമായ വഴങ്ങിക്കൊടുക്കൽ മാത്രമാണത്.\n’ Rape is notajoke ‘ എന്നത് ആവർത്തിച്ചു പറയേണ്ടി വരുന്നത് ഇത്തരം മനുഷ്യരെ പലരെയും നേരിട്ടറിയാവുന്നതുകൊണ്ടുതന്നെയാണ്. ബലാത്സംഗം കേവലമൊരു ശാരീരികാക്രമണമല്ല. സിനിമയിൽ കാണിക്കുന്നതു പോലെ ഒരു കൈകാൽപ്പിടച്ചിൽ പോലെയോ വിശുദ്ധിസങ്കൽപ്പവുമായി ചേർത്തുവെച്ചോ അല്ല അതിനെ വായിക്കേണ്ടത്. ആത്മാവിൽ ആജീവനാന്തമുറിവുകൾ പേറി നടക്കുന്ന മനുഷ്യരുടെ ഗതികേടിനെ ഒരു തമാശയിലും കൊണ്ടുചെന്നു കെട്ടരുത്.\n”fate is like rape,if you can’t resist it then try to enjoy it !” എന്ന വാക്കുകൾ ആരു പറഞ്ഞാലും ഇനിയും എതിർക്കും.(പോസ്റ്റിട്ട വ്യക്തി പ്രസ്തുത പോസ്റ്റ് ഒഴിവാക്കിയതുകൊണ്ട് ഞാനും പോസ്റ്റ് കളഞ്ഞിട്ടുണ്ട്. അത് ആ വാചകത്തോടുള്ള ഐക്യപ്പെടലല്ല)\nചായ കുടിക്കലിന്റെ ലാഘവമായി ബലാത്സംഗത്തെ കണ്ട് പീഡനത്തിന്റെ തീവ്രതയളക്കാൻ പോകുന്നവരുടെ അരാഷ്ട്രീയത രാഷ്ട്രീയാതീതമായിത്തന്നെ ചോദ്യം ചെയ്യാൻ രാഷ്ട്രീയജാഗ്രതയുള്ള ഓരോ മനുഷ്യനും കഴിയണം.അതിനെ ന്യായവൈകല്യങ്ങൾ കൊണ്ട് ന്യായീകരിച്ച് മെഴുകരുത്.\nരണ്ടുതരം ന്യായവൈകല്യങ്ങൾ പരിചയപ്പെടുത്തുന്നു.\n1. Ad hominem (“To the person”)\nഒരാള് ഒരു വാദം മുന്നോട്ടു വയ്ക്കുമ്പോള് ആ വാദത്തെ തിരുത്താനോ ഖണ്ഡിക്കാനോ കഴിയാതെ ആ വാദം മുന്നോട്ടു വച്ച ആളുടെ സ്വഭാവത്തെയോ പാരമ്പര്യത്തെയോ മറ്റു സാഹചര്യങ്ങളെയോ പരാമര്‍ശിച്ച് ആക്രമിക്കുന്ന സംവാദ ശൈലിയാണ് ad hominem.\n2. Tu Quoque (“you as well”)\nഒരു ആരോപണം ഉന്നയിക്കപ്പെടുമ്പോള് അതിനെ യുക്തിപരമായി നിഷേധിക്കുന്നതിന് പകരം എതിരാളിയും അങ്ങനെ ചെയ്തു, അതിനാല് ആരോപണം നിലനില്‍ക്കുന്നില്ല എന്ന വാദം.\nരണ്ടിനും ഉദാഹരണങ്ങൾക്ക് വേറെങ്ങോട്ടും പോകണ്ട.ഈ പോസ്റ്റിനു താഴെയുള്ള കമൻ്റുകൾ നോക്കിയാൽ മതി.\nPrevious articleകൊച്ചി കോര്‍പ്പറേഷനെ പിരിച്ചു വിടാത്തത് എന്തുകൊണ്ടാണ്…?\nNext articleമഞ്ജുവാര്യരുടെ കാര്യത്തിൽ കാണിച്ച ശുഷ്ക്കാന്തി സമൂഹത്തിലെ അശരണരായ ഇരകളോട് കാണിക്കുമോ ?


കോവിഡ് പ്രോട്ടോക്കോൾ പാലിച്ചുകൊണ്ട് കേരളത്തിലെ ടൂറിസ്റ്റു കേന്ദ്രങ്ങൾ നാളെ തുറക്കും • Tech Travel Eat\nകൊറോണ വൈറസ് ലോകമെമ്പാടും വ്യാപിച്ചതു മൂലം ഏറ്റവുമധികം പ്രതിസന്ധി നേരിട്ട ഒരു മേഖലയാണ് ടൂറിസം. ഇന്നു റെഡിയാകും, നാളെ റെഡിയാകുമെന്നു പറഞ്ഞു കാത്തിരിപ്പ് മാസങ്ങൾ പിന്നിട്ടെങ്കിലും നമ്മുടെ കേരളത്തിലെ ടൂറിസം മേഖല ലോക്ക്ഡൗണിൽ തന്നെയായിരുന്നു. ഇതിനിടയിൽ ഇന്ത്യയിലെ വിവിധ സ്ഥലങ്ങളിൽ നിയന്ത്രണങ്ങളോടെ ടൂറിസം പുനരാരംഭിച്ചിരുന്നു. ഇപ്പോഴിതാ നമ്മുടെ കേരളത്തിലും ടൂറിസം ഉയർത്തെഴുന്നേൽക്കുകയാണ്.\nമാസമായി അടഞ്ഞുകിടക്കുന്ന സംസ്ഥാനത്തെ ടൂറിസം കേന്ദ്രങ്ങൾ ഒക്ടോബർ 12 തിങ്കളാഴ്ച മുതൽ മുതൽ തുറക്കുവാൻ തീരുമാനമായിരിക്കുകയാണ്. എന്നാൽ ബീച്ചുകൾ ഒഴികെയുള്ള ടൂറിസ്റ്റ് കേന്ദ്രങ്ങൾ മാത്രമായിരിക്കും ഇപ്പോൾ തുറക്കുക. അതേസമയം നവംബർ മുതൽ ബീച്ചുകളും സഞ്ചാരികൾക്കായി തുറന്നു കൊടുക്കും.\nടൂറിസ്റ്റു കേന്ദ്രങ്ങൾ തുറന്നുവെന്നു കരുതി പഴയപോലെ മതിമറന്നാസ്വദിക്കാൻ കഴിയില്ലെന്നു കൂടി ഓർക്കണം. വിനോദസഞ്ചാര കേന്ദ്രങ്ങളിൽ കോവിഡ് പ്രോട്ടോക്കോൾ നിർബന്ധമായും പാലിക്കണം. കോവിഡ് രോഗലക്ഷണങ്ങൾ എന്തെങ്കിലുമുണ്ടെങ്കിൽ ടൂറിസ്റ്റുകൾ യാത്ര ചെയ്യാൻ പാടില്ല. മാസ്ക് നിർബന്ധമായും ധരിക്കുകയും സാനിറ്റൈസർ ഉപയോഗിക്കുകയും രണ്ട് മീറ്റർ സാമൂഹിക അകലം മറ്റുള്ളവരിൽ നിന്നും പാലിക്കുകയും വേണം. സന്ദർശനവേളത്തിൽ കോവിഡിൻ്റെ ലക്ഷണങ്ങളെന്തെങ്കിലും ഉണ്ടാകുകയാണെങ്കിൽ ഉടൻ തന്നെ ആരോഗ്യപ്രവർത്തകരുടെ സേവനം തേടേണ്ടതാണ്.\nസന്ദര്ശകരെപ്പോലെതന്നെ വിനോദസഞ്ചാര കേന്ദ്രങ്ങളും, ഹോട്ടലുകളും, അവിടത്തെ ജീവനക്കാരുമെല്ലാം കോവിഡ് പ്രോട്ടോക്കോൾ പാലിച്ചിരിക്കണം. സഞ്ചാരികളുടെ ടെമ്പറേച്ചർ പരിശോധിക്കുന്നതിനും, കൈകൾ സോപ്പിട്ട് കഴുകുന്നതിനും, സാനിട്ടൈസർ ഉപയോഗിക്കുന്നതിനുമെല്ലാം സൗകര്യങ്ങൾ ഒരുക്കിയിരിക്കണം. നടപ്പാതകളും കൈവരികളും ഇരിപ്പിടങ്ങളുമെല്ലാം സാനിറ്റൈസർ ഉപയോഗിച്ച് അണുവിമുക്തമാക്കണം. അതോടൊപ്പം തന്നെ ടൂറിസം കേന്ദ്രങ്ങളിലെത്തുന്നവരുടെ പേരും വിശദവിവരങ്ങളും രേഖപ്പെടുത്തുകയും വേണം.\nടൂറിസ്റ്റ് കേന്ദ്രങ്ങളിൽ ടിക്കറ്റുകൾ എടുക്കുന്നത് പരമാവധി ഓൺലൈൻ മുഖേനയാക്കണം. സഞ്ചാരികൾ ഹോട്ടലുകളിൽ റൂം എടുക്കുന്നതും ഇത്തരത്തിൽ ഓൺലൈനായി തന്നെ ചെയ്യണം. ഇതിനായി വിവിധ ബുക്കിംഗ് സൈറ്റുകളെ ആശ്രയിക്കാവുന്നതാണ്. ഹോട്ടലുകളും റിസോർട്ടുകളും പൂർണ്ണമായും തുറന്നു പ്രവർത്തിക്കുന്നതോടൊപ്പം തന്നെ ഹൗസ്ബോട്ടുകൾ, ടൂറിസ്റ്റ് ബോട്ടുകൾ മുതലായവയ്ക്കും സർവ്വീസ് നടത്തുവാൻ അനുമതിയുണ്ട്. ഏറെ നാളുകളായി പ്രതിസന്ധി നേരിട്ടുകൊണ്ടിരിക്കുന്ന ആലപ്പുഴ, കുമരകം എന്നിവിടങ്ങളിലെ ഹൗസ്ബോട്ട് ഉടമകൾക്കും ജീവനക്കാർക്കും ആശ്വാസകരമാണ് ഈ വാർത്ത.\nകേരളത്തിന് പുറത്തു നിന്നുള്ള സഞ്ചാരികൾക്ക് ഏഴു ദിവസം വരെയുള്ള സന്ദർശനത്തിന് ഇവിടെ ക്വാറന്റൈൻ നിർബന്ധമല്ല. എന്നാൽ ഇത്തരത്തിൽ അതിർത്തി കടന്നു വരുന്ന സഞ്ചാരികൾ കോവിഡ് ജാഗ്രതാ പോർട്ടലിൽ രജിസ്റ്റർ ചെയ്തിരിക്കണം. ഇങ്ങനെ വരുന്നവർ ഏഴു ദിവസത്തിൽക്കൂടുതൽ ഇവിടെ തങ്ങുവാനിടയായാൽ സ്വന്തം ചെലവിൽ കോവിഡ് ടെസ്റ്റിന് വിധേയരാകേണ്ടതുണ്ട്.\nകോവിഡിനെതിരെ പൊരുതുന്നതിനോടൊപ്പം സുരക്ഷിതമായ മാർഗ്ഗങ്ങൾ കൈക്കൊണ്ട് നമ്മുടെ ജീവിതം മുന്നോട്ടു കൊണ്ടുപോകണം. യാത്രകൾ പോകാതെ എക്കാലത്തും വീട്ടിലിരിക്കുക എന്നത് എല്ലാവർക്കും പറ്റുന്ന ഒരു കാര്യമല്ലല്ലോ. ടൂറിസത്തെ ആശ്രയിച്ചു ജീവിക്കുന്ന ഒരുപാട് കുടുംബങ്ങൾ നമുക്കിടയിലുണ്ട്. അവർക്കും ജീവിക്കണം.. അതുപോലെ നമുക്ക് എല്ലാവർക്കും ജീവിക്കണം. പഴയപോലെ കോവിഡിനെ ഒട്ടും പേടിക്കാതെ, മാസ്‌ക്ക് ഇടാതെ പുറത്തിറങ്ങി നടക്കുവാനുള്ള സമയം ഉടനെ കൈവരുമെന്ന പ്രത്യാശ മനസ്സിൽ നിറയ്ക്കാം.


emalayalee.com - കെ.എച്ച്.എന്.എക്കു വനിതാ സാരഥി; ഡോ. രേഖാ മേനോന് സനാതന മൂല്യങ്ങളില് അടിയുറച്ച ബഹുമുഖ പ്രതിഭ\nകെ.എച്ച്.എന്.എക്കു വനിതാ സാരഥി; ഡോ. രേഖാ മേനോന് സനാതന മൂല്യങ്ങളില് അടിയുറച്ച ബഹുമുഖ പ്രതിഭ\nഡോ. രേഖാ മേനോന് പ്രസിഡന്റായതോടെ കെ എച്ച്എന് എ യുടെ പത്താമത്തെ കണ്‍വെന്‍ഷന് ന്യു ജെഴ്‌സിയില് ഒരു വനിതാ പ്രസിഡന്റിന്റെ നേത്രുത്വത്തില് അരങ്ങേറും.\nസമവായ ശ്രമങ്ങള് ഫലിക്കാതെയും ശബ്ദവോട്ട് തര്‍ക്കമകുകയും ചെയ്ത പശ്ചാത്തലത്തില് രഹസ്യ ബാലട്ട് വഴി നടന്ന ഇലക്ഷനില് ഡോ. രേഖാ മേനോനു 276 വോട്ട് കിട്ടി. എതിര്‍ത്ത അരിസോണയില് നിന്നുള്ള സതീഷ് അമ്പാടിക്ക് 156 വോട്ടും.നേരത്തെ ജനറല് ബോഡിയില് ശബ്ദവോട്ട് എടുത്തപ്പോള് ഡോ. രേഖക്കു 226 ഉം സതീഷ് അമ്പാടിക്ക് 202 വോട്ടുമാണു കിട്ടിയത്.\nഡോ. രേഖാ മേനോന്റെ പാനലിലുള്ളവരും വിജയിച്ചു. നിലവിലെ ജോയിന്റ് സെക്രട്ടറി കൃഷ്ണരാജ് മോഹന് ആണു ജനറല് സെക്രട്ടറി. ഇപ്പോഴത്തെ ഗീതാമണ്ഡലം പ്രസിഡന്റും ചിക്കാഗോ കെ എച്ച്.എന് എ കണ്‍വെന്‍ഷന്റെ ജനറല് കണ്‍വീനറും ആയിരുന്ന ജയ് ചന്ദ്രന് വൈസ് പ്രസിഡന്റ്; വിനോദ് കെ ആര് കെ ട്രഷറര് (ന്യു യോര്‍ക്ക്) രമ്യ അനില്‍കുമാര് ജോ. ട്രഷറര് (ഡാലസ്.)\nഅസ്വാരസ്യങ്ങളെല്ലാം പറഞ്ഞു തീര്‍ത്ത് നല്ല നിലയില് പ്രവര്‍ത്തനം മുന്നോട്ടു കൊണ്ടു പോകുമെന്നു ഡോ. രേഖ മേനോന് പറഞ്ഞു. ഭിന്നതക്കൊന്നും അവസരം നല്‍കില്ലെന്നും ഒരുമിച്ചു പ്രവര്‍ത്തിക്കുമെന്നും വിനോദ് കെ ആര്. കെയും പറഞ്ഞു.\nഇലക്ഷനു ട്രസ്റ്റി ബോര്‍ഡ് ചെയര് ഷിബു ദിവാകരന് നേത്രുത്വം നല്‍കി\nഇലക്ഷന് മാറ്റി വയ്ക്കാന് കോടതിയെ സമീപിച്ച ഗോപിനാഥ കുറുപ്പ് കേസുമായി മുന്നോട്ടു പോകില്ലെന്നു നേരത്തെ പറഞ്ഞുവെങ്കിലും കേസ് തുടരുമെന്നാണു പിന്നീട് അറിയിച്ചത്. ഇലക്ഷന് മാറ്റി വയ്ക്കാനുള്ള അപേക്ഷ കോടതി സ്വീകരിച്ചിരുന്നില്ല.\nപ്രസിഡന്റ് സ്ഥാനാര്‍ഥികളായിരുന്ന ന്യു യോര്‍ക്കില് നിന്നുള്ള ഡോ. നിഷ പിള്ളയും മധു പിള്ളയും സ്ഥാനാര്‍ഥിത്വത്തില് നിന്നു പിന്മാറുകയായിരുന്നു\nന്യൂജേഴ്‌സിയില് കെ എച്ച്.എന്.എയുടെ പ്രവര്‍ത്തനങ്ങള്‍ക്ക് പുതിയ തുടക്കം നല്‍കിയ കെ എച്ച്എന്‍ജെ രൂപീകരിക്കാന് പ്രധാന പങ്കു വഹിച്ചത് രേഖ മേനോനാണ്. 2014 ലെ കെ.എച്ച്.എന്.എ യുവ കണ്‍വെന്‍ഷന് ന്യൂജേഴ്‌സിയില് വിജയകരമായി നടത്താന് നേതൃത്വം വഹിച്ച ഡോ. രേഖ വ്യത്യസ്ത മേഖലകളില് പ്രാഗത്ഭ്യം തെളിയിച്ച വ്യക്തിയാണ്.\nകലാ രംഗത്ത് ഏഴാം വയസ്സ് മുതല് സജീവം.ഭരതനാട്യം , മോഹിനിയാട്ടം, കഥകളി എന്നിവയില് പ്രാവീണ്യം തെളിയിച്ചിട്ടുണ്ട്.\nകഥകളി ഉള്‍പ്പെടെയുള്ള ക്ഷേത്ര കലകളെ പ്രോത്സാഹിപ്പിക്കാന് ശ്രീ പൂര്‍ണത്രീയശ ഫൈന് ആര്‍ട്‌സ് രൂപീകരിക്കാന് മുന് കയ്യെടുത്ത ഡോ. രേഖ ന്യൂജേഴ്‌സിയില് 2003 മുതല് വിഷു ആഘോഷങ്ങള് സംഘടിപ്പിച്ചു വരുന്നു .15 വര്‍ഷത്തോളമായി 100 ലധികംപേരെ പങ്കെടുപ്പിച്ചു തിരുവാതിര ആഘോഷങ്ങള് സംഘടിപ്പിക്കുന്നതിനും ചുക്കാന് പിടിക്കുന്നു.\nകേരളാ അസോസിയേഷന് ഓഫ് ന്യൂ ജേഴ്‌സിയുടെ സെക്രട്ടറി ആയും വൈസ് പ്രസിഡന്റ് ആയും പ്രവര്‍ത്തിച്ചു. ചിന്മയാ മിഷനില് 15 വര്‍ഷമായി പ്രവര്‍ത്തിച്ചു പോരുന്നു.\nന്യൂജേഴ്‌സിയിലെ ലോങ്ങ് ബ്രാഞ്ചിലുള്ള ബോര്‍ഡ് ഓഫ് എഡ്യൂക്കേഷനില് മെഡിക്കല് ഡയറക്ടര് ആയി സേവനം അനുഷ്ഠിക്കുന്ന ഡോ: രേഖ ബ്രൂക് ലൈനില് സഹോദരന് രാകേഷിനൊപ്പം മെഡിക്കല് ഹെല്‍ത്ത് സെന്റര് നടത്തുന്നു.\nകെ.എച്ച്.എന്.എയുടെ ഇപ്പോഴത്തെ ജോയിന്റ് സെക്രട്ടറി ആയ കൃഷ്ണരാജ് മോഹനന് ഐ ടി കണ്‍സള്‍ട്ടിംഗ് ബിസിനസ് രംഗത്തു പ്രവര്‍ത്തിക്കുന്നു. അമേരിക്കയിലെ ഹൈന്ദവ നവോത്ഥാന പ്രവര്‍ത്തനങ്ങളില് സജീവം. കെ എച് എന് എ സേവാ, ആത്മീയ വേദി എന്നിവയുടെ പ്രവര്‍ത്തനങ്ങളില് ശ്രദ്ധേയ മാറ്റങ്ങള് കൊണ്ട് വരാന് കൃഷ്ണരാജിന്റെ പ്രവര്‍ത്തനങ്ങള്‍ക്കു കഴിഞ്ഞു. ശാസ്ത്ര സ്വാധ്യായത്തിനു പ്രാധാന്യം നല്‍കി പ്രവര്‍ത്തിക്കുന്ന ന്യൂ യോര്‍ക്കിലെ എച്ച്.കെ.എസിന്റെ സ്ഥാപകരില് ഒരാള് കൂടിയായ കൃഷ്ണരാജ്, ഭാരത് ബോട്ട് ക്ലബ് ന്യൂ യോര്‍ക്കിന്റെ സെക്രട്ടറിയുമാണ്.\nകഴിഞ്ഞ6വര്‍ഷമായി ഗീതാ മണ്ഡലത്തിന്റെ പ്രസിഡന്റ് ആയി അനുകരണീയമായ ഹൈന്ദവ നവോത്ഥാന പ്രവര്‍ത്തനനങ്ങ്ള്‍ക്കു ചുക്കാന് പിടിക്കുന്ന ജയ് ചന്ദ്രന് 42 വര്‍ഷമായി ചിക്കാഗോയില് താമസിക്കുന്നു. ചിക്കാഗോ മലയാളീ അസ്സോസിയേഷന്റെ പ്രസിഡന്റായിരുന്നു. 1977 ല് ചിക്കാഗോയില് ആദ്യമായി മലയാളത്തില് റേഡിയോ പരിപാടികള് തുടങ്ങാന് മുന് കൈയെടുത്തു. 78 മുതല് സാംസ്‌കാരിക കലാ രംഗത്തും സജീവമാണ് . 36 വര്‍ഷമായി ജയ് സി റിയല്‍റ്റി എന്ന മുന് നിര റിയല് എസ്റ്റേറ്റ് സ്ഥാപനത്തിന്റെ ഉടമ.\nഹൈന്ദവ മൂല്യങ്ങള് ,ആചാര അനുഷ്ഠാനങ്ങള് ,ആഘോഷങ്ങള് തുടങ്ങിയവ തനിമ നഷ്ടപ്പെടാതെ ഭക്ത ജനങ്ങളിലേക്കെത്തിക്കുകയും ,നാമ ജപത്തില് മാത്രം ഒതുങ്ങാതെ അതിനു പിന്നിലുള്ള അന്തരാര്‍ത്ഥങ്ങള് പ്രായോഗിക ജീവിതത്തില് അനുഭവവേദ്യമാവാന് കര്‍മ്മ പരിപാടികള് ആവിഷ്‌കരിക്കുകയും ചെയുന്നു എന്നതിലാണ്അദ്ദേഹത്തിന്റെ ഗീതാമണ്ഡലത്തിലെ നേതൃത്വം ശ്രദ്ധേയമായത് .\nവിനോദ് കെ ആര് കെ നിലവിലെ കെ എച്ച്. എന് എ ട്രസ്റ്റി ബോര്‍ഡ് മെമ്പറും, മുന് ജോയിന്റ് സെക്രട്ടറിയും ആണ് . മഹിമ ,ന്യൂയോര്‍ക്ക് കേരള സമാജം എന്നിവയുടെപ്രസിഡന്റായിരുന്നു. ഫൊക്കാന മുന് ജനറല് സെക്രട്ടറി. ന്യൂയോര്‍ക്കില് 20 വര്‍ഷമായി അറ്റോര്‍ണി.\nകെ എച്ച് എന് എ ഡിട്രോയിട്ട് ചാപ്റ്റര് മുന് ട്രഷറര്, ഡിട്രോയിറ്റ് കേരള ക്ലബ് മുന് പ്രസിഡന്റ് എന്നീ സ്ഥാനങ്ങള് വഹിച്ചിട്ടുള്ള രമ്യ കെ എച് എന് എ വുമണ്‍സ് ഫോറത്തില് സജീവമാണ് . ഐ ടി പ്രഫഷണല് കൂടി ആയ രമ്യ അടുത്ത കാലത്തു ഡാളസിലെ വിവിധ സംഘടനകളില് സജീവ സാന്നിധ്യമായി\nഡോ. രേഖാ മെനോനും സതീഷ് അമ്പാടിയും


രസികന്: നോമ്പ് (ഹൈദര് മകന് നാസര് വക)!!\n" എടാ നാസറേ ........ ന്റെ പടച്ചോനെ നോമ്പ് തൊറക്കാൻ നേരത്ത് ഇവനിതെവടേ ?"\nകുഞ്ഞീവി കിടന്ന് ഒച്ചവച്ചിട്ടൊന്നും നാസറിനു കൂസലില്ല. അടുത്തവീട്ടിലെ ആമിനയുടെ ആട് പുല്ലു തിന്നുന്നതും നോക്കിയിരിക്കുകയാണവൻ .\nഅവന്റെ അഭിപ്രായത്തിൽ ശ്രീമാൻ ആട് മഹാഭാഗ്യവാനാണ് ആടിനു നോമ്പില്ലല്ലോ എന്നും പെരുന്നാളല്ലെ പെരുന്നാൾ. നാസറിന്റെ കൂട്ടുകാരുടെ വീട്ടിൽ വർഷത്തിൽ ഒരുമാസമാണു നോമ്പ് എങ്കിൽ നാസറിന്റെ വീട്ടിൽ വർഷത്തിൽ മുന്നൂറ്റി അറുപത്തഞ്ചു ദിവസവും നോമ്പായിരുന്നു എന്ന സത്യം അറിയുന്നവർ നാലേ നാലുപേർ .\nനാസറിനും ഉപ്പയ്ക്കും ഉമ്മയ്ക്കും ദൈവത്തിനും മാത്രമെ നോമ്പുകാര്യം അറിയാവൂ എന്നത് മറ്റൊരു സത്യം.\nനാസറിനെ നോമ്പ് തുറക്കാൻ കുഞ്ഞീവി വിളിച്ച് തൊണ്ടയിൽ അവശേഷിക്കുന്ന വെള്ളവും വറ്റിക്കുമ്പോഴേക്കും നമുക്ക് നാട്ടിലൂടെ നടന്ന് റംസാൻ കാഴ്ചകൾ കാണാം.\nറംസാൻ മാസം വന്നു കഴിഞ്ഞാൽ പിന്നെ പള്ളിയിൽ ആളുകളെ കൊണ്ട് നിറയും പള്ളിയിലെ മൊല്ലാക്കയ്ക്ക് സന്തോഷം, ഹാപ്പി , മനസ്സു നിറയൽ എന്നെല്ലാം പറയാം.\n"ഇത്തറേം മൻഷന്മാർ ഇന്നാട്ടിലിണ്ടല്ലോ" സന്തോഷത്തിന്റെ കഠിനമുഹൂർത്തത്തിൽ മൊല്ലാക്ക അറിയാതെ പറഞ്ഞുപോയി.\nസംഗതി സത്യവുമാണ് റംസാനല്ലാത്തപ്പോൾ പള്ളിയിലെ ഇമാമും , മൊല്ലാക്കയും പിന്നെ നിശബ്ദതയുടെ സ്വൈരം കെടുത്താൻ നടക്കുന്ന വലിയ ഫാനിന്റെ കറകുറ ശബ്ദവും മാത്രമായിരിക്കും പള്ളിയിലുണ്ടാവുക.\nഭക്തന്മാരായ ഭക്തജനങ്ങളെല്ലാം മറ്റുള്ളവരുടെ തെറ്റുകൾ ചൂണ്ടിക്കാണിക്കാൻ പോയതായിരിക്കും. നിസ്കരിക്കാത്തവനെപ്പറ്റിയും ദാനധർമ്മങ്ങൾ നൽകാത്തവനെപ്പറ്റിയും എട്ടുദിക്കും ഞെട്ടിച്ചു പ്രസംഗിക്കുമ്പോൾ പള്ളിയിൽ വരാനും നിസ്കരിക്കാനും സമയം കിട്ടില്ല എന്നതിനു അവരെ പറഞ്ഞിട്ടു കാര്യമില്ലാ എന്നത് മൊല്ലാക്കയ്ക്കറിയുമോ . മൊല്ലാക്ക വയസ്സനും കണ്ണിനു കാഴ്ചകുറഞ്ഞവനുമല്ലെ.\nമൊല്ലാക്കയ്ക്ക് വല്ലതും മിണ്ടിയും പറഞ്ഞുമിരിക്കാൻ പള്ളിയിലെ ഇമാം മാത്രം. ഇമാമിനു വല്ല തൊണ്ടവേദനയും വന്നു പിടിപെട്ടാൽ ഓ ആ കാര്യം മൊല്ലാക്കയ്ക്ക് ഓർക്കാൻ കൂടി കഴിയുമായിരുന്നില്ല.\n"പടച്ചോനെ പള്ളിയിലെ ഇമാമിനു ആരോഗ്യം കൊടുക്കണെ കൊടുക്കണെ" എന്നു പ്രാർത്ഥിച്ച് പ്രാർത്ഥിച്ച് സ്വന്തം കാര്യം പറയാൻ മറന്നുപോയതുകൊണ്ടാണ് മൊല്ലാക്ക ഒരിക്കൽ കോഴിവസന്ത പിടിച്ചു കിടന്നത് എന്നൊരു ജനസംസാരമില്ലാതില്ല.\nഅതൊക്കെ പഴയ കഥ\nമൊല്ലാക്കയ്ക്കറിയാം പള്ളിയുടെ പടി കാണാത്ത പലരും റംസാൻ മാസത്തിൽ റംസാൻ സ്പെഷ്യൽ തൊപ്പിയുമിട്ട് പള്ളിയിൽ വരുമെന്നും റംസാൻ ഒരു പകുതിയാകുമ്പോഴേക്കും വേലിയിറക്കം തുടങ്ങുമെന്നും അത് പെരുന്നാൾ ദിവസവും കഴിഞ്ഞാൽ വീണ്ടും മൊല്ലാക്കയെയും , ഇമാമിനെയും , കറ കറ ഫാനിനേയും ഏകാന്തവാസത്തിനു വിടുമെന്നും.\nഇതെല്ലാം കണ്ട് കണ്ട് നെടുവീർപ്പിട്ട് നെടുവീർപ്പിട്ട് മൊല്ലാക്കയ്ക്ക് ഇപ്പോൾ വലിവിന്റെ അസുഖവും തുടങ്ങി .\nപള്ളിയുടെ പുറത്തുള്ള ചെറിയ കെട്ടിടത്തിൽ നിന്നും കേട്ട ബഹളത്തെ ലക്ഷ്യമാക്കി വടികുത്തിയ മൊല്ലാക്ക പതുക്കെ നടന്നു.\nനാട്ടിലെ (അറിയപ്പെട്ട) പാവങ്ങളുടെ പേരു വിളിച്ച് നാട്ടിലെ പ്രമാണിമാർ കം പണക്കാർ റംസാൻ മാസക്കാലത്തേക്കുള്ള ഉപ്പിൽ തുടങ്ങി കർപ്പൂരം വരെ വ്യാപിച്ചു കിടക്കുന്ന സാധനങ്ങൾ വിതരണം ചെയ്യുന്നു . പാവപ്പെട്ടവൻ സന്തോഷമില്ലാതെ വാങ്ങിപ്പോകുന്നു ( കാര്യ കാരണം പിന്നീട് പറയാം).\nവടികുത്തിയ മൊല്ലാക്കയ്ക്കും കിട്ടി ഒരു കെട്ട് . മൊല്ലാക്കയ്ക്ക് സന്തോഷം ദൈവത്തിനു സ്തുതി. ആ ഭക്ഷണ സാധനങ്ങൾ കൊണ്ട് വീട്ടിലെ പട്ടിണിയില്ലാത്ത ദിവസങ്ങളും മക്കളുടെ പുഞ്ചിരികളും മൊല്ലാക്കയിൽ ഓടിയെത്തി.\nഭക്ഷണ സാധനങ്ങൾ എടുത്ത് പാവങ്ങളുടെ കയ്യിൽ കൊടുക്കുന്നത് പള്ളിക്കമ്മറ്റിയിലെ പ്രധാനിയും നാട്ടിലെ പ്രമാണിയുമായ ( ഓൺലി പ്രമാണം വരുമാനം നഹി പണം നഹി) ഹൈദർക്കാ.\nഹൈദർക്കാ പണ്ടത്തെ പേരുകേട്ട തറവാടിയായിരുന്നു. അദ്ദേഹത്തിന്റെ ആയകാലത്ത് ചുറ്റിപ്പറ്റി നിന്നവർ ഇന്ന് കോടീശ്വരന്മാരായപ്പോൾ കണ്ടിട്ടും കാണാതെ പോകുന്നു .\nപലർക്കും വാരിക്കോരിക്കൊടുക്കുന്ന സ്വഭാവക്കാരനായിരുന്ന ഹൈദർക്കായുടെ കൂടെ നിന്ന് കാലു വാരിയവന്മാരെ തിരിച്ചറിയാനുള്ള കഴിവില്ലാത്തത്കൊണ്ട് കള്ളക്കേസിൽ അകത്തായ ഹൈദർക്കാ ഉള്ളതെല്ലാം വിറ്റു തുലച്ച് ബാക്കിവന്ന മാളിക വീട്ടിൽ ദാരിദ്ര്യം പുറത്തറിയിക്കാതെ തന്റെ പൊന്നോമനമോൻ നാസറിനോടും പ്രിയ സഖി കുഞ്ഞീവിയോടുമൊപ്പം പട്ടിണി മറ്റുള്ളവരെയറിയിക്കാതെ ജീവിച്ചു പോരുന്നു.\nനാലുനേരവും ചോറു വെച്ചു കഴിക്കുന്ന നാട്ടിലെ അറിയപ്പെട്ട പാവപ്പെട്ടവർ കൈ നീട്ടുമ്പോൾ ഒരു നേരമ്പോലും വയറു നിറച്ച് കഞ്ഞികുടിക്കാൻ വകുപ്പില്ലാത്ത ഹൈദർക്കാ പലരോടും കടം വാങ്ങിയിട്ടെങ്കിലും പാവപ്പെട്ടവനെ സഹായിക്കാറുണ്ട്.\nആ ഹൈദർക്കായുടെ മകൻ നാസറിനെ നോമ്പ് തുറക്കാൻ ഹൈദറുടെ സ്വന്തം ഭാര്യയും നാസറിന്റെ സ്വന്തം ഉമ്മച്ചിയുമായ കുഞ്ഞീവി വിളിക്കുന്ന രംഗമാണ് നമ്മൾ ആദ്യം കണ്ടത്.\nഉമ്മയുടേ തൊണ്ടയിലെ വെള്ളം ഏകദേശം വറ്റി എന്നുറപ്പായപ്പോൾ നാസർ ഓടിച്ചെന്നു. കൈകാലുകൾ കഴുകി .\nഉപ്പയുടെയും ഉമ്മയുടെയും കൂടെ നോമ്പ് തുറക്കാൻ പള്ളിയിലെ ബാങ്കും കാത്തുനിന്നു .\nബാങ്ക് കൊടുത്തു, പച്ചവെള്ളം കൊണ്ട് ആ കുടുംബം നോമ്പ് തുറന്നു.\nതന്റെ മുന്നിലുള്ള കുറച്ചുമാത്രം വറ്റുള്ള കഞ്ഞി ആർത്തിയോടെ കുടിക്കുമ്പോൾ നാസറിനൊരു സംശയം വന്നു വന്ന സംശയം ചൂടാറാതെ അവൻ ഉമ്മയോടു ചോദിച്ചു.\n" ഉമ്മാ ഞമ്മളെ ബഷീറിന്റെ വീട്ടിൽ എന്നും ചോറു വെക്കാറുണ്ടു പോലും നല്ല രസായിരിക്കും അല്ലെ ചോറു തിന്നാൻ ?!!"\nഇതുകേട്ട കുഞ്ഞീവി പൊട്ടിക്കരഞ്ഞ് അടുക്കളയിലേക്കോടിയപ്പോൾ തന്റെ കണ്ണിൽ നിന്നും അടർന്ന് കഞ്ഞിപ്പാത്രത്തിൽ വീണ കണ്ണുനീരിൽ കണ്ണും നട്ട് നിശ്ചലനായിരിക്കുകയായിരുന്നു നമ്മുടെ ഹൈദർക്കാ.\nസമയം കടന്നുപോയപ്പോൾ നാസറിനെയും കൂട്ടി ഹൈദർക്കാ പള്ളിയിലേക്കു നടന്നു. സമയം ഇരുട്ട് വീണു തുടങ്ങിയിട്ടുണ്ട്. അരണ്ട വെളിച്ചത്തിൽ ആ ഉപ്പയും മകനും നടന്നു നീങ്ങി.\nനാട്ടിലെ അറിയപ്പെട്ട പാവപ്പെട്ടവനായ ബീരാന്റെ വീടിനടുത്തെത്തിയപ്പോൾ എന്തോ ബഹളം കേട്ട അവർ അങ്ങോട്ടു ശ്രദ്ധിച്ചു.\nബീരാന്റെ ഫാര്യ ( വേണമെങ്കിൽ ഭാര്യ എന്നും പറയാം) തടിച്ചി സൈനബ ബീരാനോട് യുദ്ധം ചെയ്യുകയാണ്\n" അല്ല മനുസ്യനെ ഈ നാട്ടിലെ മൊതലാളിമാർക്ക് അരിയും , കോഴിയും , പുട്ടുപൊടിയുമെല്ലാം ഞമ്മക്ക് തരുന്ന സമയം കൊണ്ട് ഒരു അയ്യായിരമൊ , പതിനായിരമൊ തന്നാലെന്താ? "\n" അങ്ങനെയൊന്നും പറയല്ല എന്റെ സൈനബാ ഞമ്മൾ പട്ടിണി കെടക്കാതിരിക്കാനല്ലെ ഓര് അതൊക്കെ തരണത്?"\n" പട്ടീണി തു ഫൂ......."\nസൈനബ ഉറഞ്ഞുതുള്ളി ആഞ്ഞുതുപ്പി. തുപ്പലിലെ ചില്ലുകൾ പരിസരത്തു കിടന്നു ചിന്നിച്ചിതറി. എന്നിട്ടു തുടർന്നു.\n" പട്ടിണീ .. പട്ടിണീന്നും പറഞ്ഞ് നാട്ടിലെ സകല സംഘടനകളും തരും അരിയും പിണ്ണാക്കും ഒലക്കേടെ മൂടും .. "\nഎന്നിട്ട് വീട്ടുമുറ്റത്ത് ഒരു ചാക്കിൽ കൂട്ടിക്കെട്ടിയ സാധനങ്ങൾക്കു നേരെ ചൂണ്ടി സൈനബ ഉറഞ്ഞു എന്നുമാത്രമല്ല നാലഞ്ചു തുള്ളലുംകൂടി തുള്ളിത്തീർത്തു എന്നിട്ടു തുടർന്നു.\n" കയിഞ്ഞ നോമ്പിനും പെരുന്നാളിനും ഇവടെ പലരും തന്ന് കുന്നു കൂട്ടിയ സാധനങ്ങളാണ് ആ കിടക്കുന്നത് .. ഞമ്മൾ വയറ് നെറച്ച് കയിച്ചിട്ടും ബാക്കി ബന്ന ആ സാധനങ്ങൾ ഇപ്പൊ പൂത്ത് തുടങ്ങി . ഇനി അത് കുയി കുത്തി അതിലിട്ട് മൂടുന്ന പണിയും ഞമ്മക്കല്ലെ..."\nഇതെല്ലാം കേട്ടുനിന്ന ഹൈദറും മകൻ നാസറും കൂടുതൽ കേട്ട് ചെവി കേടുവരുത്താതെ പള്ളിയിലേക്കു വച്ചു പിടിച്ചു.\nഇതൊക്കെയല്ലെ ഇന്നു നാട്ടിൽ നടക്കുന്നത്?!!! പാവപ്പെട്ടവനെന്ന ലേബൽ വന്നു പോയവനെ സഹായങ്ങളുടെ കൂമ്പാരംകൊണ്ട് നിറയ്ക്കുമ്പോൾ യഥാർത്ഥ പട്ടിണിക്കാരനായ മുണ്ട് മുറുക്കിയുടുക്കുന്നവനെ മറന്നുപോകുന്നതൊ അതൊ കണ്ടില്ലെന്നു നടിക്കുന്നതൊ? സഹായങ്ങൾ ചെയ്യുമ്പോൾ അത് യഥാർത്ഥ അവകാശിക്കുതന്നെയാണൊ കിട്ടുന്നത് എന്നു നാം ചിന്തിക്കാറുണ്ടൊ? സംഘടനകൾ പണം പിരിച്ചും, പാർട്ടികൾ പണം മറിച്ചും സഹായിക്കാൻ മത്സരിക്കുമ്പോൾ ഹൈദറിനേയും കുടുംബത്തിനേയും പോലുള്ള ഒരുപാട് കുടുംബങ്ങൾ പരാതിയും പരിഭവവുമില്ലാതെ ഇവിടെ ജീവിക്കുന്നു എന്ന സത്യം നമ്മൾ ഓർക്കറുണ്ടോ!!!!!!!!!\nപാവങ്ങളെ സഹായിക്കരുത് എന്നൊരിക്കലും ഞാൻ പറയുന്നില്ല. ഒരാൾക്ക് ഒരു സംഘടനയൊ , പാർട്ടിയൊ സഹായങ്ങളെത്തിക്കുമ്പോൾ അതേ ആൾക്കു തന്നെ വീണ്ടും വീണ്ടുമെത്തിക്കാൻ മറ്റുള്ളവരും ശ്രമിക്കുന്നു എന്നതാണു നമുക്കു കാണാൻ കഴിയുന്നത്. സമൂഹത്തിന്റെ മുൻപിൽ കൈനീട്ടാൻ മടിയുള്ള എത്രയോ പാവപ്പെട്ട കുടുംബങ്ങൾ നമ്മുടെ കേരളത്തിൽ ഇന്നുണ്ട് എന്നത് നമ്മളിൽ എത്രയാളുകൾക്കറിയാം? നമ്മുടെ മക്കളെല്ലാം വയറു നിറയ്ക്കുമ്പോൾ. നിറയാത്ത വയറിന്റെ വേവലാതികൾ വിളിച്ചു പറയാതെ കണ്ണുനീർ പോലും പുറത്തു കാണിക്കാതെ എല്ലാം ഉള്ളിലൊതുക്കിക്കഴിയുന്ന എത്രയെത്ര കുരുന്നുകൾ നമ്മുടെ നാടുകളിലെല്ലാം ഉണ്ട് എന്നത് ആരെങ്കിലും ചിന്തിച്ചിട്ടുണ്ടോ?\nഞാൻ ചോദിക്കട്ടെ. ആരാണു യഥാർത്ഥ മിസ്കീൻ (പാവപ്പെട്ടവൻ)??????!!!\nഎഴുതിയത് രസികന് at 8:40 AM\nLabels: നോമ്പ്, പാവങ്ങള്, റംസാന്\nതേങ്ങ ഞാന് ഒടച്ചു...\nബാക്കി പോസ്റ്റ് വായിച്ചിട്ട് വന്നിട്ട്..പറയാം.\nഎന്ത് പറയും ഞാന് ??? ...... ആരാണ് യഥാര്ത്ഥ പാവപ്പെട്ടവന്? ചിന്തിപ്പിച്ച പോസ്റ്റും,ചോദ്യവും,ആശയങ്ങളും...\nപച്ച വെള്ളം കുടിച്ചു നോമ്പ് മുറിക്കുന്നവര് ഉണ്ടെന്നു കാണിച്ചു തന്നതിന് നന്ദി.\nനമ്മുടെ നട്ടില് സുഖമായി ജീവിക്കുന്ന രന്ട് കൂട്ടരാന് , താഴെ നിലയിലുള ആളുകളും, പിന്നെ കൊഡി കുതിയ പനക്കാരനും , ഈ രന്ടു പെരുടെ ഇടക്കുളള ഇടതരക്കാരെ നാം ഷ്രധിക്കാദെ പൊകുന്നുണ്ട്\n, സത്യതില് ശരിക്കുളള ഇടതതരക്കാരാന് പാവപ്പെട്ടവര്, എന്നാല് ഈ ഇടത്തരക്കര് എങിനെ ഒന്നും ഇല്ലാദായി പൊകുന്നദെന്ന് നാം ചിന്ദിക്കെൻഡദുന്ട്.\nഇടതട്ടുകാര് എന്നും താഴെ തട്ടിലുളളവരെ നൊക്കി ജീവിച്ചാല് ഒരിക്കലും ഈ ഉളളവര് ഒന്നും ഇല്ലാത്തവരായി തീരില്ല ,\nറംസാനു പറ്റിയ ബ്ലൊഗ്, രസികന് വീണ്ടും ചിന്ദിപ്പിചു....\nപ്രസക്തമായ പോസ്റ്റ് രസികാ\nപക്ഷെ ഇങ്ങനെ അരിയും തുണിയും വാങ്ങി ആര്‍ക്കെങ്കിലും കൊടുക്കാനുള്ളതല്ലല്ലോ സക്കാത്ത്...\nഅത് ജനങ്ങളെ പഠിപ്പിക്കാന് മതപണ്ഡിതര് തുനിയാത്തിടത്തോളം ഇത് തുടരും.\nഅത് അര്‍ഹിക്കുന്നവനെ തിരിച്ചറിഞ്ഞല്ലാ\nപലപ്പോഴും നല്‍കുന്നതെന്ന സത്യം\nനന്നായി വിളിച്ചു പറഞ്ഞിരിക്കുന്നു രസികന്.\nനന്നായി ചോദിച്ചു വേടിക്കാന് (അവകാശമെന്നപോലെ)\nനമ്മുടെ നാട്ടിലെ പാവങ്ങള് എന്ന ലേബലുള്ളവര് പഠിച്ചിരിക്കുന്ന.\nഎന്നാല് ചോദിക്കാനറിയാത്ത , ചോദിക്കാന് മടിക്കുന്ന ഈ പാവങ്ങളെ കണ്ടെത്തുന്നത് ഒരു സമസ്യയായി കണക്കാക്കി സക്കാത്ത് നല്‍കാന്\nഈ റമദാന് നമ്മെ പഠിപ്പിക്കട്ടെ.\nനോമ്പും സക്കാത്തും ദൈവത്തെ മാത്രം ബോധിപ്പിക്കാനുള്ളതാണ്. ശ്രദ്ധ ക്ഷണിക്കണ്ട കാര്യമില്ലാ അവന്റെ മുന്നില്\nശരിയാണ്,പാവം എന്ന ലേബലില്ലാത്ത പലരും സഹായം കിട്ടാതെ പുറന്തള്ളപ്പെട്ടുപോകുന്നു.\nSeptember 20, 2008 at 4:00 PM\nമധ്യവര്‍ഗ്ഗം എന്നും എവിടെയും ഇങ്ങിനെയൊക്കെത്തന്നെയാ..\nഇനി കുറച്ചു നാള് കഴിയുമ്പോള് സക്കാത്തുകൊടുക്കുന്ന സാധനങ്ങളുടെ ബാഗില് എഴുതിയിട്ടുണ്ടാകും “ ഹൈദര് മകന് നാസര് വക” എന്ന്.\nവര്‍ഷത്തില് മുഴുവന് നോമ്പാണെന്നുള്ള ഭാഗം..സത്യാമായിട്ടും സ്പര്‍ശിച്ചു.\nമുഴുവൻ വായിച്ച് തീർന്നപ്പോൾ മനസ്സിൽ ഒരു നീറ്റൽ. എപ്പോഴെങ്കിലുമൊക്കെ എനിക്കും സംഭവിച്ചതല്ലെ ഈ വരികളിലെന്ന് സംശയം.\nനോമ്പ് കാലമായാൽ വെള്ളക്കുപ്പായവും തൊപ്പിയുമെടുത്ത് പള്ളികളിൽ നിത്യസന്ദർശകരാകുന്ന ആളുകളെകുറിച്ച് എഴുതിയത് ക്ഷ പിടിച്ചു. എത്ര ശരിയാണിതൊക്കെ.\nപാവപ്പെട്ടവരെ സഹായിക്കാൻ സംഘടനകളും പാർട്ടിക്കാരും മത്സരിക്കുമ്പോൾ അതിലൊന്ന് തനിക്കും കിട്ടിയിരുന്നെങ്കിൽ എന്ന് അറിയാതെ ചിന്തിച്ച് പോയ നിമിഷങ്ങൾ ഉണ്ടായിട്ടുണ്ട്. അഥവാ ആരെങ്കിലും കണ്ടറിഞ്ഞ് എന്തെങ്കിലും തന്നാൽ അത് അഴിമതിയെന്ന പുതിയ പേരിട്ട് വിളിച്ച് അപമാനിക്കാൻ എല്ലാവരും മുന്നിട്ട് വരുന്നു. ഇതൊക്കെ എപ്പോഴും എല്ലായിടത്തും നടന്ന് കൊണ്ടിരിക്കുന്നു. ഇടത്തരക്കാരാ‍യ ശരിക്കും പാവപ്പെട്ട ഈ വർഗ്ഗം പലപ്പോഴും സമൂഹത്തിൽ അപഹാസ്യരാകുന്നു. ശരിക്കൊന്ന് പട്ടിണികിടക്കാൻ പോലും ഇവർക്ക് അനുവാദമില്ല. പട്ടിണികൊണ്ട് എന്തെങ്കിലും കൂലിപ്പണിക്ക് പോകാൻ പോലും അവർക്ക് അനുവാദമില്ല. ഒരിക്കൽ ജോലിയെടുപ്പിച്ചിരുന്നവരെകൊണ്ട് ആര് പണിയെടുപ്പിക്കാൻ. കാരണം അവർ സമൂഹത്തിൽ മുതലാളിമാരാണ്. കഞ്ഞികുടിച്ച് നോമ്പ് തുറക്കുന്ന വർഷത്തിൽ 12 മാസവും നോമ്പെടുക്കുന്ന നാസറും കുടുംബവും കേരളത്തിലെന്നല്ല ലോകത്തിന്റെ എല്ലാ ഭാഗത്തും ഉണ്ടെന്ന് ഞാൻ വിശ്വസിക്കുന്നു. ഈ മധ്യവർഗ്ഗം ഒരിക്കലും ഒരിടത്തുമെത്താതെ എന്നും മധ്യവർഗ്ഗമായി മുണ്ട് മുറുക്കിയെടുത്ത് ഉറക്കെ ഏമ്പക്കം വിട്ട് എന്നും പാവപ്പെട്ട മുതലാളിമാരായി സമൂഹത്തിൽ ജീവിക്കുന്നു.\nഅവസാനത്തെ വാചകങ്ങൾ ചങ്കിലൊരു നീറ്റലായി. രസികൻ ശൈലിയിൽ ചിന്തിപ്പിച്ച് തന്നെ ഈ പോസ്റ്റും അവസാനിപ്പിച്ചു.\nചോതിക്കാതിരിക്കാൻ നിർവാഹമില്ല “ആരാണ് പാവപ്പെട്ടവർ”?\nഞാനും പുതിയ പോസ്റ്റ് വായിച്ചു എന്തൂട്ട്ണാ പറയ്യ്യ...... ഗംഭീരമായി. സത്യത്തിൽ ഇതുതന്നെയാണ് നമ്മുടെ നാട്ടിൽ നടക്കുന്നത്.ഇടത്തരക്കാർ അഭിമാനം മൂലം ആരോടും കൈ നീട്ടില്ല.അതുകൊണ്ട് തന്നെ ആളുകൾ അവരെ അറിയാതെ പോകുന്നു.അവരാണ് ശരിക്കും പാവങ്ങൾ.\nഏതായാലും ഇനി എല്ലാവരും അറിഞ്ഞ് അവരേയും സഹായിക്കാൻ ശ്രമിക്കുക.\nപിന്നെ എല്ലാ പോസ്റ്റിലും ഒരു പാഠം ഉണ്ട്.അത് വളരെ ഉപകാരപ്രദമാണ്.\nഇനിയും ഇതു പോലെ എഴുതണം.\nവര്‍ഷം മുഴുവന് നോമ്പായി കഴിയുന്നവര് ഉണ്ടെന്നുള്ളത് വല്ലാത്ത ഒരു നടുക്കമായി.മുസ്ലിം സമുദായത്തിലെ സക്കാത്ത് എന്ന ഏര്‍പ്പാട് വളരെ നല്ല ഒന്നായിട്ടാണു ഞാന് കരുതിയിരുന്നത്.മറ്റൊന്നും കൊണ്ടല്ല..പാവങ്ങള്‍ക്ക് അവരുടെ പട്ടിണി മാറ്റാന് ഉള്ള സഹായം ഒക്കെ എല്ലാരും ചേര്‍ന്ന് കൊടുക്കുമല്ലോ..പക്ഷേ അര്‍ഹതയുള്ളവര്‍ക്ക് പലര്‍ക്കും അതു ലഭിക്കുന്നില്ല എന്നത് നൊമ്പരപ്പെടുത്തുന്നു.\n"ഉമ്മാ ഞമ്മളെ ബഷീറിന്റെ വീട്ടിൽ എന്നും ചോറു വെക്കാറുണ്ടു പോലും നല്ല രസായിരിക്കും അല്ലെ ചോറു തിന്നാൻ ?!!"\nഇതൊരു ചങ്കില് തറക്കുന്ന വാചകമായിപ്പോയി.\nസക്കാത്തു ദിവസം എവിടെനിന്നാണെന്നറിയില്ല, കുറേ തലേക്കെട്ടുകാര് പ്രത്യക്ഷപ്പെടും, പര്‍ദ്ദയിട്ട പെണ്ണുങ്ങളും. ഒരാളെ പിടിച്ചു നിര്‍ത്തി വിശേഷങ്ങള് ചോദിച്ചു, അപ്പൊഴാണ് മനസ്സിലാ‍വുന്നതു ആള് മലയാളി അല്ല. പൊകട്ടെ, ഏതു നാട്ടുകാരനോ ആകട്ടെ അര്‍ഹിക്കുന്നവനു കൊടുക്കുന്നതു പുണ്യം തന്നെയാണ്. അല്പം കൂടി ചോദ്യം ചെയ്യല് നടത്തി, അദ്ദേഹത്തിനു മുഹമ്മെദ് ആരെന്നറിയില്ല. എങ്കിലും സാരമില്ല, മനുഷ്യനാണല്ലോ.\nയഥാര്‍ത്ഥതില് സംഭവം ഇങ്ങനെയാണ്. തമിഴ്നാട്ടില് നിന്നും ഒരു സംഘം എത്തിയതാണ്, സക്കാത്തു ദിവസം പ്രമാണിച്ചു, തലേക്കെട്ടു, പര്‍ദ്ദ ഇവയൊക്കെ വാടകക്കു എടുത്തതാണ്. കഥയല്ല, നടന്ന സംഭവം.\nഅര്‍ഹിക്കത്തവനു കൊടുക്കുന്ന ദാ‍നം ഏതായാലും വൃധാവിലാകുകതന്നെ ചെയ്യും.\nഈ വാചകം വായിച്ചപ്പോള് കണ്ണു നിറഞ്ഞുപോയി.\nസക്കാത്ത് എന്ന സമ്പ്രദായത്തെകുറിച്ചുള്ള ഈ പോസ്റ്റിലെ ആശയം എല്ലാ സമുദായക്കാര്‍ക്കും ബാധകമാണ് എന്നു ഞന് കരുതുന്നു.അമ്പലങ്ങളിലെ അന്നദാനവും പള്ളികളിലെ നേര്‍ച്ചസദ്യയുമെല്ലാം ഇതിന്റെ വകഭേദങ്ങള് തന്നെ.“അര്‍ഹിക്കാത്തവന് കൊടുക്കുന്ന ദാനം ദ്രോഹമാണ്” എന്ന്\nഭഗവത് ഗീതയിലും പറയുന്നു.\nസ്മിതാജീ: തേങ്ങാച്ചീളുകൾ ഞാൻ പെറുക്കിയെടുത്തിരിക്കുന്നു . ചില പാവങ്ങളെ ആരും കാണുന്നില്ല എന്നത് സത്യമാണ് അവർ ആരെയും അറിയിക്കാറില്ലാ എന്ന വലിയ സത്യമായിരിക്കും അതിനു കാരണം.\nവന്നതിനും കമന്റിട്ടതിനും ( തേങ്ങയ്ക്കും ) നന്ദി\nഅക്ഷരത്തെറ്റ്: വളരെ കഷ്ടപ്പെട്ട് ജീവിക്കുന്ന പാവപ്പെട്ടവനും ഇവിടെയുണ്ട് അവരെ സഹായിക്കുന്നതോടൊപ്പം മുണ്ട് മുറുക്കിയുടുക്കുന്നവനെയും നാം കണ്ടെത്തണം.\nകുറ്റ്യാടിക്കാരൻ: ഒരിക്കലും ആർക്കെങ്കിലും കൊടുക്കാനുള്ളതല്ല സക്കാത്ത് അത് അതിന്റെ അവകാശികൾക്കു തന്നെ എത്തിച്ചു കൊടുക്കണം.\nകനൽ: സത്യമാണ് ദാനധർമ്മങ്ങൾ നാട്ടുകാരെ കാണിക്കാനുള്ളതൊ പേരെടുക്കാനുള്ളതൊ അല്ല ദൈവിക പ്രീതി കാംക്ഷിച്ചുകൊണ്ടാണെങ്കിൽ അത് അർഹതപ്പെട്ടവനു തന്നെ കൊടുക്കണം.\nഎഴുത്തുകാരി: ഇന്ന് സർക്കാറ് വരെ രേഖ വരച്ചിരിക്കുകയാണല്ലൊ രേഖയ്ക്ക് താഴെയുള്ള പണക്കാരെയും മേലെയുള്ള പാവപ്പെട്ടവനെയും നാം കാണാറില്ലെ!!!!\nകുഞ്ഞൻ: വളരെ പാവപ്പെട്ട ഒരുപാട് കുടുംബങ്ങൾ ഇന്നു നമ്മുടേ കേരളത്തിലുണ്ട്. ചിലരെ ആളുകൾ അറിയുന്നു ചിലരെ ആരും റിയാതെപോകുന്നു. അർഹതപ്പെട്ടവനു മാത്രം സഹായം ചെയ്യുന്നവരും കൂട്ടത്തിൽ നാട്ടിൽ പേരെടുക്കാൻ സഹായിക്കുന്നവരുമുണ്ട്.\nനരിക്കുന്നൻ: അരി വിതരണവും മറ്റും നടക്കുമ്പോൾ ഒരുപാടാളുകളുടെ മനസ്സിൽ തോന്നിയിട്ടുണ്ടാകും ഒരു പൊതി തനിക്കും കിട്ടിയിരുന്നെങ്കിലെന്ന്. സത്യമാണത് . സഹായം ചെയ്യുന്നവൻ ആരായിരുന്നാലും ( ഏതു മത വിശ്വാസിയായാലും) അതൊരു പുണ്യ കർമ്മം എന്ന നിലയിൽ ചെയ്യുകയാണെങ്കിൽ അതല്ലാ എങ്കിൽ മറ്റുള്ളവനു സഹായ മാകട്ടെ എന്നനിലയിലായാലും താൻ ചെയ്യുന്ന കർമ്മം യഥാർത്ഥ അവകാശിക്കു തന്നെയാണൊ ലഭിക്കുന്നത് എന്ന് അന്വേഷിക്കേണ്ട കടമയുണ്ട് എന്നു ഞാൻ കരുതുന്നു.\nഏറനാടൻ: വന്നതിനും പോസ്റ്റ് വായിച്ച് അഭിപ്രായമറിയിച്ചതിനും നന്ദി\nകുഞ്ഞിമണീ: പാവങ്ങൾ പാവങ്ങളെന്നാൽ മുശിഞ്ഞ വസ്ത്രമിട്ട് എല്ലാവരോടും ചോദിച്ചു നടക്കുന്നവൻ മാത്രമാണെന്ന ഒരു ധാരണയുണ്ട് അത് തെറ്റാണ് നമ്മളറിയാത്ത എത്രയോ പാവങ്ങൾ നമുക്കിടയിൽ ജീവിക്കുന്നു.\nകാന്താരിക്കുട്ടി: സക്കാത്ത് കൊടുക്കണം എന്നു പറയുമ്പോൾ ഇസ്ലാമിക ഗ്രന്ഥങ്ങളിൽ സക്കാത്ഥിന്റെ അവകാശികളെപ്പറ്റിയും പ്രത്യേകം പറയുന്നുണ്ട് , വളരെ പാവപ്പെട്ടവൻ മുതൽ നിത്യ ജീവിതം തട്ടിയും മുട്ടിയും മറ്റുള്ളവരെ അറിയിക്കാതെ തള്ളി നീക്കുന്നവൻ വരെ അതിൽ പെടുന്നു. പല നാടുകളിലും ഇന്ന് പാവങ്ങളുടെ ഒരു ലിസ്റ്റുണ്ടാക്കി സഹായങ്ങൾ അതിൽ മാത്രം ഒതുങ്ങിപ്പോകുന്നു എന്നതാണു സത്യം ( യഥാർത്ഥ അവകാശികളെ തിരഞ്ഞുപിടിച്ച് സഹായിക്കുന്നവരും ഉണ്ട് എന്നതും സത്യമാണ് )\nഅനിൽ: തട്ടിപ്പുകാർ സീസണനുസരിച്ച് പല കോലത്തിൽ ഇറങ്ങുന്നുണ്ട് അവരൊന്നും സക്കാത്തിന് അവകാശികളല്ല എന്നു മാത്രമല്ല ഒരു വിധ സഹായങ്ങൾക്കും അവർ അർഹരല്ല.\nപിന്നെ മുസ്ലിങ്ങൾക്കിടയിലെ സക്കാത്ത് എന്നാൽ റംസാനിൽ മാത്രം കൊടുക്കേണ്ടുന്ന ഒന്നല്ല ഒരു പണക്കാരന് തന്റെ ആവശ്യം കഴിഞ്ഞിട്ട് ( ആവശ്യം എന്നാൽ വലിയ ഒരു ഫ്ലാറ്റെടുക്കുന്ന ആവശ്യം എന്നല്ല മീനിംഗ്) ബാക്കിയുള്ള സ്വത്ത് ഒരു നിശ്ചിത ശതമാനം സക്കാത്ത് കൊടുക്കണം അത് അവന്റെ ഔദാര്യമല്ല മറിച്ച് അവനു നിർബന്ധമായ കാര്യമാണ് അത് സക്കാത്തിന്റെ അവകാശികളുടെ അവകാശവുമാണ്.\nബിന്ദു: എല്ലാ മതങ്ങളും മനുഷ്യ നന്മയ്ക്ക് വേണ്ടിയുള്ളതാണ് മതങ്ങൾ പറയുന്നപോലെ മനുഷ്യർ ജീവിക്കാൻ ശ്രമിച്ചിരുന്നെങ്കിൽ ഇവിടെ ഒരു പ്രശ്നവുമുണ്ടാവുമായിരുന്നില്ല. സമൂഹത്തിൽ പട്ടിണിപ്പാവങ്ങളുണ്ടാവുമായിരുന്നില്ല . സ്നേഹം സമാധാനം എല്ലാം ഇവിടെ കളിയാടിയേനെ . നല്ലൊരു നാളേയ്ക്കായ് നമുക്കു കാത്തിരിക്കാം\nഇത്തരം കാഴ്ചപാടുകള്‍ക്ക് നന്ദി\nരസികാ,ഒരുപാടു ചിന്തിപ്പിക്കുന്ന ഒരു പോസ്റ്റ്.വളരെ മനോഹരം.ഇതില് കൂടുതലൊന്നും പറയാനില്ല.\nവലിയൊരു സത്യം തന്നെ ആണു മാഷേ എഴുതിയിരിയ്ക്കുന്നത്. നല്ല ചിന്തകള് ...\ngud post rasikaa....\ninganeyum undu alukal...\narariyaan abhimanam ullilvechu pattini anubhavikkunnavar\nകുഞ്ഞിപ്പെണ്ണ്: വന്നതിനും കമന്റിയതിനും നന്ദി\nഅരുൺ: വന്നതിനും കമന്റിയതിനും നന്ദി\nശ്രീ: വന്നതിനും കമന്റിയതിനും നന്ദി\nപിരീ: ശരിയാണ് , വന്നതിനും കമന്റിയതിനും നന്ദി\nSeptember 23, 2008 at 6:44 AM\nറംസാനിലെ സക്കാത്തിനെക്കുറിച്ചു വായിച്ചപ്പോള്, രണ്ടുവര്‍ഷം മുമ്പ് F.M. റേഡിയോയില് ചില അനുഭവകഥകള് കേട്ടതില് ചങ്കില് കൊണ്ട ഒന്നുണ്ടായിരുന്നു. ആ സ്ത്രീ ഗള്‍ഫില് ഒരു അറബിവീട്ടില് ജോലി ചെയ്യുന്നു. (വിശപ്പ് എന്താണെന്ന് അറിയിക്കാനും കൂടിയാണത്രെ ഈ നോമ്പ്.) ബാങ്ക് വിളിയ്ക്കുമ്പോള് ഭക്ഷണം കഴിച്ച് നോമ്പ് ഇറക്കുകയും ചെയ്യാം. എപ്പോഴാണ് ഭക്ഷണം കിട്ടുകയെന്നറിയാതെയുള്ള ഉപവാസം മനസ്സിലാവാന് ഈ നോമ്പ് പോര എന്നു പറഞ്ഞാണ് അവരുടെ അനുഭവം പങ്കുവെച്ചത്.\nഅവസരോചിതമായ പോസ്റ്റ് തന്നെ. പുണ്യവും പ്രശസ്തിയും മോഹിച്ച് പരസ്യമായി ദാനധര്‍മ്മങ്ങള് മത്സരിച്ചു നടത്താനുള്ള സമയമാണ് ചിലര്‍ക്കെല്ലാം ഈ നോമ്പുകാലം, അതെല്ലാം അര്‍ഹതപ്പെട്ടവര്‍ക്കു കിട്ടിയാല് നന്നായിരുന്നു.\nതാങ്കള് എത്ര കൃത്യമായി അവതരിപ്പിച്ചിരിക്കുന്നു ഈ വിഷയത്തെ....യഥാര്‍ത്ഥ പട്ടിണിക്കാരെ നാം തിരിച്ചറിയാതെ പോകുന്നു....\nഎന്തിനും രണ്ടുപക്ഷമുണ്ട് എന്നതിന് തെളിവാണീ പോസ്റ്റ്...\nഅതു പോട്ടെ താങ്കള് ആര്‍ക്കൊക്കെയാണ് സക്കാത് ചെയ്യുന്നത്?\nചിന്തനീയമായ പോസ്റ്റ്.. അഭിനന്ദങ്ങള്\nഇന്നും എല്ലാ ദിവസവും നോമ്പായുള്ള ആളുകള് നമുക്കിടയില് തന്നെയുണ്ടെന്നത് ഒരു പരമാര്‍ത്ഥമാണ`്`.\nജനങ്ങള്‍ക്കിടയില് പേരിനാണു പലരും ദാനം നല്‍കുന്നത്. അത് അര്‍ഹര്‍ക്ക് പലപ്പോഴും ലഭിക്കുന്നുമില്ല.\nനമ്മുടെ അയല് വാസികളുടെ (അയല് വാസി എന്നാല് നമ്മുടെ വീടിന്റെ ചുറ്റുവട്ടത്തുള്ള 40 കുടുംബങ്ങള് എന്ന വിവക്ഷ ഓര്‍ക്കുക ) കാര്യം നമുക്കറിയണം അവിടെ പട്ടിണിയാണോ എന്നറിയണം.\nസകാത് ( നിര്‍ബന്ധ ദാനം ) അര്‍ഹമായ കൈകളില് എത്തിച്ചു കൊടുത്താലെ അതിന്റെ കടമ വീടുകയുള്ളൂ..\nRSP (റംസാന് സ്പെഷല് പാര്‍ട്ടിക്കാര് എല്ലായിടത്തും കാണാം.. : )\nഇവിടെയിതാ RSP ക്കാര്\nരസികന് രസിപ്പിച്ചല്ലൊ. രസകരമായ വിവരണം.\nഞാനും മുമ്പ് ഉദ്ദേശിച്ചത് ഇത് തന്നെ...\nഇന്‍ശാ അള്ളാ നാട്ടിലെത്തിയിട്ട് വരാം.\n“നാസറിന്റെ വീട്ടില് വർഷത്തില് മുന്നൂറ്റി അറുപത്തഞ്ചു ദിവസവും നോമ്പായിരുന്നു“ - നെഞ്ചില് കുത്തുന്ന വരികള്. മേച്ചേരിക്കും കീഴ്ച്ചേരിക്കും ജിവിക്കാം, ഇടച്ചേരിക്കാണ് ജീവിക്കാന് ബുദ്ധിമുട്ടെന്ന് എന്റെ അമ്മ എപ്പഴോ പറഞ്ഞത് ഓര്‍മ്മ വന്നു.\nപാർഥൻ : നോമ്പ് അതിന്റെ പരിശുദ്ധിയോടെ അനുഷ്ഠിക്കണം എങ്കിലെ പൂർണ്ണമാവുകയുള്ളു.\nഅൽഫോൺസ: സത്യം ... നന്ദി\nശിവാ: ശരിയാണ് .. നന്ദി\nഗോപക്ജീ: താങ്കൾ ഇതിൽ എന്തു പക്ഷമാണു കാണുന്നത് എന്നെനിക്കു മനസ്സിലാകുന്നില്ല ഞാൻ പാവങ്ങൾക്ക് കൊടുക്കരുത് എന്നൊരിക്കലും പറയുന്നില്ല . നമ്മുടെ കേരളത്തിലെ പല സഹായങ്ങളും ലിസ്റ്റിൽ ഒതുങ്ങുന്നു എന്നാണു പറഞ്ഞത് നമ്മളറിയാത്ത പല പാവങ്ങളും നാട്ടിലുണ്ട് അത് ഞാനടക്കമുള്ള പല കേരളീയനും കാണാതെ പോകുന്നു ( ചിലപ്പോൾ അവർ മറ്റുള്ളവരെ പട്ടിണി അറിയിക്കാത്തതുകൊണ്ടായിരിക്കും) ഒരു റംസാനിലെ ദാനം ഉദാഹരണമെടുത്ത് പറഞ്ഞു എന്നു മാത്രം. പിന്നെ ഞാൻ ആർക്കൊക്കെ കൊടുക്കുന്നു എന്നു ചോദിച്ചത് കണ്ടു. താങ്കൾ അതുകൊണ്ട് എന്താണുദ്ദേശിച്ചത് എന്നെനിക്കു മനസ്സിലായില്ല .( ഇത്തരം പരിഹാസങ്ങൾക്ക് ഖേദമുണ്ട്).\nബഷീർജീ : സത്യം താങ്കളുടെ പോസ്റ്റ് ഞാൻ കണ്ടു കെട്ടൊ\nഒ.എ.ബി: ഓ തിരിച്ചു വന്നോ? പിന്നെ ഈ പോസ്റ്റ് റമളാൻ ഒന്നിനു പോസ്റ്റാം എന്നായിരുന്നു കരുതിയത് പക്ഷെ അന്ന് റമളാനിലെ ഭക്ഷണത്തെക്കുറിച്ച് പോസ്റ്റാം എന്നുകരുതി അതിനിടയിൽ ഓണത്തിനു ഒരു പോസ്റ്റുംകൂടി ഇട്ടു അതാ ഈ പോസ്റ്റ് വൈകിയത് .\nഅപ്പോൾ താങ്കളുടെ പോസ്റ്റ് നാട്ടിൽ നിന്നും വന്നുകൊണ്ടിരിക്കും എന്നു പ്രതീക്ഷിക്കുന്നു\nപിന്നെ സോപ്പ് ചീപ്പ് കണ്ണാടി ഓപ്പൺ ചെയ്യുമ്പോൾ ഇവിടെ പെട്ടന്നു ക്ലോസ്സ് ആകുന്നു കാരണം അന്വേഷിക്കാമൊ പുതിയ പോസ്റ്റ് വായിക്കൻ കഴിഞിട്ടില്ല\nബിന്ധുജീ : അമ്മ പറഞ്ഞത് സത്യമാണ് .. നന്ദി\nനന്നായി, രസ്സ്യന്, ഇത്...\nLIVEStyle Malayalam eMagazine said...\nതാങ്കളുടെ എഴുത്തുകൾ ഒരു മലയാളം ഓൺലൈൻ മാഗസിന് ആവിശ്യമുണ്ടെന്ന് പറഞ്ഞാൽ അത് അഹങ്കാരമാകില്ലങ്കിൽ...\nപ്ലീസ് എന്തെങ്കിലും ഞങ്ങൾക്കും എഴുതിത്തരൂ...


നിലപാടിന് വിരുദ്ധമായി ഒന്നും ഈരാറ്റുപേട്ടയിൽ ചെയ്യില്ല; ഉണ്ടായത് SDPI സഖ്യമല്ല;തുടർന്നും ഒരു കൂട്ടുകെട്ടും ഉണ്ടാകില്ല; CPM | Malayali Express\nHomeKeralaനിലപാടിന് വിരുദ്ധമായി ഒന്നും ഈരാറ്റുപേട്ടയിൽ ചെയ്യില്ല; ഉണ്ടായത് SDPI സഖ്യമല്ല;തുടർന്നും ഒരു കൂട്ടുകെട്ടും ഉണ്ടാകില്ല; CPM\nനിലപാടിന് വിരുദ്ധമായി ഒന്നും ഈരാറ്റുപേട്ടയിൽ ചെയ്യില്ല; ഉണ്ടായത് SDPI സഖ്യമല്ല;തുടർന്നും ഒരു കൂട്ടുകെട്ടും ഉണ്ടാകില്ല; CPM\nനഗരസഭയിലെ യു.ഡി.എഫ്. ഭരണസമിതിക്കെതിരാണ് എൽ.ഡി.എഫ് അവിശ്വാസ പ്രമേയം അവതരിപ്പത്\nഈരാറ്റുപേട്ടയിൽ യുഡിഎഫ് ഭരണസമിതിയെ പുറത്താക്കാൻ സിപിഎം കൊണ്ടെന്ന് അവിശ്വാസപ്രമേയം വിജയം കണ്ടിരുന്നു. എന്നാൽ എസ്ഡിപിഐ വോട്ടുകൾ നേടിയാണ് സിപിഎം പ്രമേയം പാസായത്. ഇത് വലിയ രാഷ്ട്രീയ ചർച്ചകൾക്ക് കാരണമായിരുന്നു. ആ സാഹചര്യത്തിലാണ് വിശദീകരണവുമായി സി പി എം പൂഞ്ഞാർ ഏരിയ കമ്മിറ്റി രംഗത്ത് വന്നത്. പൂഞ്ഞാർ ഏരിയ സെക്രട്ടറി കുര്യാക്കോസ് ജോസഫ് പുറത്തിറക്കിയ വാർത്താകുറിപ്പിൽ പറയുന്നത് ഇങ്ങനെ.\nനഗരസഭയിലെ യു.ഡി.എഫ്. ഭരണസമിതിക്കെതിരാണ് എൽ.ഡി.എഫ് അവിശ്വാസ പ്രമേയം അവതരിപ്പത്. പ്രമേയം അവതരിപ്പിക്കുന്നതുമായി ബന്ധപ്പെട്ട് മുന്നണിക്ക് പുറത്ത് യാതൊരുവിധ ചർച്ചകളും നടത്തിയിട്ടില്ല. അവിശ്വാസം വന്ന പശ്ചാത്തലത്തിൽ ഭരണസമിതോട് അഭിപ്രായം വിത്യാസമുള്ള പലരും വോട്ടു അവിശ്വാസത്തെ അനുകൂലിച്ച് വോട്ട് ചെയ്തിരിക്കാം. അത് എൽ.ഡി.എഫ്. ചർച്ച ചെയ്തതിന്റെയോ മറ്റെന്തിങ്കിലും സഖ്യത്തിന്റെയോ സൂചനയല്ല. സി.പി.എം. സംസ്ഥാന സമിതിയുടെ നിലപാടിന് വിരുദ്ധമായി യാതൊരു തീരുമാനവും ഈരാറ്റുപേട്ടയിൽ എടുക്കില്ല. തുടർനടപടികൾ പാർട്ടിയുടെ നയത്തിന്റെ അടിസ്ഥാനത്തിൽ സി.പി.എമ്മിലും എൽ.ഡി.എഫിലും ചർച്ച ചെയ്ത് തീരുമാനമെടുക്കുമെന്നും സി.പി.എം. പൂഞ്ഞാർ ഏരിയാ സെക്രട്ടറി കുര്യാക്കോസ് ജോസഫ് പറഞ്ഞു.\nഏതായാലും ഈരാറ്റുപേട്ട സംഭവം വൻ വിവാദമായതോടെയാണ് സിപിഎം വിശദീകരണവുമായി രംഗത്തുവന്നത്. സാമൂഹിക മാധ്യമങ്ങളിൽ അടക്കം ഈരാറ്റുപേട്ടയിലെ സിപിഎം എസ്ഡിപിഐ കൂട്ടുകെട്ട് വലിയ ചർച്ചയായിരുന്നു. മഹാരാജാസ് കോളേജിലെ അഭിമന്യുവിനെ കൊലപ്പെടുത്തിയ എസ്ഡിപിഐ പോപ്പുലർ ഫ്രണ്ട് പ്രവർത്തകർ എന്നായിരുന്നു പോലീസ് അന്വേഷണത്തിൽ വ്യക്തമായത്. അങ്ങനെ സിപിഎം ഏറ്റവും ഗൗരവത്തോടെ ചർച്ചചെയ്ത അഭിമന്യുവിന്റെ വധത്തിലെ കൊലയാളികളായവരുടെ പാർട്ടിക്കുവേണ്ടി സിപിഎം വീണ്ടും രംഗത്തുവന്നു എന്നതാണ് എതിരാളികളുടെ വാദം. ഇത്രയും ശക്തമായ പ്രചരണം ഉയർന്നതോടെയാണ് ഈരാറ്റുപേട്ട സ്ഥിതി ചെയ്യുന്ന സിപിഎം പൂഞ്ഞാർ ഏരിയ കമ്മിറ്റി വിശദീകരണക്കുറിപ്പ് ഇറക്കിയത്.\nഏതായാലും സി പി എം സംസ്ഥാന സമിതിയുടെ തീരുമാനത്തിന് വിരുദ്ധമായി ഒരു നടപടിയും ഇനിയും ഈരാറ്റുപേട്ടയിൽ ഉണ്ടാകില്ല എന്നും സി പി എം പൂഞ്ഞാർ ഏരിയ കമ്മിറ്റി പുറത്തിറക്കിയ വാർത്താക്കുറിപ്പിൽ പറയുന്നു. അതായത് ഈരാറ്റുപേട്ടയിൽ ഭരണത്തിലേക്ക് എത്താൻ എസ്ഡിപിഐയുടെ പിന്തുണ സ്വീകരിക്കില്ല എന്നാണ് സിപിഎം മുന്നോട്ടുവയ്ക്കുന്ന ഉറപ്പ്. എസ്ഡിപിഐ ഉൾപ്പെടെയുള്ള സംഘടനകളുമായി ചേർന്ന് ഭരണത്തിൽ പങ്കാളിത്തം വഹിക്കില്ല എന്നാണ് സിപിഎം നിലപാട്. ആ സാഹചര്യം കൂടി ചൂണ്ടിക്കാട്ടിയാണ് സിപിഎം നിലപാട് വിശദീകരിക്കുന്നത്.\nവിഷയത്തിൽ ന്യായീകരണവുമായി രക്ഷപ്പെടാനാണ് സിപിഎം ശ്രമിക്കുന്നത് എങ്കിലും കോൺഗ്രസ് അംഗം ഉൾപ്പെടെ കൂറുമാറിയ സാഹചര്യം എതിരാളികൾ ആയുധമാക്കുന്നു ഉണ്ട്. മുൻകൂട്ടി തയ്യാറാക്കിയ തിരക്കഥയുടെ അടിസ്ഥാനത്തിലാണ് ഈരാറ്റുപേട്ടയിൽ അവിശ്വാസം കൊണ്ടുവന്നത് എന്ന് കോൺഗ്രസ് ഉൾപ്പെടെയുള്ള പ്രതിപക്ഷ പാർട്ടികൾ ആരോപിക്കുന്നു. എസ്ഡിപിഐയുടെ പിന്തുണയും നേരത്തെ തന്നെ സിപിഎം ഉറപ്പിച്ചു എന്നാണ് കോൺഗ്രസ് ആരോപിക്കുന്നത്. ഭരണം അട്ടിമറിക്കാൻ തെറ്റായ നീക്കങ്ങളാണ് ഈരാറ്റുപേട്ടയിൽ ഉണ്ടായതെന്നും കോൺഗ്രസ് ആരോപിക്കുന്നു. ഏതായാലും ഈരാറ്റുപേട്ടയിൽ ഉണ്ടായ പുതിയ രാഷ്ട്രീയ നീക്കങ്ങൾ കോട്ടയം ജില്ലയിൽ മാത്രമല്ല കേരളത്തിലാകെ ചർച്ച യാത്രയാണ് പ്രതിപക്ഷ പാർട്ടികൾ.\nPrevious articleശക്തമായ മഴയ്ക്ക് സാധ്യത; ഇന്ന് എട്ട് ജില്ലകളിൽ യെല്ലോ അലർട്ട്\nNext articleപെഗസസ്; അന്വേഷണം വേണോ എന്നതില് ഇടക്കാല ഉത്തരവിറക്കും; സര്‍ക്കാര് നിലപാട് രണ്ട് ദിവസത്തിനുള്ളില് അറിയിക്കണം; സുപ്രീംകോടതി\nപ്രസാദ് ഗോപാലപ്പണിക്കർ അന്തരിച്ചു\nകോവിഡ് ചട്ടലംഘനം: 2.90 ലക്ഷം പേർക്ക് പിഴ


രചന നാരായണന്‍കുട്ടിയുടെ യാത്രകള് ഇനി എംജി ഹെക്ടറില് | Film Actress Rachana Narayanankutty Bought MG Hector\nDec 17, 2019, 11:18 AM IST\nബുക്ക് ചെയ്ത് അഞ്ച് മാസത്തെ കാത്തിരിപ്പിനൊടുവിലാണ് രചന തന്റെ ഇഷ്ടവാഹനം സ്വന്തമാക്കിയത്.\nമറിമായം എന്ന പരമ്പരയിലൂടെ താരപദവി സ്വന്തമാക്കിയ നടിയാണ് രചന നാരായണന്‍കുട്ടി. പിന്നീട് സിനിമകളിലും മറ്റ് സീരിയലുകളിലും സജീവമായ താരം തന്റെ യാത്രകള്‍ക്കായി ഒറ്റവാഹനത്തോടെ തന്നെ നിരത്തുകളില് താരമായ എംജി ഹെക്ടര് തിരഞ്ഞെടുത്തിരിക്കുകയാണ്.\nഎംജിയുടെ തൃശൂരിലെ ഷോറൂമിലെത്തിയാണ് രചന ഹെക്ടര് സ്വന്തമാക്കിയത്. പര്‍പ്പിള്-വൈന് റെഡ് നിറത്തിലുള്ള ഹെക്ടറാണ് രചനയുടേത്. എന്നാല്, ഹെക്ടറിന്റെ ഏത് വേരിയന്റാണ് സ്വന്തമാക്കിയതെന്ന് വ്യക്തമല്ല. രചന തന്നെയാണ് ഇക്കാര്യം ഫെയ്‌സ്ബുക്കില് പങ്കുവെച്ചത്.\nബുക്ക് ചെയ്ത് അഞ്ച് മാസത്തെ കാത്തിരിപ്പിനൊടുവിലാണ് രചനയ്ക്ക് ഹെക്ടര് കൈമാറിയത്. താന് ഏറെ ഇഷ്ടപ്പെടുന്ന നിറത്തിലുള്ള വാഹനമാണിതെന്നും തനിക്ക് ഈ വാഹനം നിര്‍ദേശിച്ച സുഹൃത്തുകള്‍ക്കും എംജി ജീവനക്കാര്‍ക്കും നന്ദി അറിയിക്കുന്നതായും രചന ഫെയ്‌സ്ബുക്കില് കുറിച്ചു.\nഇന്ത്യയിലെ ആദ്യ ഇന്റര്‍നെറ്റ് അധിഷ്ഠിത കാര് എന്ന ഖ്യാതിയുമായെത്തി വാഹനമാണ് എംജി ഹെക്ടര്. മൈക്രോസോഫ്റ്റ്, അഡോബി, സാപ്, സിസ്‌കോ തുടങ്ങിയ ആഗോള ടെക്‌നോളജി കമ്പനികളുടെ പിന്തുണയോടെ 'ഐ-സ്മാര്‍ട്' സാങ്കേതിക വിദ്യയോടെയാണ് ഇന്റര്‍നെറ്റ് കാര് അവതരിപ്പിക്കുന്നത്.\nസ്‌റ്റൈല്, സൂപ്പര്, സ്മാര്‍ട്ട്, ഷാര്‍പ്പ് എന്നീ നാല് വേരിയന്റുകളാണ് ഹെക്ടറിനുള്ളത്. കരുത്തുറ്റ രൂപത്തിനൊപ്പം മികച്ച സ്റ്റൈലും നിരവധി സെഗ്മെന്റ് ഫസ്റ്റ് ഫീച്ചറുകളുമുള്ള ഈ വാഹനത്തിന് 12.81 ലക്ഷം രൂപ മുതല് 16.88 ലക്ഷം വരെയാണ് ഇന്ത്യയിലെ എക്സ്ഷോറൂം വില.\nContent Highlights: Film Actress Rachana Narayanankutty Bought MG Hector\nജര്‍മന് ആഡംബര വാഹന നിര്‍മാതാക്കളായ ഔഡിയുമായുള്ള ഇന്ത്യന് ക്രിക്കറ്റ് ..


സർദാർ ഉദ്ധം സിങ്ങ് | niraksharan (നിരക്ഷരൻ)\nDec 10, 2021 @ 10:22 പ്രതികരണം, വിമർശനം, സിനിമManoj Ravindran\nജാലിയൻ വാലാ ബാഗ് കൂട്ടക്കൊല സിനിമയ്ക്ക് വേണ്ടി ചിത്രീകരിച്ചത് ആദ്യമായി കാണുന്നത് റിച്ചാർഡ് ആറ്റൺബറോയുടെ ഗാന്ധി സിനിമയിലാണ്. രണ്ടാമതായി കണ്ടത് ഇന്നലെ ആമസോണിൽ, ‘സർദാർ ഉദ്ധം സിങ്ങ് ‘ എന്ന പിരീഡ് സിനിമയിലാണ്.\nകണ്ടു എന്ന് വെറുതെ പറഞ്ഞാൽ പോര. കണ്ട് ചങ്ക് വാടിപ്പോയി. ആ കൂട്ടക്കൊലയുടെ രംഗങ്ങൾ ചിത്രീകരിച്ചിരിക്കുന്നത് അത്രയും നേരം കണ്ടിരുന്നപ്പോൾ സിനിമയായിട്ട് പോലും താങ്ങാൻ പറ്റുന്നില്ലെങ്കിൽ, യഥാർത്ഥത്തിൽ അത് സംഭവിച്ചപ്പോൾ അതിനിടയ്ക്ക് പെട്ട് പ്രാണനൊടുങ്ങാതെ അവശേഷിച്ചവരുടെ അവസ്ഥ നമുക്കൊന്നും ഊഹിക്കാൻ പോലും പറ്റുന്നതല്ല. വെടിവെപ്പ് കഴിഞ്ഞ് ജനറൽ ഡയറിൻ്റെ പട്ടാളം ഒഴിഞ്ഞ് പോയതിന് ശേഷം അതിനിടയിൽ രക്ഷാപ്രവർത്തനം നടത്തിയവരുടെ മാനസ്സികാവസ്ഥ അതിഭീകരം തന്നെ ആയിരുന്നിരിക്കണം. അവരുടെ മനക്കരുത്തിന് മുന്നിൽ നമസ്ക്കരിക്കുന്നു. അവർ നേടിത്തന്ന ഈ സ്വാതന്ത്യത്തിൻ്റെ വില ഇങ്ങനെ ചില രംഗങ്ങൾ കാണുമ്പോൾ അനേകമനേകം മടങ്ങായി ഉയരുന്നു.\nഅന്ന് ആ കൂട്ടക്കൊലയ്ക്ക് ശേഷം ആ മൃതദേഹങ്ങൾക്കും മുറിവേറ്റ് മൃതപായരായവർക്കും ഇടയിൽ രക്ഷാപ്രവർത്തനം നടത്തിയ ഒരു വ്യക്തിക്ക് ആ കൂട്ടക്കൊലയുടെ പ്രധാന കാരണക്കാരനായവനെ കൊന്നുകളയണമെന്ന് തോന്നിയിട്ടുണ്ടെങ്കിൽ ഒരു തെറ്റും പറയാനാവില്ല. സിനിമ പറയുന്നത് അക്കഥയാണ്. ഇംഗ്ലണ്ടിൽച്ചെന്ന് ജനറൽ ഡയർ എന്ന ക്രൂരനായ പട്ടാളമേധാവിയെ വെടിവെച്ച് കൊല്ലുന്ന ഉദ്ധം സിങ്ങിൻ്റെ കഥയാണ് സർദാർ ഉദ്ധം സിങ്ങ്.\nസിനിമയെപ്പറ്റി അത്രയേ പറയാനുള്ളൂ. പറയാനുള്ളത് മുഴുവൻ ആ കൂട്ടക്കൊലയെപ്പറ്റി തന്നെയാണ്.\nസ്വാതന്ത്ര്യ സമരകാലത്ത് നടന്ന ഏറ്റവും വലിയ കൊലപാതകം ജാലിയൻ വാലാബാഗ് തന്നെയാണ്. കൊല്ലപ്പെട്ടവരുടെ കണക്ക് തിരക്കിയാൽ കിട്ടുന്ന കണക്ക് മറ്റൊരു അനീതിയാണ്. 379ഉം 1500ഉം ഇടയ്ക്ക് ജനങ്ങൾ കൊല്ലപ്പെട്ടു. 1000ൽ ധികം പേർക്ക് പരിക്കേറ്റു. 379നും 1500നും ഇടയിൽ എന്നുള്ളത് ആ കൂട്ടക്കൊലയോളം നെറികെട്ട ഒരു കണക്കാണ്. ഉരുൾപൊട്ടി മണ്ണിനടിയിൽ ആകുകയോ വെള്ളത്തിൽ ഒലിച്ചുപോയി കാണാതാകുകയോ വിമാനാപകടത്തിൽ ചിന്നിച്ചിതറി പോകുകയോ ഒന്നുമല്ലല്ലോ ഉണ്ടായത്. ഇടുങ്ങിയ വഴി മാത്രമുള്ള ഒരു സമ്മേളന നഗരിയിൽ വെടിവെച്ച് വീഴ്ത്തപ്പെട്ടവർ അവിടെത്തന്ന കിടക്കുമ്പോൾ അവരുടെ എണ്ണമെടുക്കുക എന്നത് അത്ര വലിയ കാര്യമാണോ ? ചെയ്തുപോയ തെമ്മാടിത്തരം മറച്ചുപിടിക്കാനുള്ള വ്യഗ്രതയിൽ അല്ലെങ്കിൽ കൊല്ലപ്പെട്ടവരുടെ എണ്ണം കുറച്ചുകാട്ടി ലോകജനതയ്ക്ക് മുന്നിൽ മാനം കാക്കാൻ വേണ്ടിയോ മറ്റോ ആകണം ഈയൊരു കണക്ക് രേഖപ്പെടുത്താൻ ബ്രിട്ടീഷുകാർക്ക് കഴിയുന്നില്ല അല്ലെങ്കിൽ തയ്യാറാകുന്നില്ല.. എന്തിനധികം പറയുന്നു. ഏറെക്കാലം കഴിഞ്ഞപ്പോൾ, ജാലിയൻ വാലാ കൂട്ടക്കൊലയുടെ പേരിൽ ഖേദം പ്രകടിപ്പിച്ചു എന്നല്ലാതെ മാപ്പ് പറയാനൊന്നും ബ്രിട്ടീഷുകാർ ഇന്നും തയ്യാറായിട്ടില്ല.\nആരും സർദാർ ഉദ്ദം സിങ്ങ് എന്ന സിനിമ കാണാതിരിക്കുകയാണ് നല്ലത്. ഒന്നാമത് ആ കൂട്ടക്കൊലയും അതേത്തുടർന്നുള്ള രക്ഷാപ്രവർത്തനവും താങ്ങാൻ അത്രയ്ക്ക് ബുദ്ധിമുട്ടാണ്. രണ്ടാമതായി, സിനിമയെപ്പറ്റി അഭിപ്രായം പറയുന്നതിനേക്കാൾ അധികം ആ അറും കൊലയെപ്പറ്റി പറയേണ്ടി വരും. 13 ഏപ്രിൽ 1919 ഞായർ എന്ന തീയറി പതിവിൽക്കവിഞ്ഞ് നിങ്ങളെ വേട്ടയാടാൻ തുടങ്ങും. അതുകൊണ്ട് ഈ സിനിമ ആരും കാണണ്ട.\nവാൽക്കഷണം:- ഇതൊക്കെ ബ്രിട്ടീഷ് ഇന്ത്യയിലെ കാര്യമാണ്. സ്വതന്ത്ര ഇന്ത്യയിൽ, ശരാശരി ഇപ്പറഞ്ഞ എണ്ണത്തോളം വരുന്ന ജനങ്ങളെ കൊലയ്ക്ക് കൊടുത്ത ഒരു പ്രതിഷേധവും സമരവും കഴിഞ്ഞ ഒരു വർഷത്തിനിടയ്ക്ക് ഉണ്ടായിട്ടുണ്ട്. എന്നിട്ടിപ്പോൾ സമരമുഖത്ത് മരണമുണ്ടായതിനേപ്പറ്റി അറിയില്ലെന്നും അതിൻ്റെ കണക്കില്ലെന്നും ജനാധിപത്യ പ്രക്രിയയിലൂടെ അധികാരത്തിൽ വന്ന സർക്കാർ തന്നെ പറയുമ്പോൾ, ജാലിയൻ വാലാ ബാഗിനോട് ചേർന്നു നിൽക്കുന്ന നെറികേടായി മാത്രമേ അതിനെ കണക്കാക്കാനാവൂ.\n← വാർത്തേം കമന്റും – (പരമ്പര 98)\t 34 പുസ്തകങ്ങൾ ഒറ്റയടിക്ക് പ്രകാശിപ്പിക്കുന്നു മലയാളത്തിലെ കുപ്രശസ്ത സാഹിത്യചോരൻ →\nLast7days: 17,171


കാര്‍ത്തിക് 'മിയാന് ദാദായി'; ഇന്ത്യക്ക് നിദാഹസ് ട്രോഫി\nFirst Published 18, Mar 2018, 10:40 PM IST\nബംഗ്ലാദേശിനെതിരേ ജയിക്കാന് ഒരു ബൗളില് അഞ്ച് റണ്‍സ് വേണമെന്നിരിക്കെ അവസാന പന്തില്\nദിനേശ് കാര്‍ത്തിക് നേടിയ സിക്‌സാണ് ഇന്ത്യക്ക് കിരീടം സമ്മാനിച്ചത്.\nകൊളംബൊ: ആവേശപ്പോരാട്ടത്തില് നിദാഹസ് ത്രിരാഷ്ട്ര ട്വന്റി20 കിരീടം ഇന്ത്യക്ക്. ബംഗ്ലാദേശിനെതിരേ ജയിക്കാന് ഒരു ബൗളില് അഞ്ച് റണ്‍സ് വേണമെന്നിരിക്കെ അവസാന പന്തില് ദിനേശ് കാര്‍ത്തിക് നേടിയ സിക്‌സാണ് ഇന്ത്യക്ക് കിരീടം സമ്മാനിച്ചത്. ഇതോടെ ഇന്ത്യന് വിജയം നാല് വിക്കറ്റിന്. 167 റണ്‍സിന്റെ വിജയലക്ഷ്യവുമായി ബാറ്റിങ് ആരംഭിച്ച ഇന്ത്യക്ക് മോശം തുടക്കമാണ് ലഭിച്ചത്.\nതുടക്കത്തില് വിക്കറ്റ് നഷ്ടമായപ്പോള് 56 റണ്‍സെടുത്ത ക്യാപ്റ്റന് രോഹിത് ശര്‍മ, കെ.എല് രാഹുല് (24), മനീഷ് പാണ്ഡെ (28), ദിനേഷ് കാര്‍ത്തിക് (29) എന്നിവരുടെ ബാറ്റിങ്ങാണ് ഇന്ത്യന് വിജയം എളുപ്പമാക്കിയത്. 19ാം എറിഞ്ഞ റൂബല് ഹുസൈനെ കാര്‍ത്തിക് 22 റണ്‍സിന് ശിക്ഷിച്ചു. തോല്‍വി മുന്നില് നില്‍ക്കെ ഇന്ത്യക്ക് നിര്‍ണായകമായതും ഇത് തന്നെ.\nനേരത്തെ ടോസ് നഷ്ടപ്പെട്ട് ബാറ്റിങ് ആരംഭിച്ച ബംഗ്ലാദേശ്, മധ്യനിരയുടെ തകര്‍ച്ചയ്ക്ക് ശേഷമാണ് ബംഗ്ലാദേശ് ഭേദപ്പെട്ട സ്‌കോര് പടുത്തുയര്‍ത്തിയത്. എട്ട് വിക്കറ്റുകള് നഷ്ടമായി. ഭേദപ്പെട്ട തുടക്കം ലഭിച്ചെങ്കിലും സ്‌കോര് 27ല് എത്തിനില്‍ക്കെ ഓപ്പണര്‍മാരെ ബംഗ്ലാദേശിന് നഷ്ടമായി. തമീം ഇഖ്ബാല് (15), ലിറ്റണ് ദാസ് (11) എന്നിവരെ യഥാക്രമം ചാഹലും വാഷിങ്ടണ് സുന്ദറും പുറത്താക്കി.\nഎന്നാല് മഹ്മുദുള്ള റണ്‍ഔട്ടായത് ബംഗ്ലാദേശിന് ക്ഷീണം ചെയ്തു. പിന്നീടെത്തിയ ഷാക്കിബ് അല് ഹസനും മഹ്മുദുള്ളയുടെ വിധിയായിരുന്നു. ഏഴ് റണ്‍സ് മാത്രമെടുത്ത ക്യാപ്റ്റന് റണ്ണൗട്ടായി. മെഹ്ദി ഹസന് (19), മുസ്തഫിസുര് റഹ്മാന് (0) പുറത്താവാതെ നിന്നു. ഇന്ത്യക്കായി ചാഹല് മൂന്നും ഉനദ്കട്ട് രണ്ടും വിക്കറ്റ് വീഴ്ത്തി.\ntri national seiries


നരസിംഹം @ ചിത്രകാരന് – നേരിടം\nനരസിംഹം @ ചിത്രകാരന്\nPosted on മേയ് 10, 2008 മേയ് 10, 2008 by admin\nOn May 5, 2008:\nതാങ്കള് പറയുന്നതില് കാല ഗണനയുടെ ഒരു പ്രശ്നം ഉണ്ടോ എന്നൊരു സംശയം. ബുദ്ധന് ഹിന്ദു മതത്തിന്റെ തെറ്റുകളെ ചോദ്യം ചെയ്താണ് അദ്ദേഹത്തിന്റെ പ്രസ്ഥാനം തുടങ്ങിയത്. അതിനര്‍ത്ഥം അദ്ദേഹത്തിനു മുമ്പു തന്നെ ഈ പുരാണങ്ങളും വേദങ്ങളുമൊക്കെ നിലനിന്നിരുന്നു. അതുകൊണ്ട് പുരാണങ്ങളിലെ ദുഷ്ട കഥാപാത്രങ്ങളെല്ലാം ബുദ്ധമതക്കാരാണ് എന്നു പറയാന് പറ്റുമോ?\nആര്യന്‍മാര്‍ക്ക് എഴുത്ത് വശമില്ലാത്തതിനാല് അവയുടെ കാലം നിര്‍ണ്ണയിക്കുകയും പാടാണ്. എന്തായാലും അത് സിന്ധൂ നദീതട സംസ്ക്കാരത്തിനു ശേഷമാണ്. ചിലപ്പോള് ആ കഥാപാത്രങ്ങള് സിന്ധൂ നദീതടത്തില് ജീവിച്ചിരുന്നവരുമാകാം. എന്നല് അവര്‍ക്ക് രാജാവും പോലീസുമൊക്കെ ഉണ്ടായിരുന്നുവോ എന്നും സംശയമാണ്.\nഏതായാലും ഇതിനേകുറിച്ച് കൂടുതല് ഗവേഷണം നടത്തണം.\nമുമ്പത്തെ ലേഖനം പാം ഓയില് വിരുദ്ധ സമരത്തിനു വിജയം\nഅടുത്ത ലേഖനം വൈറ്റ് ഹൗസ് ടെറസില് ഒരു സൗര water heater


'അണക്കെട്ട്തകര്‍ന്നാല് 2006ലെവിധിയും ഒലിച്ചുപോകും | The Supreme Court observed that the safety of the people is more important in the Mullaperiyar dam issue. - Malayalam Oneindia\nUpdated: Thu, Jul 25, 2013, 11:57 [IST]\nദില്ലി: മുല്ലപ്പെരിയാര് ഡാമിന്റെ സുരക്ഷ ഉറപ്പാക്കാന് കേരളത്തിനവകാശമുണ്ടെന്ന് സുപ്രീം കോടതി. ഡാമിന്റെ ജലനിരപ്പ് 142 അടിയാക്കി ഉയര്‍ത്തണമെന്ന് 2006ല് സുപ്രീം കോടതി വിധിപ്രഖാപിച്ചിരുന്നു. ഇതിനെതിരെ കേരളം നിയമമുണ്ടാക്കിയത് കോടതിയോടുള്ള അവഹേളനമാണെന്ന തമിഴ്‌നാടിന്റെ വാദത്തിന് മറുപടി പറയുകയായിരുന്നു കോടതി.\nജീവനും സ്വത്തിനുമുള്ള സുരക്ഷ മുന് നിര്‍ത്തി നിയമം നിര്‍മ്മിക്കാനുള്ള സംസ്ഥാനത്തിന്റെ അവകാശത്തെ തടയാനാവില്ലെന്ന് കോടതി ചൂണ്ടിക്കാട്ടി. തങ്ങള് മുന്നോട്ട് വച്ച വസ്തുതകള് കോടതി അവഗണിച്ചതിനാലാണ് നിയമമുണ്ടാക്കിയതെന്ന് കേരളത്തിന് വാദിക്കാമല്ലോ എന്ന് ജസ്റ്റില് ആര്‍എം ലോധ അദ്ധ്യക്ഷനായ അഞ്ചംഗ ഭരണഘടനാ ബെഞ്ച് ചോദിച്ചു.\n2006ലെ വിധി എപ്പോഴും നിലനില്‍ക്കണമെന്നില്ലെന്ന് കോടതി വ്യക്തമാക്കി. ജനങ്ങളുടെ സുരക്ഷയാണ് പരമപ്രധാനം. അത് ഉറപ്പാക്കാനുള്ള നടപടികള് സ്വീകരിക്കേണ്ടത് അതത് സര്‍ക്കാറിന്റെ ചുമതലയാണെന്ന് കോടതി പറഞ്ഞു. 2006ലെ വിധിന്യായത്തില് സുരക്ഷാ പ്രശ്‌നങ്ങള് വേണ്ട വിധത്തില് പരിഗണിക്കാത്തതു കൊണ്ട് സാഹചര്യം മാറിയാല് ആ വിധി ഒലിച്ചു പോകുമെന്നും കോടതി ചൂണ്ടിക്കാട്ടി.\nഎന്നാല് 2006ലെ വിധി തെറ്റാണോ എന്ന തമിഴ്‌നാടിന്റെ ചോദ്യത്തിന് തെറ്റായ തെളിവുകളുടെ അടിസ്ഥാനത്തിലാണ് വിധിയെങ്കില് തെറ്റാകുമെന്ന് കോടതി മറുപടി നല്‍കി. അവകാശവും ജലവുമായി ബന്ധപ്പെട്ട് തര്‍ക്കമുണ്ടെങ്കില് ജനങ്ങളുടെ സുരക്ഷയാണ് പ്രധാനമെന്ന് ജസ്റ്റിസ് ലോധ വ്യക്തമാക്കി.\nmullaperiyar dam supreme court tamil nadu kerala മുല്ലപ്പെരിയാര് ഡാം സുപ്രീം കോടതി തമിഴ്‌നാട് കേരളം\nThe Supreme Court observed that the safety of the people is more important in the Mullaperiyar dam issue.


പൗരത്വ ഭേദഗതി: ദില്ലിയില് ഇന്നും പ്രതിഷേധം നടക്കും, ക്യാമ്പസുകളിലും പ്രതിഷേധം\nDelhi, First Published 20, Dec 2019, 7:24 AM\nപൗരത്വഭേദഗതിക്കെതിരെ വലിയ പ്രതിഷേധങ്ങൾക്കാണ് ഇന്നലെ ഉത്തരേന്ത്യ സാക്ഷിയായത്. ഉത്തർപ്രദേശിൽ നടന്ന സംഘർഷത്തിൽ ഒരാൾ കൊല്ലപ്പെട്ടിരുന്നു.\nദില്ലി: പൗരത്വ ഭേദഗതിക്കെതിരെയുള്ള പ്രതിഷേധങ്ങൾ ഉത്തരേന്ത്യയിൽ തുടരുന്നു. പഴയ ദില്ലി കേന്ദ്രീകരിച്ച് ഇന്ന് പ്രതിഷേധങ്ങൾ നടക്കും. ജാമിയ ഉൾപ്പെടെ ക്യാമ്പസുകളിലും പ്രതിഷേധങ്ങൾ തുടരും. സമരത്തിന് ഏകീകൃത രൂപത്തിനായി വിവിധ സംഘടനകളുടെ യോഗം വിളിക്കുമെന്ന് സ്വരാജ് അഭയാൻ നേതാവ് യോഗേന്ദ്ര യാദവ് ഏഷ്യാനെറ്റ് ന്യൂസിനോട് പറഞ്ഞു. ഇതിനിടെ ചൊവ്വാഴ്ച കേന്ദ്ര ആഭ്യന്തര മന്ത്രി അമിത് ഷായുടെ ഔദ്യോഗിക വസതിയിലേക്ക് ജാമിയ വിദ്യാർത്ഥികൾ മാർച്ച് പ്രഖ്യാപിച്ചു\nപൗരത്വഭേദഗതിക്കെതിരെ വലിയ പ്രതിഷേധങ്ങൾക്കാണ് ഇന്നലെ ഉത്തരേന്ത്യ സാക്ഷിയായത്. ഉത്തർപ്രദേശിൽ നടന്ന സംഘർഷത്തിൽ ഒരാൾ കൊല്ലപ്പെട്ടിരുന്നു. സ്ഥിതിഗതി വിലയിരുത്താൻ യുപി മുഖ്യമന്ത്രി യോഗിആദിത്യനാഥ് ഉന്നതതല യോഗം ചേർന്നു. എല്ലാ പ്രധാന നഗരങ്ങളുടെയും സുരക്ഷ കൂട്ടി. ആവശ്യമെങ്കിൽ ആ‍ർധസൈനികരെ വിന്യസിക്കാനും നി‍ർദ്ദേശമുണ്ട്. അതെസമയം ദില്ലി ഉൾപ്പെടെ വിവിധ നഗരങ്ങൾ ഇന്നും പ്രതിഷേധങ്ങൾ തുടരും. ജുമാ മസ്ജിദ് കേന്ദ്രീകരിച്ച് പ്രതിഷേധത്തിന് ആഹ്വാനമുണ്ട്.\nജാമിയ ഉൾപ്പെടയുള്ള സർവ്വകലാശാലകളിലും വിദ്യാർത്ഥി പ്രതിഷേധം തുടരും. ജന്തർമന്തറിലും സമരം നടക്കും. എന്നാൽ സമരങ്ങൾക്ക് കേന്ദ്രീകൃത രൂപം കൊണ്ടുവരാൻ പ്രതിഷേധിക്കുന്ന സംഘടനകൾ യോഗം വിളിക്കുമെന്ന് യോഗേന്ദ്ര യാദവ് ഏഷ്യാനെറ്റ് ന്യൂസിനോട് പറഞ്ഞു. സമരം അക്രമാസക്തമാകരുത്. വിവിധ കാമ്പസുകളില് സമരം നടത്തുന്ന വിദ്യാർത്ഥികൾ ഏകാധിപത്യത്തിനെതിരെയാണ് പ്രതിഷേധിക്കുന്നത്. കേന്ദ്രസർക്കാർ ഇനിയെങ്കിലും ജനങ്ങളോട് സത്യസന്ധത കാണിക്കണമെന്നും അദ്ദേഹം പറഞ്ഞു\nLast Updated 20, Dec 2019, 12:06 PM


Mohanlal movie box office: A good outing for the film at the theatres! - Malayalam Filmibeat\n| Updated: Wednesday, April 25, 2018, 17:29 [IST]\nവിഷു ലക്ഷ്യം വെച്ചെത്തിയ സിനിമകളെല്ലാം തിയറ്ററുകളില് വലിയ ഹിറ്റാണ്. ബിഗ് റിലീസായി ദിലീപ് നായകനായി അഭിനയിച്ച കമ്മാരസംഭവമെത്തിയപ്പോള് ഒപ്പമെത്തിയ രണ്ട് സിനിമകള്‍ക്കും അതിലും മികച്ച പിന്തുണയാണ് ലഭിച്ചിരിക്കുന്നത്. പിഷാരടിയുടെ സംവിധാനത്തിലെത്തിയ പഞ്ചവര്‍ണതത്തയുടെ കളക്ഷന് റിപ്പോര്‍ട്ട് പുറത്ത് വന്നിരിക്കുകയാണ്.\nതൊട്ട് പിന്നാലെ മഞ്ജു വാര്യരുടെ മോഹന്‍ലാല് എന്ന സിനിമയുടെ കളക്ഷനും പുറത്ത് വിട്ടു. സാജിദ് യാഹിയ സംവിധാനം ചെയ്ത സിനിമ ഏപ്രില് 14 നായിരുന്നു റിലീസ് ചെയ്തിരുന്നത്. മോഹന്‍ലാല് ആരാധകരുടെ കഥയുമായെത്തിയ സിനിമയും കളക്ഷന്റെ കാര്യത്തില് വലിയ ഉയരങ്ങളിലേക്ക് എത്തിയിരിക്കുകയാണ്.\nനടനവിസ്മയം മോഹന്‍ലാലിന്റെ ആരാധകരുടെ കഥയുമായി ഒരു മാസം തന്നെ രണ്ട് സിനിമകളായിരുന്നു റിലീസ് ചെയ്തിരുന്നത്. മഞ്ജു വാര്യരും ഇന്ദ്രജിത്തും കേന്ദ്രകഥാപാത്രങ്ങളെ അവതരിപ്പിച്ച മോഹന്‍ലാല് വിഷു റിലീസിനെത്തിയ സിനിമയായിരുന്നു. നവാഗതനായ സാജിദ് യാഹിയ തിരക്കഥ എഴുതി സംവിധാനം ചെയ്ത സിനിമ മോഹന്‍ലാല് ആരാധകര് ഇരുകൈയും നീട്ടി സ്വീകരിച്ചിരുന്നു. മോഹന്‍ലാലിന്റെ കട്ട ആരാധികയായ മീനുക്കുട്ടിയുടെ കഥയുമായെത്തിയ സിനിമയില് മഞ്ജു വാര്യരായിരുന്നു മീനുക്കുട്ടിയായി അഭിനയിച്ചിരുന്നത്. മീനുക്കുട്ടിയുടെ ഭര്‍ത്താവ് സേതു മാധവനായിട്ടാണ് ഇന്ദ്രജിത്തിന്റെ കഥാപാത്രം.\nപോസീറ്റിവ് റിവ്യൂസായിരുന്നു സിനിമയ്ക്ക് പ്രേക്ഷകരില് നിന്നും ലഭിച്ചിരുന്നത്. പരീക്ഷ കഴിഞ്ഞ് അവധിക്കാലമായതിനാല് ഫാമിലിയായി പ്രേക്ഷകര് തിയറ്ററുകളിലേക്ക് കുതിക്കുകയായിരുന്നു. അതാണ് കളക്ഷനില് സിനിമകള്‍ക്ക് വിജയിക്കാന് കഴിഞ്ഞിരുന്നത്. മഞ്ജു വാര്യര്‍ക്കും ഇന്ദ്രജിത്തിനുമൊപ്പം നിരവധി താരങ്ങളും സിനിമയിലുണ്ടായിരുന്നു. ഉണ്ണികൃഷ്ണന്, സലീം കുമാര്, അജു വര്‍ഗീസ്, ഷെബിന് ബെന്‍സന്, വിശാല് കൃഷ്ണ, ബേബി മീനാക്ഷി, ഹരീഷ് കണാരന്, കെപിഎസ്‌സി ലളിത, ശ്രീജിത്ത് രവി, സിദ്ദിഖ് എന്നിവരായിരുന്നു മറ്റ് പ്രധാന കഥാപാത്രങ്ങളെ അവതരിപ്പിച്ചിരുന്നത്.\nറിലീസിനെത്തിയ മോഹന്‍ലാലിന് ആരാധകരുടെ പിന്തുണ കൂടിയുണ്ടായിരുന്നതിനാല് മികച്ച തുടക്കമായിരുന്നു കിട്ടിയിരുന്നത്. അതേ ദിവസം തന്നെ വേറെ രണ്ട് സിനിമകള് കൂടി റിലീസ് ചെയ്തിരുന്നു. എന്നാല് മോഹന്‍ലാലിന് സ്വന്തമായൊരു സ്ഥാനം കണ്ടെത്താന് കഴിഞ്ഞിരുന്നു. സിനിമയില് കേന്ദ്ര കഥാപാത്രത്തെ അവതരിപ്പിച്ച അജു വര്‍ഗീസ് തന്നെയായിരുന്നു സിനിമയുടെ കളക്ഷന് ആദ്യം പുറത്ത് വിട്ടത്. കേരള ബോക്‌സോഫീസില് നിന്നും 4.38 കോടിയാണ് മോഹന്‍ലാല്9ദിവസം കൊണ്ട് നേടിയിരുന്നത്. കേരളത്തില് നിന്ന് മാത്രമുള്ള കളക്ഷന് റിപ്പോര്‍ട്ടാണിത്.. കളക്ഷന് പുറത്ത് വിട്ടതിന്റെ പേരില് അജു വര്‍ഗീസിനെ കളിയാക്കി ട്രോളന്മാരും എത്തിയിരുന്നു. അത് അജു തന്നെ ഫേസ്ബുക്കിലൂടെ പുറത്ത് വിട്ടിരുന്നു.\nസിംഗിള് തിയറ്ററുകളില് കിട്ടുന്ന അതിലും പ്രധാന്യത്തോടെ തന്നെയാണ് കൊച്ചി മള്‍ട്ടിപ്ലെക്‌സിലേക്കും സിനിമകളെത്തുന്നത്. ഫോറം കേരള പുറത്ത് വിട്ട കണക്കുകള് പ്രകാരം മോഹന്‍ലാല്9ദിവസം കൊണ്ട് 21.13 ലക്ഷമായിരുന്നു കൊച്ചി മള്‍ട്ടിപ്ലെക്‌സില് നിന്നും നേടിയിരിക്കുന്നത്. എന്നാല് പതിനൊന്ന് ദിവസം കൊണ്ട് 25.57ലക്ഷമാണ് ചിത്രം മറികടന്നിരിക്കുന്നത്. പ്രതിദിനം പതിനഞ്ച് പ്രദര്‍ശനമാണ് കൊച്ചി മള്‍ട്ടിപ്ലെക്‌സില് മോഹന്‍ലാലിന് ലഭിക്കുന്നത്. വരും ദിവസങ്ങളില് കളക്ഷനില് വലിയൊരു വ്യത്യാസമുണ്ടാക്കാന് സിനിമയ്ക്ക് കഴിയുമെന്ന പ്രതീക്ഷയിലാണ് അണിയറ പ്രവര്‍ത്തകര്.\nമോഹന്‍ലാല് ഏപ്രില് 26 മുതല് ജിസിസി രാജ്യങ്ങളിലേക്ക് കൂടി റിലീസിനെത്തുകയാണ്. ഞങ്ങളുടെ സിനിമയെ ഇരുകൈയും നീട്ടി മനസ്സ് നിറഞ്ഞു സ്വീകരിച്ച പ്രേക്ഷകര്‍ക്ക് ഒരുപാട് നന്ദി! ഏപ്രില് 26 മുതല് ജി.സി.സി രാജ്യങ്ങളിലേക്കും 'മോഹന്‍ലാല്' എത്തുന്നു... ഫേസ്ബുക്കിലൂടെ പുറത്ത് വിട്ട കുറിപ്പില് മഞ്ജു വാര്യര് പറയുന്നതിങ്ങനെയാണ്.. അവിടെ നിന്നും വലിയൊരു ബിസിനസ് നടത്താന് സിനിമയ്ക്ക് കഴിയുമെന്നാണ് കരുതുന്നത്. മോഹന്‍ലാലിനൊപ്പം റിലീസിനെത്തിയ മറ്റ് സിനിമകളും കളക്ഷന്റെ കാര്യത്തില് മിന്നുന്ന പ്രകടനമാണ് കാഴ്ച വെക്കുന്നത്.\nRead more about: mohanlal manju warrier indrajith മോഹന്‍ലാല് ഇന്ദ്രജിത്ത് മഞ്ജു വാര്യര് സാജിദ് യാഹിയ


തിരുവനന്തപുരം: സംസ്ഥാനത്ത് കാലവർഷം അതി രൂക്ഷമായി തുടരുന്ന സാഹചര്യത്തിൽ കനത്ത ജാഗ്രത നിർദ്ദേശമാണ് കാലാവസ്ഥ നിരീക്ഷണ കേന്ദ്രം നൽകിയിരിക്കുന്നത്. അതിരൂക്ഷമായ മഴക്കെടുതിയിൽ സംസ്ഥാനത്ത് ഇതുവരെ മരണസംഖ്യ 35 ...\nതിരുവനന്തപുരം: 2018ൽ പ്രളയം കേരളത്തെ വിഴുങ്ങിയപ്പോൾ വീടുകളിൽ കുടുങ്ങിയവർക്ക് രക്ഷയായത് മത്സ്യ തൊഴിലാളികളാണ്. ജീവൻ പണയം വ്ച്ചും അവർ പങ്കായങ്ങളുമായി റോഡുകളിലെ വെള്ളകെട്ടിലൂടെ നീന്തിയടുത്ത് രക്ഷിച്ചത് ആയ...\nഇന്ന് കേരളത്തെ സംബന്ധിച്ചിടത്തോളം ഒരു ദുഃഖ വെള്ളി തന്നെയാണ്. രണ്ട് ദിവസം മുൻപ് തുടങ്ങിയ മഴ അതിന്റെ ഭീതിത രൂപത്തിലേക്ക് മാറി തീർന്നത് ഇന്നാണ്. രാവിലെ മുതൽ മലയാളികൾ സോഷ്യൽ മീഡിയയും ടിവി ചാനലുകളും തുറന്ന...\nകൊച്ചി: നെടുമ്പാശ്ശേരി വിമാനത്താവളം നിന്നുള്ള എയർ ഇന്ത്യ വിമാനങ്ങൾ തിരുവനന്തപുരം വിമാനത്താവളത്തിൽ നിന്ന് സർവീസ് നടത്തും. ഞായറാഴ്ച വൈകിട്ട് മൂന്നു വരെ അടച്ച നെടുമ്പാശ്ശേരി വിമാനത്താവളം പശ്ചാത്തലത്തിലാണ...\nന്യൂഡൽഹി: ദേഹാസ്വാസ്ഥ്യത്തെത്തുടർന്ന് എയിംസ് ആശുപത്രിയിൽ പ്രവേശിപ്പിച്ച മുൻ കേന്ദ്രമന്ത്രി അരുൺ ജെയ്റ്റ്‌ലിയുടെ ആരോഗ്യ നില തൃപ്തികരം. ജെയ്റ്റ്‌ലി ഇപ്പോൾ തീവ്രപരിചരണ വിഭാഗത്തിൽ നിരീക്ഷണത്തിലാണ്. അദ്ദേഹ...\nതിരുവനന്തപുരം: വ്യക്തിജീവിതത്തിലെും പൊതുജീവിതത്തിലും ഒരുപോലെ വിവാദ നായകനായ നടൻ ജമിനി ഗണേശന്റെ ജീവിതം പ്രേമേയാമാക്കി വരുന്ന ചിത്രം. ജമിനി ഗണേശന്റെ കാമിനിയായി എത്തുന്നത് 1950കളിലും 60 കളിലും തെലുങ്ക് - ...\nനീലഗിരിയിൽ നിന്നും പാണ്ടിയാർ പുന്നപ്പുഴ വഴി വരുന്ന വെള്ളം തമിഴ്‌നാട്ടിലേക്ക് തിരിച്ച് വിടും; ചാലിയാറിന്റെ ജലനിരപ്പ് കുറക്കാൻ രണ്ട് തോടുകൾ വഴി കടലുണ്ടിപ്പുഴയിലേക്ക് എത്തിക്കും; ചാലിയാറിൽ ഡാം നിർമ്മിക്കുന്നതിനെക്കുറിച്ചും പഠിക്കും; പ്രളയത്തെ നേരിടാൻ ഹിരാക്കുഡ് മോഡലിൽ കേരളത്തിൽ പുതിയ പദ്ധതിക്ക് സാധ്യത പഠനം\nമലപ്പുറം: പ്രളയത്തെ നേരിടാൻ കേരളത്തിൽ പ്രത്യേക പദ്ധതി നടപ്പാക്കുന്നു. ഒഡീഷ്സയിലെ ഹിരാക്കുഡ് മാതൃകയിൽ പ്രത്യേക പദ്ധതിയാണ് നടപ്പാക്കുന്നതെന്ന് ജല വിഭവ വകുപ്പ് മന്ത്രി കെ. കൃഷ്ണൻ കുട്ടി പറഞ്ഞു. ഓരോ വർഷവു...\nജൂനിയർ ആർട്ടിസ്റ്റിൽ നിന്ന് സംവിധാന സഹായി; ഒറ്റ സീൻ നടനിൽ നിന്ന് വില്ലൻ റോളിൽ; സഹ നടനിൽ നിന്ന് നായകൻ; ചാർളിയിലും ഉദാഹരണം സുജാതയിലും സഹനിർമ്മാതാവ്; നായകനായപ്പോൾ ദേശീയ പുരസ്‌കാരവും; ജോസഫിൽ കണ്ടത് നിയന്ത്രിതാഭിനയത്തിന്റെ മറ്റൊരു മുഖം; പുരസ്‌കാര തിളക്കത്തിലും പ്രിയ നടൻ ഓർമിപ്പിക്കുന്നത് പ്രളയത്തിന്റെ ആകുലതകളെ: വിസ്മയിപ്പിക്കുന്ന നേട്ടത്തിനിടെയിലും നാടിനെ മറക്കാതെ ജോജു ജോർജ്\nതിരുവനന്തപുരം: ജൂനിയർ ആർട്ടിസ്റ്റായും സംവിധാന സഹായിയായും ഒറ്റസീൻ നടനായും ദീർഘകാലം പ്രവർത്തിച്ച ഒരു നടൻ. പതുക്കെ വില്ലനാകുന്നു, സ്വഭാവനടനാവുന്നു. പിന്നെ നായകനും നിർമ്മാതാവും. ഒടുവിൽ ഇതാ ദേശീയ പുരസ്‌ക്ക...\nതിരുവനന്തപുരം: ശ്രീറാം വെങ്കിട്ടരാമന്റെ ചികിൽസയിൽ വിശദീകരണവുമായി കിംസ് ആശുപത്രി മാനേജ്‌മെന്റ്. വഴിവിട്ട് ശ്രീറാം വെങ്കിട്ടരാമന് ഒരു ആനുകൂല്യവും കിംസിൽ നൽകിയിട്ടില്ല. അപകടത്തിൽ പെട്ട ഒരു രോഗിയോട് കാണിക...\nസ്വർണ വ്യാപാരിയെ വഴിയിൽ തടഞ്ഞ് തട്ടിയത് അമ്പത് ലക്ഷം രൂപയുടെ സ്വർണം; പട്ടാപ്പകൽ തിരുവനന്തപുരം നഗരത്തിൽ മോഷണം നടന്നത് ശ്രീവരാഹം ജംങ്ഷനിൽ; ജാക്കിലിവറും സ്‌ക്രൂഡ്രൈവറും ഉപയോഗിച്ച് വ്യാപാരിയുടെ കാർ കുത്തിത്തുറന്നത് പിന്തുടർന്ന് വന്ന നാലംഗ സംഘം; പ്രതി വിഷ്ണുവിന് ഒരു കാരണവശാലും മുൻകൂർ ജാമ്യമില്ലെന്ന് കോടതി\nതിരുവനന്തപുരം: തലസ്ഥാന നഗരത്തിൽ കാർ തടഞ്ഞ് സ്വർണ്ണ വ്യാപാരിയെ ആക്രമിച്ച് അരക്കോടിയിലധികം രൂപ വിലയുള്ള ഒന്നരക്കിലോ ഗ്രാം സ്വർണ്ണാഭരണങ്ങൾ കവർച്ച ചെയ്ത കേസിൽ പ്രതിക്ക് മുൻകൂർ ജാമ്യമില്ല. കവർച്ചാ കേസിൽ നാ...\nഒരു നല്ല നായികയെ കിട്ടിയിട്ടുണ്ട്, പക്ഷേ കുട്ടിയുടെ തന്ത അഭിനയിക്കാൻ സമ്മതിക്കില്ല; അതേതാണ് തിരുവനന്തപുരത്ത് ഞാൻ അറിയാത്ത ഒരു തന്തയെന്നും ഒടിച്ചു മടക്കി കൈയിൽ തരാമെന്നും പഞ്ചിൽ മറുപടി; അതിനുള്ള പ്രതികരണം ആ തന്ത നീ തന്നെ എന്നും; മേനകയുടെ മകളെ 'മഹാനടി'യാക്കിയത് ഈ സിനിമാ സ്റ്റൈൽ തന്ത്രം! ലാലിന്റെ നായികയായി പ്രിയൻ സിനിമയിലൂടെ ആത്മമിത്രം സുരേഷ് കുമാറിന്റെ മകളുടെ എൻട്രി; ദേശീയ അവാർഡുമായി മലയാളിക്ക് അഭിമാനമായി കീർത്തി സുരേഷ് മാറുമ്പോൾ\nതിരുവനന്തപുരം: മലയാള സിനിമയുടെ കപൂർ കുടുംബം എന്നായിരുന്നു ഒരു സിനിമ വാരികയിൽ നടനും നിർമ്മാതാവുമായ സുരേഷ്‌കുമാറിനെ വിശേഷിപ്പിച്ചത്. വീട്ടിലെ എല്ലാവരും സിനിമാക്കാരായ ഒരു കുടുംബം! സുരേഷ് കുമാറിന്റെയും നട...\nയുവാക്കളെ ഒപ്പം നിർത്താൻ സാധിക്കുന്ന സച്ചിൻ പൈലറ്റിനെ വെട്ടി മാറ്റി; മറ്റൊരു യുവ തുർക്കി ജ്യോതിരാദിത്യ സിന്ധ്യക്ക് വിനയായത് കശ്മീർ വിഷയത്തിലെ പ്രസ്താവന; അവസാന പട്ടികയിൽ മുകുൾ വാസ്‌നികും മല്ലികാർജുൻ ഖാർഗെയും; സാധ്യത കൂടുതൽ മുകുൾ വാസ്‌നികിന്; സോണിയയുടെ വസതിയിലെ തീരുമാനത്തിൽ വാസ്‌നികിന് തുണയായത് ആന്റണിയുടേയും അഹമ്മദ് പട്ടേലിന്റേയും പിന്തുണ; കോൺഗ്രസിന്റെ പുതിയ അധ്യക്ഷനെ നാളെ പ്രഖ്യാപിക്കും\nഡൽഹി: കോൺഗ്രസിന്റെ പുതിയ അധ്യക്ഷനെ നാളെ പ്രഖ്യാപിക്കും. കേരളത്തിന്റെ ചുമതലയുണ്ടായിരുന്ന എഐസിസി സെക്രട്ടറി മുകുൾ വാസ്‌നിക് ആയിരിക്കും പുതിയ അധ്യക്ഷൻ എന്നാണ് സൂചന. മുകുൾ വാസ്‌നികിന് ഒപ്പം തന്നെ കർണ്ണാടക...\nതിരുവനന്തപുരം: മേപ്പാടിക്കു പിന്നാലെ കവളപ്പാറയിലും ഉരുൾപൊട്ടിയതോടെ പ്രകൃതിക്ഷോഭം രൂക്ഷമായതോടെ പ്രതിപക്ഷ നേതാവ് രമേശ് ചെന്നിത്തലയും കെപിസിസി അധ്യക്ഷൻ മുല്ലപ്പള്ളി രാമചന്ദ്രനും ദുരിത ബാധിത പ്രദേശങ്ങൾ സന...\nതിരുവനന്തപുരം: സംസ്ഥാനത്ത് ശനിയാഴ്ച ഏഴ് ജില്ലകളിൽ റെഡ് അലർട്ട്. റെഡ് അലർട്ട് പ്രഖ്യാപിക്കപ്പെട്ട ജില്ലകളിൽ അതിതീവ്ര മഴയ്ക്കുള്ളസാധ്യതയാണ് പ്രവചിക്കപ്പെട്ടിരിക്കുന്നത്. ഇതോടെ പ്രതിസന്ധി രൂക്ഷമാവുകയാണ്....\nഡൽഹി: ഉള്ളുലയ്ക്കുന്നത്, അവിസ്മരണീയം എന്നൊക്കെയായിരുന്നു തമിഴ്ചിത്രം 'പേരൻപിലെ' മമ്മൂട്ടിയെ പ്രകടനത്തെ ചലച്ചിത്ര ലോകം ഒരു പോലെ വിലയിരുത്തിയത്. നിരവധി വിദേശ ചലച്ചിത്രമേളകളിൽവരെ പ്രകീർത്തിക്കപ്പെട്ട ഈ ച...


| ജയലളിതയെ ആരോ അപകടപ്പെടുത്തിയതാണ്; ഗുരുതര ആരോപണവുമായി തമിഴ് നടന് | Mangalam\nWednesday, May 23, 2018 Last Updated5Min9Sec ago English Edition\nSunday 11 Dec 2016 03.24 PM\nജയലളിതയെ ആരോ അപകടപ്പെടുത്തിയതാണ്; ഗുരുതര ആരോപണവുമായി തമിഴ് നടന്\nചെന്നൈ: ജയലളിതയുടെ മരണത്തില് കടുത്ത ആരോപണവുമായി തമിഴ് നടന് മന്‍സൂര് അലിഖാന്. താന് ജയലളിതയെ സന്ദര്‍ശിക്കാന് അപ്പോളോ ആശുപത്രിയില് എത്തിരുന്നു എന്നും എന്നാല് നേരിട്ടു കാണാന് കഴിഞ്ഞില്ല എന്നും പറയുന്നു. അന്ന് അധികൃതര് പറഞ്ഞത് അമ്മ സുഖം പ്രാപിച്ചു വരികയാണ് എന്നും ഉടന് ആശുപത്രി വിടാന് കഴിയും എന്നുമാണ്. ആശുപത്രിയില് ദീര്‍ഘകാലമായി കഴിഞ്ഞിരുന്ന ജയ സ്വന്തമായി ഭക്ഷണം കഴിക്കാനും സംസാരിക്കാനും തുടങ്ങി എന്നും ആശുപത്രി അധികൃതരും പാര്‍ട്ടി നേതാക്കളും പറഞ്ഞിരുന്നു.\nപിന്നെ എങ്ങനെയാണ് ജയലളിത ഇത്ര പെട്ടന്നു മരിച്ചത്, എന്തുകൊണ്ടാണു ജയലളിതയുടെ ഒരു ചിത്രമോ വീഡിയോയോ പുറത്തുവിടാന് ഒപ്പമുള്ളവര് തയാറാകാത്തത്. ജയലളിതയ്ക്ക് എന്തു സംഭവിച്ചു എന്നതില് ഉടന് അന്വേഷണം വേണം. അവരെ ആരോ അപകടപ്പെടുത്തി എന്നാണു താന് വിശ്വസിക്കുന്നത്. സ്ലോ പോയിസണ് ഭക്ഷണത്തില് കലര്‍ത്തി തന്നെ കൊല്ലാന് ശ്രമിച്ചവരെ ജയലളിത തന്നെ പുറത്താക്കിരുന്നു. ജയലളിത അനാഥയായിരുന്നു, അവര്‍ക്കു വേണ്ടി ശബ്ദിക്കേണ്ടതു നമ്മള് തന്നെയല്ലെ.\nജയലളിതയുടെ മരണത്തില് സംശയങ്ങള് അനവധിയാണ്. ഇതെല്ലാം അറിഞ്ഞു കൊണ്ടു തനിക്കു സ്വസ്ഥമായി ഉറങ്ങാന് പറ്റുന്നില്ല. അതുകൊണ്ടാണ് ഇപ്പോള് മനസു തുറക്കുന്നത്. രാഹുല് ഗാന്ധിയടക്കമുള്ള നേതാക്കന്മാര്‍ക്കു പോലും കാണാന് സാധിക്കാതെ വിധം ജയലളിതയെ തടവിലിട്ടത് എന്തിനാണെന്നും എന്തായിരുന്നു അവരുടെ അസുഖമെന്നും എങ്ങനെയാണ് അവര് കൊല്ലപ്പെട്ടത് എന്നും അടക്കമുള്ള കാര്യങ്ങളില് സത്യസന്ധമായ അന്വേഷണം വേണം എന്നും മന്‍സൂര് അലിഖാന് ആവശ്യപ്പെട്ടു.\nജയലളിതയെ ആശുപത്രിയില് പ്രവേശിപ്പിച്ച ഉടന് സി.സി.ടി.വി ക്യാമറകള് പ്രവര്‍ത്തനരഹിതമാക്കി; വെളിപ്പെടുത്തല്\nപുകയില അഴിമതിക്കേസ്: ആദായനികുതി വകുപ്പ് ജയലളിതയ്ക്കയച്ച രഹസ്യകത്ത് ശശികലയുടെ മുറിയില് നിന്ന് കണ്ടെത്തി\nജയലളിതയുടെ ദൃശ്യങ്ങള് പുറത്ത് വിട്ടതിനെതിരെ കേസെടുത്തു; പുറത്തായത് അന്വേഷണ കമ്മീഷന് നല്‍കാന് കൈമാറിയ ദൃശ്യങ്ങള്


കെ ആര് മീരയുടെ നോവല് ‘യൂദാസിന്റെ സുവിശേഷം’\nശക്തമായ ആഖ്യാനശൈലി കൊണ്ട് വായനക്കാരുടെ ധാരണകളെ അട്ടിമറിക്കുന്നതും, ഇന്നത്തെ പെണ്ണിന്റെ അവസ്ഥകളെ ഫെമിനിസത്തിന്റെ അതിരുകള്‍ക്കപ്പുറത്ത് ആവിഷ്‌കരിക്കുന്നതുമായ രചനകളാണ് മീരയുടേത്. മനോഹരമായ കഥകളിലൂടെ ലഘുനോവലുകളിലേക്ക് കടന്ന് ആരാച്ചാര് പോലെ ഒരു ബൃഹദ് നോവലിലേക്ക് വികസിച്ചതാണ് മീരയുടെ എഴുത്തിന്റെ ലോകം. മലയാള കഥയ്ക്കും നോവലിനും ആധുനികഭാവങ്ങള് കണ്ടെത്തിക്കൊണ്ടിരിക്കുന്ന എഴുത്തുകാരില് പ്രധാനിയായ കെ ആര് മീരയുടെ ലഘു നോവലാണ് യൂദാസിന്റെ സുവിശേഷം. പോലീസിന്റെ നക്‌സല്‍വേട്ടയുടെ പശ്ചാത്തലത്തില് ഒറ്റിക്കൊടുക്കലിന്റെയും പീഡനത്തിന്റെയും കുമ്പസാരത്തിന്റെയും കഥ പറയുന്ന നോവലാണ് യൂദാസിന്റെ സുവിശേഷം.\nഎന്നും ബെസ്റ്റ് സെല്ലറുകള് സമ്മാനിച്ച കെ ആര് മീരയുടെ യൂദാസിന്റെ സുവിശേഷം പ്രേമ, ദാസന് എന്നീ കഥാപാത്രങ്ങളിലൂടെയാണ് വികസിക്കുന്നത്. അടിയന്തരാവസ്ഥയുടെ കാലത്തോടെ കുപ്രസിദ്ധമായ കക്കയം ക്യാമ്പും, കായണ്ണ പോലീസ് സ്‌റ്റേഷന് ആക്രമണവും അന്നത്തെ ഭരണകൂടവും, അതിന്റെ കളിപ്പാവയായ പോലീസും ഒക്കെയാണിവിടെ കഥാഭാഗങ്ങള് ആയി വരുന്നത്.\nഒരര്‍ത്ഥത്തില് ഈ നോവല് ഒറ്റുകാരന്റെ സുവിശേഷമല്ല , തെറ്റുകാരന്റെ കുമ്പസാരം ആകുന്നുവെന്ന് പറയാം. ഫ്യൂഡല് നാലുകെട്ടിലെ സന്തതിയായ പ്രേമ പണ്ട് വിപ്ലവകാരിയായിരുന്ന ഇപ്പോള് ശവങ്ങള് മുങ്ങിയെടുക്കാന് മാത്രം ജീവിക്കുന്ന ദാസനെ പ്രണയിക്കുന്നു. എന്നാല് ദാസന് സുനന്ദ എന്ന ഒരു പ്രണയിനി ഉണ്ടായിരുന്നു. പക്ഷേ, പോലീസിന്റെ നിര്‍ബന്ധത്താല് അവളെ കയത്തിലെറിയേണ്ടി വരുകയും ചെയ്തു . അതുകൊണ്ട് തന്നെ ദാസന് സ്വയം യൂദാസായി അവരോധിക്കുന്നു. ഇതറിയാതെയാണ് പ്രേമ അയാളെ പ്രണയിക്കുന്നത്. ഇവിടെ ദാസനെന്നും ഭുതകാലതിന്റെ ഓര്‍മകളില് ജീവിക്കുന്നു. വര്‍ത്തമാനത്തിലെ പ്രേമയെ ദുര്‍ബലയായും തന്റെ ആരാധികയായ സുനന്ദയെ ധൈര്യത്തിന്റെ കേന്ദ്രമായും കാണുന്നു. ഓരോ തവണ ദാസന് പ്രേമയെ സ്‌നേഹിക്കാന് ആരംഭിക്കുമ്പോളും കുറ്റബോധം അയാളെ വേട്ടയാടുന്നു. വിപ്ലവകാരിയായിരുന്നു അവള്. അവളെ ഒറ്റിയത് താനാണ് എന്ന ചിന്ത അയാളെ വേട്ടയാടുന്നു…\nകുട്ടിക്കാലം മുതല്‍കേട്ടുവളര്‍ന്ന ഫാസിസത്തിന്റെയും നക്‌സലിസത്തിന്റെയും പശ്ചാത്തലത്തില് എഴുതിയ ഈ നോവലിനെകുറിച്ച് മീര പറയുന്നിങ്ങനെ;\n‘ഇത് എന്റെ പ്രേമത്തിന്റെ കഥയല്ല. പ്രേമത്തിന്റെയും കണ്ണീരിന്റെയും കഥകള് കേട്ടുകേട്ട്, ബ്വേ, ഞാന് ഛര്‍ദ്ദിക്കാറായി. ഇത് വിപ്ലവത്തിന്റെ കഥയുമല്ല. അതൊക്കെ എത്രയോപേര് പറഞ്ഞു കഴിഞ്ഞു. ഇത് ശവങ്ങളുടെ കഥയാണ്. മുതലകളെപ്പോലെ കമഴ്ന്നുനീന്തുന്ന ശവങ്ങള് മറിച്ചിടുമ്പോള്, സൂക്ഷിക്കുക, മത്സ്യങ്ങള് കൊത്തിവലിച്ച മുഖങ്ങള് ഹൃദയാഘാതമുണ്ടാക്കും…’ !\n‘ആമി’ തിരക്കഥയെക്കുറിച്ച് കവി സച്ചിദാനന്ദന് പറയാനുള്ളത്


മൊബൈല് ഗെയിമിംഗ് അപകടം; നിയന്ത്രണ നിയമം കൊണ്ടുവരുമെന്ന് മധ്യപ്രദേശ് സര്‍ക്കാര് - Express Kerala\nNational Technology January 14, 2022 | Published by : Express Kerala Network\nദാരുണമായ സംഭവത്തിന് കാരണമായ ഫ്രീ ഫയര് ഗെയിം വളരെ ഗുരുതരമായ ഒരു പ്രശ്‌നമാണെന്നും, ഓണ്‍ലൈന് ഗെയിമിംഗ് നിയന്ത്രിക്കാന് ഞങ്ങള് മധ്യപ്രദേശില് ഒരു നിയമം കൊണ്ടുവരും. അതിനുള്ള കരട് ഏകദേശം തയ്യാറായി. ഉടന് തന്നെ അന്തിമ രൂപം നല്‍കുമെന്നും സംസ്ഥാന ആഭ്യന്തര മന്ത്രി പറഞ്ഞു.\nഭോപ്പാലിലെ ശങ്കരാചാര്യ നഗറിലെ വീട്ടില് ബന്ധുവിനൊപ്പം ഗെയിം കളിക്കുന്നതിനിടെയാണ് സൂര്യന്‍ഷ് ഓജ എന്ന 11 കാരന് ആത്മഹത്യ ചെയ്തത്. കസിന് പുറത്തിറങ്ങിയപ്പോള് മുറിയില് പഞ്ചിംഗ് ബാഗ് സ്ഥാപിക്കാന് കരുതിയിരുന്ന കയര് ഉപയോഗിച്ച് സൂര്യന് തൂങ്ങിമരിക്കുകയായിരുന്നു. കുട്ടി ഓണ്‍ലൈന് ഗെയിമിന് അടിമയായിരുന്നുവെന്ന് അഡീഷണല് ഡെപ്യൂട്ടി പൊലീസ് കമ്മീഷണര് അങ്കിത് ജയ്സ്വാള് പറഞ്ഞു.\nനിങ്ങള്‍ക്കും മിന്നല് മുരളിമാരാവാം; മൊബൈല് ഗെയിം ഉടന്\nസല്‍മാന് ഖാനുമായി ബന്ധപ്പെട്ട മൊബൈല് ഗെയിം നിരോധിച്ച് മുംബൈ കോടതി\nവിപണിയില് ആധിപത്യം ഉറപ്പിക്കുന്നതിനായി ടാന്‍സെന്റ് ഗെയിംസ് PUBG പുറത്തിറക്കി\nആരാധകര്‍ക്കായി മൊബൈല് ഗെയിം ; സുഡാനി ഫ്രം നൈജീരിയ ടീം വ്യത്യസ്തമാകുന്നു


Brazil, First Published 8, Dec 2019, 3:29 PM\nഇന്നുവരെ, ഞങ്ങളെ കുറിച്ച് മനസിലാക്കാൻ ആരും ശ്രമിച്ചിട്ടില്ല. ഞങ്ങളുടെ ചരിത്രവും പാരമ്പര്യവും ആരും തിരിച്ചറിഞ്ഞിട്ടില്ല. അതുകൊണ്ടുതന്നെ അവർ ഞങ്ങളുടെ വീടുകളെയും, ഭൂപ്രദേശത്തെയും നശിപ്പിക്കുന്നു, നദികളെ മലിനമാക്കുന്നു, മത്സ്യങ്ങളെ കൊല്ലുന്നു, യാനോമാമി ജനങ്ങളുടെ ആരോഗ്യം നശിപ്പിക്കാൻ ഒരുങ്ങുന്നു\nലോകത്തിന്‍റെ ശ്വാസകോശം എന്നറിയപ്പെടുന്ന ആമസോൺ മഴക്കാടുകൾ ഇന്ന് സ്വർണ്ണ ഖനിത്തൊഴിലാളികളുടെയും വനവിഭവങ്ങൾ ലക്ഷ്യമിടുന്ന രാഷ്ട്രീയക്കാരുടെയും കൈകളിലാണ്. ബ്രസീലിയൻ മഴക്കാടുകളിലെ ഏറ്റവും വലിയ ഗോത്രങ്ങളിലൊന്നാണ് യനോമാമി ജനത. തന്‍റെ സംസ്കാരത്തെയും അതിലുപരി യനോമാമി ജനതയുടെ ആവാസകേന്ദ്രമായ ആമസോൺ മഴക്കാടുകളെയും സംരക്ഷിക്കുന്നതിനായി ജീവിതം സമർപ്പിച്ച നേതാവാണ് ഡേവി കോപെനവ.\n“മഴക്കാടുകളുടെ ദലൈലാമ” എന്ന് സ്നേഹത്തോടെ അറിയപ്പെടുന്ന അദ്ദേഹം കഴിഞ്ഞ 40 വർഷക്കാലമായി യാനോമാമി ഭൂമിയുടെ അവകാശങ്ങൾ നേടിയെടുക്കുന്നതിനുള്ള ദീർഘകാല അന്താരാഷ്ട്ര പ്രചാരണത്തിന് നേതൃത്വം നൽകുന്നു. അടുത്ത കാലത്തായി അദ്ദേഹത്തിന്‍റെ പ്രവർത്തനത്തിനുള്ള അംഗീകാരം എന്ന നിലയിൽ സ്വീഡനിലെ സ്റ്റോക്ക്ഹോമിൽ “ബദൽ നൊബേൽ സമ്മാനം” എന്നറിയപ്പെടുന്ന ലൈവ്ലി ഹുഡ് അവാർഡ് അദ്ദേഹത്തിന് ലഭിക്കുകയുണ്ടായി.\nയാനോമാമി പ്രദേശത്തെ വിഭവങ്ങൾ ലക്ഷ്യമിടുന്ന സ്വർണ്ണ ഖനിത്തൊഴിലാളികളും രാഷ്ട്രീയക്കാരും ഡേവിയെ പതിവായി ഭീഷണിപ്പെടുത്തുന്നു. ആമസോണിലെ തദ്ദേശവാസികൾക്ക് ബിസിനസ്സ് താൽപ്പര്യങ്ങളുള്ളവരില്‍നിന്നും രാഷ്ട്രീയക്കാരിൽ നിന്നും ഭീഷണി നേരിടുന്നുവെന്ന് അദ്ദേഹം പറഞ്ഞു. ബ്രസീലിന്‍റെ ഇപ്പോഴത്തെ പ്രസിഡന്‍റ് ബോൾസൊനാരോ ഗോത്ര വിരുദ്ധ പ്രസ്താവനകളുടെയും നയങ്ങളുടെയും നീണ്ട ചരിത്രമുള്ള തീവ്ര വലതുപക്ഷ നേതാവാണ്. “അദ്ദേഹം ഞങ്ങളെ ഇഷ്ടപ്പെടുന്നില്ല. യാനോമാമി ജനതയെ സമാധാനത്തോടെ ജീവിക്കാൻ അദ്ദേഹം അനുവദിക്കുന്നില്ല. കാട്ടിലെ വിഭവങ്ങൾ മറ്റ് രാജ്യങ്ങളിലേക്ക് കയറ്റി അയക്കാനും അത് വഴി വലിയ ലാഭം ഉണ്ടാകാനുമാണ് അദ്ദേഹം ലക്ഷ്യമിടുന്നത്” ഡെവി പറഞ്ഞു.\n"ഇന്നുവരെ, ഞങ്ങളെ കുറിച്ച് മനസിലാക്കാൻ ആരും ശ്രമിച്ചിട്ടില്ല. ഞങ്ങളുടെ ചരിത്രവും പാരമ്പര്യവും ആരും തിരിച്ചറിഞ്ഞിട്ടില്ല. അതുകൊണ്ടുതന്നെ അവർ ഞങ്ങളുടെ വീടുകളെയും, ഭൂപ്രദേശത്തെയും നശിപ്പിക്കുന്നു, നദികളെ മലിനമാക്കുന്നു, മത്സ്യങ്ങളെ കൊല്ലുന്നു, യാനോമാമി ജനങ്ങളുടെ ആരോഗ്യം നശിപ്പിക്കാൻ ഒരുങ്ങുന്നു" അദ്ദേഹം പറഞ്ഞു.\n"മൃഗങ്ങളെ ഉറങ്ങുമ്പോൾ വേട്ടയാടുന്നത് പോലെ ഞങ്ങളെയും ബ്രസീൽ ഭരണകൂടം ഞങ്ങൾ അറിയാതെ കുടുക്കാൻ ശ്രമിക്കുന്നു. എന്‍റെ ജനങ്ങളെ രോഗികളാക്കാനും ഞങ്ങളുടെ കുട്ടികളുടെ ഭാവി നശിപ്പിക്കാനും അവർ ശ്രമിക്കുന്നു. പലർക്കും ഇത് ധാതുക്കളാൽ സമ്പന്നമായ ഒരു സ്ഥലമാണ് എന്നറിയാം. അത് ചൂഷണം ചെയ്യാൻ സർക്കാർ ഒരു പുതിയ നിയമനിർമ്മാണം നടത്തുന്നു. ഖനനത്തിനു വേണ്ടിയുള്ള ഒരു ബില്ലാണത്" അദ്ദേഹം പറഞ്ഞു.\nകഴിഞ്ഞ സെപ്റ്റംബറിൽ ഖനനം നിയമ വിധേയമാക്കാൻ ബ്രസീൽ ഗവണ്മെന്‍റ് ഒരു ബില് അവതരിപ്പിക്കുകയുണ്ടായി. എന്നാൽ സർക്കാരിതര സംഘടനയായ ഇൻസ്റ്റിറ്റ്യൂട്ടോ സോഷ്യോഅംബിയന്‍റൽ നടത്തിയ ഒരു സർവേയിൽ 86% ബ്രസീലുകാരും ഇതിനെ എതിർക്കുന്നതായിട്ടാണ് തെളിഞ്ഞത്. എന്നിട്ടും ബോൾസൊനാരോ അത്തരം പ്രദേശങ്ങളിലുള്ള ഖനനം നിയമ വിധേയമാക്കാൻ ഒരുങ്ങുകയാണ്.\nഇവിടെ നിയമവിരുദ്ധമായി ഇപ്പോഴും ഖനന പ്രവർത്തങ്ങൾ നടക്കുന്നു. അതുമൂലമുണ്ടാകുന്ന ആരോഗ്യ, വിഭവശോഷണം വലുതാണ്. കമ്പനികൾ ഖനന പ്രവർത്തനങ്ങളക്കായി മെർക്കുറി ഉപയോഗിക്കുന്നു. ധാതുക്കൾ വേർതിരിച്ചെടുക്കാൻ ഭൂമിയിൽ വലിയ കുഴികളെടുക്കുന്നു. തുടർന്ന് ധാതുക്കൾ നദികളിലേക്ക് ഒഴുക്കിവിടുന്നു. അങ്ങനെ പുഴകളിൽ ധാതുക്കൾ നിറയുന്നു. മണലിലും ചെളിയിലും പൊതിഞ്ഞ് സ്വർണ്ണം പോലുള്ള ധാതുക്കൾ വെള്ളത്തിനടിയിൽ വന്നടിയുന്നു. ധാതുക്കളിൽ നിന്ന് ചെളിയും മണലും വേർതിരിക്കുന്നത്തിനായി അവർ വെള്ളത്തിൽ മെർക്കുറി നിക്ഷേപിക്കുന്നു. അങ്ങനെ ധാതുക്കൾ വേർതിരിഞ്ഞു കിട്ടുന്നു.\nതുടർന്ന് മെർക്കുറി നദിക്കുള്ളിൽ അവശേഷിക്കുന്നു. ഇത് പഞ്ചസാര പോലെ ഉരുകില്ല. അത് അവിടെത്തന്നെ കിടക്കും. പുഴകളിലുള്ള മത്സ്യം ഇത് കഴിക്കുന്നു. നദികളുടെ കരകളിൽ താമസിക്കുന്ന യാനോമാമി ജനത ഭക്ഷണം ഉണ്ടാക്കാനും കുളിക്കാനും കുടിക്കാൻ വരെ ഈ മെർക്കുറി അടിഞ്ഞുകൂടിയ വെള്ളമാണ് ഉപയോഗിക്കുന്നത്. ക്രമേണ അവർ രോഗികളായി മാറുന്നു. അവർക്ക് കാൻസർ പോലുള്ള മാരകരോഗങ്ങൾ പിടിപ്പെടുന്നു. അവരുടെ കുട്ടികളുടെ വളർച്ച മുരടിച്ചു പോകുന്നു.\nവലിയ രീതിയിലുള്ള വന നശീകരണവും വിഭവങ്ങളുടെ ചൂഷണവും ആമസോൺ മഴക്കാടുകളെയും അവിടത്തെ ഗോത്രവർഗ്ഗങ്ങളെയും നശിപ്പിക്കാൻ തുടങ്ങുന്നു. വനത്തെ സ്‌നേഹിക്കുന്ന, പ്രകൃതിയെ സ്നേഹിക്കുന്ന എല്ലാവരും ഇതിനെതിരെ പ്രതികരിക്കണമെന്ന് കാടുകളുടെ ശബ്‌ദമായി തീർന്ന ഡേവി കോപെനവ ജനങ്ങളോട് ആഹ്വാനം ചെയുന്നു.\nLast Updated 8, Dec 2019, 3:29 PM


ജമ്മുവില് പോലീസ് സ്‌റ്റേഷനില് ഭീകരാക്രമണം: അഞ്ചു മരണം | mangalam.com\nജമ്മുവില് പോലീസ് സ്‌റ്റേഷനില് ഭീകരാക്രമണം: അഞ്ചു മരണം\nStory Dated: Saturday, March 21, 2015 01:25\nജമ്മു/ശ്രീനഗര്: ജമ്മു കശ്‌മീരിലെ കതുവയില് പോലീസ് സ്‌റ്റേഷനു നേരേയുണ്ടായ ചാവേര് ആക്രമണത്തില് മൂന്നു സുരക്ഷാ ഉദ്യോഗസ്‌ഥര് കൊല്ലപ്പെട്ടു. ഒരു ഡിവൈ.എസ്.പി. അടക്കം 11 പേര്‍ക്കു പരുക്കേറ്റു. സ്‌റ്റേഷന് ആക്രമിച്ച രണ്ടു ഭീകരരെയും ആറു മണിക്കൂറോളം നീണ്ട ഏറ്റുമുട്ടലില് സുരക്ഷാ ഉദ്യോഗസ്‌ഥര് വെടിവച്ചുകൊന്നു.\nഇന്നലെ പുലര്‍ച്ചെ രാജ്‌്ബാഗ് പോലീസ് സ്‌റ്റേഷനു നേരേയാണ് ആക്രമണമുണ്ടായത്. സൈനിക വേഷം ധരിച്ച ഭീകരര് ജമ്മുവില് നിന്നു പത്താന്‍കോട്ടിലേക്കു പോയ ജീപ്പ് പരിശോധനയ്‌ക്കെന്ന വ്യാജേന തടഞ്ഞുനിര്‍ത്തി തട്ടിയെടുത്ത് പോലീസ് സ്‌റ്റേഷനിലേക്കു പായിക്കുകയായിരുന്നു.\nജീപ്പില് നിന്നുള്ള വെടിയേറ്റ് പോലീസ് സ്‌റ്റേഷനിലെ ഗാര്‍ഡാണ് ആദ്യം മരിച്ചത്. തുടര്‍ന്നു പ്രത്യാക്രമണം ഏറ്റെടുത്ത സി.ആര്.പി.എഫ്. രണ്ടു ഭീകരരെയും വധിച്ചു. ഏറ്റുമുട്ടലിനിടെ രണ്ടു സി.ആര്.പി.എഫ്. ഉദ്യോഗസ്‌ഥരും കൊല്ലപ്പെട്ടു.പ്രദേശവാസിയായ ഒരാളും കൊല്ലപ്പെട്ടെന്നു വാര്‍ത്തയുണ്ടായിരുന്നെങ്കിലും അതു ശരിയല്ലെന്ന് ജമ്മു ഐ.ജി. ഡാനിഷ് റാണ അറിയിച്ചു.മാര്‍ച്ച് ഒന്നിനു പി.ഡി.പി-ബി.ജെ.പി. സര്‍ക്കാര് അധികാരമേറ്റതിനു ശേഷം സംസ്‌ഥാനത്തു നടക്കുന്ന ആദ്യത്തെ ആസൂത്രിത ഭീകരാക്രമണമാണു കതുവയില് നടന്നത്. ജമ്മു കശ്‌മീര് നിയമസഭയില് പ്രതിപക്ഷം സര്‍ക്കാരിന്റെ വിശദീകരണം ആരാഞ്ഞ് ബഹളം വച്ചു. പാര്‍ലമെന്റിലും ഇക്കാര്യം ചര്‍ച്ചാവിഷയമായി. നിയമസഭയിലും പാര്‍ലമെന്റിലും പാകിസ്‌താനു നേരേയാണ് വിരലുകള് ചൂണ്ടപ്പെട്ടത്.\nവിഘടനവാദികളെ ജയില്‍മോചിതരാക്കുന്ന സംസ്‌ഥാന സര്‍ക്കാരിന്റെ നിലപാടിനെതിരേയും വിമര്‍ശനമുയര്‍ന്നു.ജമ്മു കശ്‌മീരില് സൈന്യത്തിനു പ്രത്യേക അധികാരം നല്‍കുന്ന നിയമം (അഫ്‌സ്‌പ) പിന്‍വലിക്കാന് സമ്മര്‍ദം ചെലുത്തുന്ന പി.ഡി.പിയെ ബി.ജെ.പി. പരോക്ഷമായെങ്കിലും കുറ്റപ്പെടുത്തുകയും ചെയ്‌തു. കതുവ ഭീകരാക്രമണം അഫ്‌സ്‌പ പിന്‍വലിക്കണമെന്ന് ആവശ്യപ്പെടുന്നവരുടെ കണ്ണു തുറപ്പിക്കട്ടെയെന്ന് കേന്ദ്രമന്ത്രിയും ഉധംപുരില് നിന്നുള്ള ബി.ജെ.പി. എം.പിയുമായ ജിതേന്ദ്ര സിങ് പറഞ്ഞു.അതേസമയം, അഫ്‌സ്‌പ ഘട്ടംഘട്ടമായി പിന്‍വലിക്കുമെന്ന നിലപാടില് ഉറച്ചുനിന്നായിരുന്നു മുഖ്യമന്ത്രി മുഫ്‌തി മുഹമ്മദ് സയീദിന്റെ പ്രതികരണം.\nലോക്‌സഭാ തെരഞ്ഞെടുപ്പില് തോറ്റാല് കസേര പോകും\nമുംബൈ: ലോക്‌സഭാ തെരഞ്ഞെടുപ്പില് തിരിച്ചടിയുണ്ടായാല് മുഖ്യമന്ത്രിമാര്‍ക്കു സ്...\nനാലുവര്‍ഷം കൊണ്ട് ജയലളിതയുടെ സ്വത്ത് വര്‍ധിച്ചത് ഇരട്ടിയിലധികം\nചെന്നൈ: കഴിഞ്ഞ നാലു വര്‍ഷത്തിനിടെ തമിഴ്‌നാട് മുഖ്യമന്ത്രിയും എ.ഐ.എ.ഡി.എം.കെ. നേതാവുമായ...\nവ്യാപം: ഒരു ഉദ്യോഗസ്‌ഥന് കൂടി മരിച്ചനിലയില്\nഭോപ്പാല്: വിവാദമായ വ്യാപം റിക്രൂട്ട്‌മെന്റില് നിരീക്ഷകനായിരുന്ന റിട്ട. ഉദ്യോഗസ്‌ഥനെ...\nവിദ്യാഭ്യാസരംഗത്തെ പരീക്ഷണങ്ങളെ അനുകൂലിച്ച് ആര്.എസ്.എസ്.\nപുനെ: പരീക്ഷണങ്ങളില് നിന്നു പാഠം ഉള്‍ക്കൊണ്ടുവേണം രാജ്യത്തെ വിദ്യാഭ്യാസ നയം...\nചൊവ്വാ ദൗത്യം മംഗള്‍യാന് ചൊവ്വയിലേക്ക് യാത്ര തുടങ്ങി\nചെന്നൈ/ബംഗളുരു: ഇന്ത്യയുടെ ചൊവ്വാ ദൗത്യം മംഗള്‍യാന് വിജയകരമായി ഭൗമഭ്രമണപഥംവിട്ട് "...\nകോസ്‌റ്റ്ഗാര്‍ഡ് വിമാനം കാണാതായി\nചെന്നൈ: മൂന്നു ഉദ്യോഗസ്‌ഥരുമായി ചെന്നൈയില്‍നിന്നു പുറപ്പെട്ട ഇന്ത്യന് കോസ്‌റ്റ് ഗാര്...\nആരൂഷികൊലക്കേസ് പ്രതികളെ ആഗ്ര ജയിലിലേയ്‌ക്കു മാറ്റിയേക്കും\nഗാസിയാബാദ്: ആരൂഷി കൊലക്കേസില് ജീവപര്യന്തം തടവ് ശിക്ഷയ്‌ക്കു വിധിക്കപ്പെട്ട തല്‍വാര്...


പത്തനംതിട്ട ജില്ലയില് ഇന്ന് 39 പേര്‍ക്ക് കോവിഡ് - Pathram Online\nജില്ലയില് ഇന്ന് 80 പേര് രോഗമുക്തരായി\nഇന്ന് രോഗം സ്ഥിരീകരിച്ചവരില്\nഏഴു പേര് വിദേശ രാജ്യങ്ങളില് നിന്ന് വന്നവരും, മൂന്നു പേര് മറ്റ് സംസ്ഥാനങ്ങളില് നിന്നും വന്നവരും,29 പേര് സമ്പര്‍ക്കത്തിലൂടെ രോഗം ബാധിച്ചവരുമാണ്. ഇതില് കുമ്പഴ ക്ലസ്റ്ററിലുളള ആറു പേരും, അടൂര് ക്ലസ്റ്ററിലുളള എട്ടു പേരും, ചങ്ങനാശേരി ക്ലസ്റ്ററിലുളള രണ്ടു പേരും, *കോട്ടാങ്ങല് ക്ലസ്റ്ററിലുളള ഒരാളും ഉണ്ട്. അഞ്ചു പേരുടെ സമ്പര്‍ക്ക പശ്ചാത്തലം വ്യക്തമല്ല.\nജില്ലയില് ഇതുവരെ ആകെ 1732 പേര്‍ക്ക് രോഗം സ്ഥിരീകരിച്ചിട്ടുണ്ട്. ഇതില് 802 പേര് സമ്പര്‍ക്കം മൂലം രോഗം സ്ഥിരീകരിച്ചവരാണ്. കോവിഡ്-19 മൂലം ജില്ലയില് ഇതുവരെ രണ്ടു പേര് മരണമടഞ്ഞു. ആകെ രോഗമുക്തരായവരുടെ എണ്ണം 1364 ആണ്. പത്തനംതിട്ട ജില്ലക്കാരായ 366 പേര് രോഗികളായിട്ടുണ്ട്. ഇതില് 357 പേര് ജില്ലയിലും, ഒന്‍പതു പേര് ജില്ലയ്ക്ക് പുറത്തും ചികിത്സയിലാണ്.\nപത്തനംതിട്ട ജനറല് ആശുപത്രിയില് 90 പേരും, കോഴഞ്ചേരി ജില്ലാ ആശുപത്രിയില് 68 പേരും, റാന്നി മേനാംതോട്ടം സിഎഫ്എല്‍ടിസിയില് 54 പേരും, പന്തളം അര്‍ച്ചന സിഎഫ്എല്‍ടിസിയില് 29 പേരും, ഇരവിപേരൂര് സിഎഫ്എല്‍ടിസിയില് ഒരാളും, കോഴഞ്ചേരി മുത്തൂറ്റ് നഴ്‌സിംഗ് കോളജ് സിഎഫ്എല്‍ടിസിയില് 123 പേരും ഐസൊലേഷനില് ഉണ്ട്. സ്വകാര്യ ആശുപത്രികളില് 21 പേര് ഐസൊലേഷനില് ഉണ്ട്. ജില്ലയില് ആകെ 386 പേര് വിവിധ ആശുപത്രികളില് ഐസോലേഷനില് ആണ്. ഇന്ന് പുതിയതായി 42 പേരെ ഐസൊലേഷനില് പ്രവേശിപ്പിച്ചു.\nജില്ലയില് 4245 കോണ്‍ടാക്ടുകള് നിരീക്ഷണത്തില് ഉണ്ട്. വിദേശത്തുനിന്നും തിരിച്ചെത്തിയ 1290 പേരും, മറ്റ് സംസ്ഥാനങ്ങളില് നിന്നും തിരിച്ചെത്തിയ 1410 പേരും നിലവില് നിരീക്ഷണത്തിലാണ്. വിദേശത്തുനിന്നും ഇന്ന് തിരിച്ചെത്തിയ 86 പേരും, മറ്റ് സംസ്ഥാനങ്ങളില് നിന്നും ഇന്ന് എത്തിയ 91 പേരും ഇതില് ഉള്‍പ്പെടുന്നു. ആകെ 6945 പേര് നിരീക്ഷണത്തിലാണ്.\nജില്ലയില് വിവിധ പരിശോധനകള്‍ക്കായി ഇതുവരെ ശേഖരിച്ച സാമ്പിളുകളൾ ക്രമനമ്പർ, പരിശോധനയുടെ പേര്, ഇന്നലെ വരെ ശേഖരിച്ചത്, ഇന്ന് ശേഖരിച്ചത്, ആകെ എന്ന ക്രമത്തില്:\n3 റാപ്പിഡ് ആന്റിജന് 2984, 261, 3245.\n4 റാപ്പിഡ് ആന്റിബോഡി 485, 0, 485.\nജില്ലാ മെഡിക്കല് ഓഫീസറുടെ കണ്‍ട്രോള് റൂമില് 46 കോളുകളും, ജില്ലാ ദുരന്തനിവാരണ വിഭാഗത്തിന്റെ കണ്‍ട്രോള് റൂമില് 96 കോളുകളും ലഭിച്ചു. ക്വാറന്റൈനിലുളള ആളുകള്‍ക്ക് നല്‍കുന്ന സൈക്കോളജിക്കല് സപ്പോര്‍ട്ടിന്റെ ഭാഗമായി ഇന്ന് 1397 കോളുകള് നടത്തുകയും, 17 പേര്‍ക്ക് കൗണ്‍സലിംഗ് നല്‍കുകയും ചെയ്തു. ഇന്ന് നടന്ന പരിശീലന പരിപാടിയുടെ ഭാഗമായി 30 കോടതി ജീവനക്കാര്‍ക്ക് വീഡിയോ കോണ്‍ഫറന്‍സിലൂടെ കോവിഡ് അവയര്‍നസ് പരിശീലനം നല്‍കി. കൂടാതെ ആറ് ഭാരതീയ ചികിത്സാ വിഭാഗം നഴ്‌സുമാര്‍ക്ക് സിഎഫ്എല്‍ടിസി മാനേജ്‌മെന്റ് പരിശീലനം നല്‍കി.\nഇന്ന് സംസ്ഥാനത്ത് കോവിഡ് മരണം എട്ടായി


എണ്ണമയമുള്ള ചർമ്മത്തിന് കഴിക്കേണ്ട ഭക്ഷണങ്ങൾ — Vikaspedia\nഎണ്ണമയമുള്ള ചർമ്മം എങ്ങനെ സംരക്ഷിക്കണമെന്ന് പലർക്കും അറിയില്ല. എണ്ണമയമുള്ള ചർമ്മത്തിൽ വളരെ പെട്ടെന്നായിരിക്കും മുഖക്കുരു, ബ്ലാക്ക് ഹെഡ്‌സ്, വൈറ്റ് ഹെഡ്‌സ് എന്നിവ ഉണ്ടാകുന്നത്. സെബേഷ്യസ് ഗ്രന്ഥികള് കൂടുതലായുള്ള സെബം ഉല്‍പ്പാദിപ്പിക്കുന്നതു കൊണ്ടാണ് ചര്‍മ്മം എണ്ണമയമുള്ളതാകുന്നത്. കൂടുതലായി ഉല്‍പ്പാദിപ്പിക്കുന്ന സെബം ചര്‍മ്മോപരിതലത്തില് വന്നടിഞ്ഞ് ചര്‍മ്മത്തെ എണ്ണമയമുള്ളതാക്കുന്നു.\nഅമിതമായ എണ്ണമയം ചര്‍മ്മത്തില് പൊടിയും അഴുക്കും അടിയുന്നതിന് കാരണമാകുന്നു. അതുകൊണ്ട് തന്നെ ഇത്തരം ചര്‍മ്മം മങ്ങിയതായിരിക്കും. എണ്ണമയമുള്ള ചർമ്മമുള്ളവർ വറുത്തതും പൊരിച്ചതുമായ ആഹാരപദാര്‍ത്ഥങ്ങള് ഒഴിവാക്കുക. അത് പോലെ ഐസ്ക്രീം, ചോക്ലേറ്റ്, ചീസ്, ബട്ടർ, നെയ്യ് പോലുള്ളവ പൂർണമായും ഒഴിവാക്കുക. പുഴുങ്ങിയ പച്ചക്കറികള് ധാരാളമായി ഉപയോഗിക്കുക. വിറ്റമിന് ബി കൂടുതല് അടങ്ങിയ ഭക്ഷണം കഴിക്കാന് ശ്രദ്ധിക്കുക. കട്ടിയുള്ള ക്രീമും ഓയിലി ഫൗണ്ടേഷനും ഉപയോഗിക്കാതിരിക്കാൻ ശ്രമിക്കുക. എണ്ണമയമുള്ള ചർമ്മമുള്ളവർ ഭക്ഷണകാര്യത്തിൽ പ്രത്യേകം ശ്രദ്ധിക്കണം.\nഒാറഞ്ചിലും നാരങ്ങയിലും വിറ്റാമിൻ സി ധാരാളം അടങ്ങിയിട്ടുണ്ട്. അത് കൊണ്ട് തന്നെ മുഖക്കുരു മാറാനും ചർമ്മം കൂടുതൽ തിളക്കമുള്ളതാകാനും സഹായിക്കും.


പറവൂർ: ചിറ്റാറ്റുകര പട്ടണം അന്തിക്കാട് വീട്ടിൽ ഹരിഹരൻ (59) അന്തരിച്ചു. ഭാര്യ: കാഞ്ചന. മക്കൾ: ഹരിത, സരിത.\nകോവിഡ് ബാധിച്ച് മരിച്ചു\nപെരുമ്പാവൂർ: കുമ്മനോട്ടുമഠത്തിൽ കെ.കെ. ഗോവിന്ദപ്പണിക്കർ (അപ്പു- 80) കോവിഡ് ബാധിച്ച് മരിച്ചു. കുന്നത്തുനാട് നിയോജകമണ്ഡലം ആർ.എസ്.പി. സെക്രട്ടറിയായിരുന്നു. എറണാകുളം ജില്ലാ സെക്രട്ടേറിയറ്റ് അംഗമായും പ്രവർത്തിച്ചിട്ടുണ്ട്. ഭാര്യ: പത്മിനി. സഹോദരങ്ങൾ: പരേതനായ രാഘവൻ കർത്താവ്, ബബ്ബലൻ കർത്താവ് (മുൻ ബി.ജെ.പി. സംസ്ഥാന കമ്മിറ്റി മെംബർ), വിജയൻ പണിക്കർ (ഫോറസ്റ്റ് കോളേജ് കോയമ്പത്തൂർ), ബാബു രാജേന്ദ്രൻ (കേരള കോൺഗ്രസ് എം. എറണാകുളം ജില്ലാ വൈസ് പ്രസിഡന്റ്), സരോജിനി കുഞ്ഞമ്മ, സുനന്ദ കുഞ്ഞമ്മ, സുമതി കുഞ്ഞമ്മ.\nമൂവാറ്റുപുഴ: ആദ്യകാല കമ്യൂണിസ്റ്റ് നേതാവ് മൂവാറ്റുപുഴ ആനിക്കാട് മുള്ളൻകുഴിയിൽ എ.എസ്. മൈതീൻ (86) അന്തരിച്ചു. സി.പി.എം. മുൻ ആവോലി ലോക്കൽ സെക്രട്ടറി, മൂവാറ്റുപുഴ ഏരിയ കമ്മിറ്റി മുൻ അംഗം, കെ.എസ്.കെ.ടി.യു. ഏരിയ കമ്മിറ്റി മുൻ അംഗം, ആനിക്കാട് സഹകരണ ബാങ്ക് മുൻ ഭരണസമിതി അംഗം എന്നീ നിലകളിൽ പ്രവർത്തിച്ചിട്ടുണ്ട്. സി.പി.എം. ആനിക്കാട് ബ്രാഞ്ച് അംഗമാണ്. ആവോലിയിലെ ഇട്ടിയേക്കാട്ട് മിച്ചഭൂമി സമരം, ഊരമനയിലെ കർഷകത്തൊഴിലാളി സമരം എന്നിവ ഉൾപ്പെടെ നിരവധി സമരങ്ങളിൽ പങ്കെടുത്തിട്ടുണ്ട്. മിച്ചഭൂമി സമരത്തിൽ പങ്കെടുത്ത് ജയിൽവാസം അനുഭവിച്ചിട്ടുണ്ട്.\nഭാര്യ: ഫാത്തിമ. മക്കൾ: സാറാമ്മ, നസീമ (തൊടുപുഴ മുട്ടം കോടതി മുൻ ജീവനക്കാരി), പരേതനായ കബീർ (മുൻ എംപ്ലോയ്‌മെന്റ് ഓഫീസർ). മരുമക്കൾ: ഷാഹുൽ ഹമീദ് (കൊടകര), ഐഷ (മൂവാറ്റുപുഴ മജിസ്‌ട്രേറ്റ് കോടതി മുൻ ജീവനക്കാരി), പരേതനായ നൗഷാദ്.\nപറവൂർ: കൈതാരം പഴങ്ങാട്ടുവെളി കളത്തറ വക്കോ പീയൂസ് (62) അന്തരിച്ചു. ഭാര്യ: റീത്ത. മക്കൾ: റിൻസി, റിബിൻ. മരുമക്കൾ: ആന്റണി, സിബി. ശവസംസ്‌കാരം ചൊവ്വാഴ്ച ഒൻപതിന് കോട്ടുവള്ളി സെയ്ന്റ് സെബാസ്റ്റ്യൻസ് പള്ളി സെമിത്തേരിയിൽ.\nമൂവാറ്റുപുഴ: വാളകം ചാത്തനേടത്ത് കോര വർക്കി (102) അന്തരിച്ചു. ഭാര്യ: പരേതയായ അന്നമ്മ, കുന്നയ്ക്കാൽ ഒളമലക്കുഴി കുടുംബാംഗം. മക്കൾ: മറിയാമ്മ, പൗലോസ്, യോഹന്നാൻ, വർഗീസ്, ചിന്നമ്മ, സ്‌കറിയ. മരുമക്കൾ: പൈലി, ആലീസ്, ശലോമി, ലൗലി, ബേബി, ലൗലി.\nവാഴക്കുളം: കല്ലൂർക്കാട് കൂട്ടുങ്കൽ മേരി (82) അന്തരിച്ചു. ഭർത്താവ്: പരേതനായ തോമസ് വർഗീസ്. മക്കൾ: ജോർജ്, സിസ്റ്റർ റോസാലിയ എം.സ്.ജെ., സെബാസ്റ്റ്യൻ, ജോസ്, എൽസി. മരുമക്കൾ: മോളി, വൽസ, സേവ്യർ.\nമൂവാറ്റുപുഴ: വാഴക്കുളം പള്ളിക്കുന്നേൽ സാറാമ്മ (104) അന്തരിച്ചു. ഭർത്താവ്: പരേതനായ ചാക്കോ. മക്കൾ: ജോയി, അവിരാച്ചൻ, മോളി, സണ്ണി, സലോമി, പരേതനായ ബാബു. ശവസംസ്കാരം പിന്നീട്.\nമാമംഗലം: വേലൂർ (തൃശ്ശൂർ) ഒലക്കയിങ്കൽ പോളി വർക്കി (71) അന്തരിച്ചു. ഭാര്യ: ചിന്നമ്മ പോളി, അരുവിത്തുറ മാളിയേക്കൽ കുടുംബാംഗമാണ്. മക്കൾ: ഇവാ, എസ്മി. മരുമക്കൾ: വിക്ടർ കാലപ്പിള്ളിൽ മേവള്ളൂർ, അനൂപ് കളത്തിപ്പറമ്പിൽ പൊറ്റക്കുഴി.\nശവസംസ്കാരം ചൊവ്വാഴ്ച 3-ന് ഇടപ്പള്ളി സെയ്ന്റ് ജോർജ് ഫൊറോന പള്ളി സെമിത്തേരിയിൽ.\nകിഴക്കമ്പലം: പുറത്തുപാറ സിന്ധു (44) അന്തരിച്ചു. മണീട് പടിഞ്ഞാറെ വീട്ടിൽ കുടുംബാംഗമാണ്. ഭർത്താവ്: രാമദാസ്. മകൻ: അർജുൻ.\nഅരൂർ: അരൂക്കുറ്റി പഞ്ചായത്ത് ഏഴാം വാർഡ് വടുതല ജെട്ടിക്ക് സമീപം കടേപ്പറമ്പിൽ സത്യവ്രതൻ (സത്യപ്പൻ -60) അന്തരിച്ചു. ഭാര്യ: കുമാരി. മക്കൾ: സനില, സൗമ്യ, സയന. മരുമക്കൾ: രതീഷ്, മനു, ഷൈജു.\nതൃപ്പൂണിത്തുറ: തെക്കുംഭാഗം അരീപ്പുറത്ത് കെ.കെ. പത്മനാഭൻ (97) കോവിഡ് ബാധിച്ച് ചികിത്സയിലിരിക്കെ മരിച്ചു. ഭാര്യ: ബേബി സരോജിനി. മക്കൾ: ജയിൻ, റാണി, രേഖ, ജീവൻ. മരുമക്കൾ: ലത, രാജേഷ്, ബിജു, സൂര്യ. ശവസംസ്കാരം ചൊവ്വാഴ്ച 10-ന് തൃപ്പൂണിത്തുറ പൊതുശ്മശാനത്തിൽ.\nആലുവ: ഹിന്ദു ഐക്യവേദി ജില്ലാ പ്രസിഡന്റും ഏലൂർ ഫാക്ട് ഡയറക്ടറുമായിരുന്ന ആലുവ തായിക്കാട്ടുകര എസ്.എൻ. പുരം പുളിനിക്കുന്നേൽ വീട്ടിൽ പി.കെ. ചന്ദ്രശേഖരന്റെ ഭാര്യ ശാന്ത ചന്ദ്ര (62) അന്തരിച്ചു. മകൻ: വിനീത് ചന്ദ്ര (ബിസിനസ്). മരുമകൾ: രസിക സൈനി.\nആലുവ: ജോസഫ് പടയാട്ടിൽ (79) അന്തരിച്ചു. ഭാര്യ: ലീല ജോസഫ്. മകൻ: മനു ജോസഫ്. മരുമകൾ: റിട്ട. ക്യാപ്റ്റൻ ജമുന ജോസഫ്. ശവസംസ്കാരം ചൊവ്വാഴ്ച 12.30-ന് അശോകപുരം സെയ്ന്റ് സെബാസ്റ്റ്യൻസ് പള്ളി സെമിത്തേരിയിൽ.\nകടത്തിണ്ണയിൽ ഉറങ്ങുന്നതിനിടെ മർദനമേറ്റയാൾ ആശുപത്രിയിൽ മരിച്ചു\nആലുവ: വഴിയരികിലെ കടത്തിണ്ണയിൽ കിടന്നുറങ്ങുന്നതിനിടെ കരിങ്കല്ലിന് തലയ്ക്ക് അടിയേറ്റതിനെ തുടർന്ന് ചികിത്സയിലായിരുന്നയാൾ മരിച്ചു. തമിഴ്‌നാട് സ്വദേശി മൂർത്തി (55) യാണ് മരിച്ചത്. കഴിഞ്ഞ 14-ന് രാത്രി ആലുവ ബാങ്ക് കവലയിലെ കടത്തിണ്ണയിൽ ഉറങ്ങുമ്പോഴാണ് ആക്രമണമുണ്ടായത്. ഗുരുതരമായി പരിക്കേറ്റതിനെ തുടർന്ന് ആദ്യം ആലുവ ജില്ലാ ആശുപത്രിയിലും പിന്നീട് ആലപ്പുഴ മെഡിക്കൽ കോളേജിലുമായിരുന്നു ചികിത്സ. തിങ്കളാഴ്ച രാവിലെയാണ് മരിച്ചത്.\nസംഭവവുമായി ബന്ധപ്പെട്ട് പിടിയിലായ കൊടുങ്ങല്ലൂർ ഊഴാത്തക്കടവ് ചക്കാട്ടി വീട്ടിൽ വിനു (42) റിമാൻഡിലാണ്. പ്രതിയും കടത്തിണ്ണകളിൽ അന്തിയുറങ്ങുന്നയാളാണ്. പൊതിച്ചോറ്‌് ലഭിച്ചതിനെച്ചൊല്ലി ഇവർ തമ്മിൽ നേരത്തെ തർക്കമുണ്ടായിരുന്നു. ഇതിന്റെ വൈരാഗ്യത്തിലാണ് ഉറങ്ങുന്നതിനിടെ പ്രതി ആക്രമിച്ചത്.\nമരിച്ച മൂർത്തിക്കൊപ്പം ഭാര്യയുമുണ്ടായിരുന്നു. ചൊവ്വാഴ്ച പോസ്റ്റുമോർട്ടത്തിനു ശേഷം മൃതദേഹം ബന്ധുക്കൾക്ക് വിട്ടുകൊടുക്കും.\nതിരുവാങ്കുളം: ചോറ്റാനിക്കര കിടങ്ങയം തേലക്കാട്ട് ടി.ജെ. ജോസഫ് (78) അന്തരിച്ചു. ഭാര്യ: ദീനാമ്മ, കോതമംഗലം മാരാച്ചേരി പുത്തേത്ത് കുടുംബാംഗം. മക്കൾ: സിജി, സിബി. മരുമക്കൾ: നിഥിൻ, സലാഖ. ശവസംസ്കാരം ചൊവ്വാഴ്ച 3-ന് കണ്യാട്ടുനിരപ്പ് സെയ്ന്റ് ജോൺസ് യാക്കോബായ സുറിയാനി പള്ളി സെമിത്തേരിയിൽ.\nമാമല: ഒറ്റനാങ്കൽ ഏലമ്മ (85) അന്തരിച്ചു. ചിറങ്ങനാമറ്റത്തിൽ കുടുംബാംഗമാണ്. ഭർത്താവ്: പരേതനായ മാത്യു. മക്കൾ: മറിയക്കുട്ടി, മോളി, ജോയി, ലില്ലി, ബെന്നി. മരുമക്കൾ: വർഗീസ്, ബേബി, മായ, രാജു, വിധു. ശവസംസ്കാരം ചൊവ്വാഴ്ച 10-ന് കരിങ്ങാച്ചിറ സെയ്ന്റ് ജോർജ് കത്തീഡ്രൽ സെമിത്തേരിയിൽ.\nചെറായി: എടവനക്കാട് നികത്തുതറ ബേബി (76) അന്തരിച്ചു. (കോവിഡ് ബാധിച്ച് ചികിത്സയിലായിരുന്നു). ഭർത്താവ്: പരേതനായ കണ്ടൻകോരൻ. മകൻ: കമൽ ബോസ്. മരുമകൾ: പ്രിയ.\nമൂവാറ്റുപുഴ: ആരക്കുഴ തടത്തിൽ ടി.വി. മാത്യുവിന്റെ (റിട്ട. അദ്ധ്യാപകൻ) മകൻ ജോഷി മാത്യു (59) അന്തരിച്ചു. അമ്മ: റോസ മാത്യു (റിട്ട. അദ്ധ്യാപിക). ഭാര്യ: ഷൈനി ജോഷി (അദ്ധ്യാപിക, തൊടുപുഴ സെയ്ന്റ് സെബാസ്റ്റ്യൻസ് സ്കൂൾ, കുത്തുകുഴിയിൽ നെല്ലിക്കൽ കുടുംബാംഗം). മക്കൾ: ഷോൺ, ഷിൻസ്. ശവസംസ്കാരം ചൊവ്വാഴ്ച 10-ന് ആരക്കുഴ സെയ്ന്റ് മേരീസ് മേജർ ആർക്കി എപ്പിസ്കോപ്പൽ പള്ളി സെമിത്തേരിയിൽ.\nകടുങ്ങല്ലൂർ: യു.സി. കോളേജ് കടൂപ്പാടം വളയംകുന്നിൽ വീട്ടിൽ ഹാജറ (72) അന്തരിച്ചു.\nഭർത്താവ്: പരേതനായ ഇബ്രാഹിംകുട്ടി. മക്കൾ: ഷാജഹാൻ, ഷാജിത, സബിത, താഹിറ, ഷാഹിന. മരുമക്കൾ: സീനത്ത്, അബ്ദുൾ അസീസ്, മുസ്തഫ, നവാസ്, നാസർ.\nഎൻ.എം. ജോർജ് സെലസ്റ്റിൻ\nകൊച്ചി: നടുവിലവീട്ടിൽ എൻ.എം. ജോർജ് സെലസ്റ്റിൻ (75) അന്തരിച്ചു. റിട്ട. സബ് രജിസ്ട്രാറായിരുന്നു. ഭാര്യ: എൻ.ഐ. മേരി (റിട്ട. സി.ഐ.എഫ്.ടി). മക്കൾ: ഷിബു (ഇൻഫോപാർക്ക്), സുബിൻ (സി.ഐ.എഫ്.ടി), ഷനു (ഹയർ സെക്കൻഡറി ടീച്ചർ) മരുമക്കൾ: ഐറീൻ (ഐ.ടി.), ജോവിൻ (ജല അതോറിറ്റി), വിമൽ (ആരോഗ്യ വകുപ്പ്).\nPrevious articleപ്ലസ്ടു വിദ്യാർഥിനിയുടെ ചിത്രങ്ങൾ സമൂഹമാധ്യമങ്ങളിൽ തെറ്റായി പ്രചരിപ്പിച്ചതിന് യുവാവിനെ പോക്‌സോ, ഐ.ടി.വകുപ്പുകൾ പ്രകാരം പോലീസ് അറസ്റ്റുചെയ്തു\nNext articleസംസ്ഥാനത്തെ ഓണത്തിന് ശേഷമുള്ള കോവിഡ് സാഹചര്യം ഇന്ന് അവലോകന യോഗം വിലയിരുത്തും


നിയമ നടപടിയിലൂടെയാണ് ജോയ്സ് ജോര്‍ജ്ജ് എം.പിയുടെ പട്ടയം റദ്ദാക്കിയത്… എം.എം മണിക്ക് വ്യത്യസ്ത നിലപാടുകളുണ്ട്….; കെ.കെ ശിവരാമന്. | Gramajyothi News\nNovember 25, 2017 12:16 pm Published by : Web Desk\nഇടുക്കി: മന്ത്രിതല സമിതിയുടെ സന്ദര്‍ശനം കൊണ്ടൊന്നും ജോയ്സ് ജോര്‍ജ്ജ് എംപിയുടെ പട്ടയം റദ്ദാക്കിയത് സംരക്ഷിക്കാനാകില്ലെന്ന് സി.പി.ഐ ഇടുക്കി ജില്ലാ സെക്രട്ടറി കെ.കെ ശിവരാമന്. നിയമ നടപടിയിലൂടെയാണ് ജോയ്സ് ജോര്‍ജ്ജ് എം.പിയുടെ പട്ടയം റദ്ദാക്കിയത്. ജോയിസ് ജോര്‍ജ്ജിന് വേണമെങ്കില് അപ്പീല് പോകാം. കുറിഞ്ഞി ഉദ്യാനത്തില് വ്യാജപട്ടയം ഉള്ള വന്‍കിട കയ്യേറ്റക്കാരുണ്ടെന്നും ഇവരെ ഒഴിവാക്കേണ്ടി വരുമെന്നും കെ. കെ ശിവരാമന് പറഞ്ഞു.\nഭൂപ്രശ്നങ്ങളില് മന്ത്രി എം.എം മണിക്ക് വ്യത്യസ്ത നിലപാടുകളുണ്ട്. അതേസമയം സി.പി.ഐയുടെ നിലപാട് കൂടി പരിഗണിച്ചേ സര്‍ക്കാറിന് തീരുമാനമെടുക്കാനാകൂ. മന്ത്രിതലസമിതിയുടെ സന്ദര്‍ശനം വിവാദമേഖലയിലെ കര്‍ഷകരെ കുടിയൊഴിപ്പിക്കാനാണെന്ന വ്യാജപ്രചരണം ചിലര് നടത്തുന്നുണ്ടെന്നും കെ.കെ ശിവരാമന് പറഞ്ഞു.\nഇടുക്കിയിലെ കുറിഞ്ഞി ഉദ്യാനത്തിന്‍റെ അതിര്‍ത്തി പുനര്‍നിര്‍ണയിക്കാന് മുഖ്യമന്ത്രിയുടെ നേതൃത്വത്തില് ചേര്‍ന്ന ഉന്നതതല യോഗത്തില് തീരുമാനിച്ചിരുന്നു. കുറഞ്ഞി ഉദ്യാനമായി വിജ്ഞാപനം ചെയ്ത സ്ഥലത്തെ ഭൂമി പരിശോധനകള്‍ക്ക് മുന്നോടിയായി മന്ത്രിമാരുടെ നേതൃത്വത്തില് മൂന്നാറില് യോഗം ചേരും.


daily horoscope: ഇവർക്ക് വിദേശയാത്രയ്ക്ക് നേരിട്ടിരുന്ന തടസ്സം നീങ്ങും | അനിൽ പെരുന്ന - Samayam Malayalam\ndaily horoscope in malayalam 26th november 2021 this rashi will overcome the obstacles to go abroad\nഇവർക്ക് വിദേശയാത്രയ്ക്ക് നേരിട്ടിരുന്ന തടസ്സം നീങ്ങും | അനിൽ പെരുന്ന\nSamayam Desk | Samayam Malayalam | Updated: Nov 26, 2021, 8:34 PM\n26th November, 2021- ഇന്നത്തെ വിശദമായ ജ്യോതിഷഫലം അറിയാം. മേടം തുടങ്ങി പന്ത്രണ്ട് കൂറുകളിൽ ഉള്ളവരുടെയും ഇന്നത്തെ സാമാന്യ ഫലമാണ് ഈ നിത്യ ജ്യോതിഷത്തിൽ ഉൾപ്പെടുത്തിയിരിക്കുന്നത്.\nമേടം രാശിക്കാർക്ക് വിദേശത്ത് നിന്നും സാമ്പത്തികനേട്ടം പ്രതീക്ഷിക്കാം. ഇടവം രാശിക്കാരുടെ സന്താനങ്ങളുടെ വിവാഹ കാര്യത്തിൽ അനുകൂല തീരുമാനം ഉണ്ടാകും. മിഥുനം രാശിക്കാർക്ക് നഷ്ടപ്പെട്ടു എന്ന് കരുതിയ പൂര്‍വികസ്വത്ത് തിരികെ കിട്ടും. ചിങ്ങം രാശിയിൽ പെട്ടവർ മനസിനിണങ്ങിയ ജീവിതപങ്കാളിയെ കണ്ടെത്തും. ധനു രാശിക്കാർക്ക് ഗൃഹത്തിൽ നിന്നും വിട്ടു നിൽക്കേണ്ടതായ അവസ്ഥ ഉണ്ടാകും. ഓരോ രാശിക്കാരുടെയും ഇന്നത്തെ ഫലം എങ്ങനെ എന്ന് നോക്കാം.\nവിദേശത്ത് നിന്നും സാമ്പത്തികനേട്ടം പ്രതീക്ഷിക്കാം. സന്താനങ്ങള്‍ക്ക് ശാരീരിക ക്ലേശങ്ങള് അനുഭവപ്പെടും. വിലപിടിപ്പുള്ള ഗൃഹോപകരണങ്ങള് വാങ്ങിക്കും. ഉദ്യോഗാര്‍ത്ഥികള്‍ക്ക് പ്രതീക്ഷിച്ചിരുന്ന ജോലി ലഭിക്കും. കലാരംഗത്ത് പ്രവര്‍ത്തിക്കുന്നവര് പുതിയ കരാറുകളിൽ ഒപ്പുവയ്ക്കും. വിദേശ യാത്രയ്ക്ക് ശ്രമിക്കുന്നവര്‍ക്ക് ആഗ്രഹം സഫലമാകും. അപ്രതീക്ഷിതമായി മേലധികാരിയിൽ നിന്നും ചില വിഷമതകള് ഉണ്ടാകും. വിദേശത്തുള്ളവര്‍ക്ക് ജോലി നഷ്ടപ്പെടാന് സാദ്ധ്യതയുള്ളതിനാൽ ശ്രദ്ധിക്കണം. ഉപരിപഠനത്തിനായി വിദേശത്ത് പോകാന് ശ്രമിക്കുന്നവര്‍ക്ക് അനുകൂല സമയം. കുടുംബസ്വത്ത് അനുഭവയോഗത്തിൽ വന്നുചേരും.\nവിദ്യാര്‍ത്ഥികള്‍ക്ക് പഠനകാര്യങ്ങളിൽ താത്പര്യം കുറയും. സന്താനങ്ങളുടെ വിവാഹ കാര്യത്തിൽ അനുകൂല തീരുമാനം ഉണ്ടാകും. കലാകായിക രംഗങ്ങളിൽ പ്രവര്‍ത്തിക്കുന്നവര്‍ക്ക് അംഗീകാരവും സാമ്പത്തിക നേട്ടവും പ്രതീക്ഷിക്കാം. വിവാഹാദി മംഗളകര്‍മ്മങ്ങളിൽ അനുകൂല തീരുമാനം ഉണ്ടാകും. ബിസിനസ് രംഗത്ത് പ്രവര്‍ത്തിക്കുന്നവര്‍ക്ക് തൊഴിൽപരമായി ധാരാളം മത്സരങ്ങള് നേരിടും. ഗൃഹനിര്‍മ്മാണത്തിനായി പണം ചെലവഴിക്കും. കലാരംഗത്തു പ്രവര്‍ത്തിക്കുന്നവര്‍ക്ക് പ്രശസ്തിയും അംഗീകാരവും ലഭിക്കും.\nഗൃഹത്തിൽ ബന്ധുസമാഗമം പ്രതീക്ഷിക്കാം. നഷ്ടപ്പെട്ടു എന്ന് കരുതിയ പൂര്‍വികസ്വത്ത് തിരികെ കിട്ടും. സന്താനലബ്ധിക്കായി കാത്തിരിക്കുന്ന ദമ്പതികള്‍ക്ക് സന്തോഷത്തിന് സാദ്ധ്യത. സര്‍ക്കാരിൽ നിന്നും ലഭിക്കാനുള്ള ആനുകൂല്യം ലഭിക്കും. ഗൃഹനിര്‍മ്മാണത്തിന് ഉദ്ദേശിക്കുന്നവര്‍ക്ക് അനുകൂല സമയം. അസാധാരണ വാക്‌സാമര്‍ത്ഥ്യം പ്രകടമാക്കും. ബിസിനസ് മേഖലയിൽ പ്രവര്‍ത്തിക്കുന്നവര്‍ക്ക് സാമ്പത്തിക നേട്ടമുണ്ടാകും. കൂടുതൽ ഉത്തരവാദിത്തങ്ങള് ഏറ്റെടുക്കേണ്ടതായി വരും.\nഏറെ നാളുകളായി ശ്രമിച്ചിരുന്ന സ്ഥലം മാറ്റത്തിന് ഉത്തരവ് ലഭിക്കും. ചില കുടുംബ സുഹൃത്തുക്കള് എതിരാളിയാകും. എല്ലാ കാര്യവും കൃത്യതയോടും ഉത്തരവാദിത്വത്തോടും ചെയ്തു തീര്‍ക്കാന് കഴിയും. മാതാവിനോ മാതൃസ്ഥാനീയര്‍ക്കോ രോഗാരിഷ്ടതകള് അനുഭവപ്പെടും. സന്താനങ്ങള്‍ക്ക് അഭിവൃദ്ധി ഉണ്ടാകും. ജീവിതപങ്കളിയുടെ ആരോഗ്യകാര്യങ്ങള്‍ക്കായി പണം ചെലവഴിക്കും. പലവിധത്തിൽ സാമ്പത്തികനേട്ടം പ്രതീക്ഷിക്കാം. വിദ്യാര്‍ത്ഥികള്‍ക്ക് മത്സരപരീക്ഷകളിൽ വിജയ സാദ്ധ്യത കാണുന്നു. ആരോഗ്യപരമായി ചെറിയ ബുദ്ധിമുട്ടുകള് അനുഭവപ്പെടും.\nമനസിനിണങ്ങിയ ജീവിതപങ്കാളിയെ കണ്ടെത്തും. കഥാകൃത്തുക്കള്‍ക്ക് പുതിയ കൃതികള് പ്രസിദ്ധീകരിക്കാന് സാധിക്കും. വിലപിടിപ്പുള്ള ഗൃഹോപകരണങ്ങള് വാങ്ങിക്കും. വിദ്യാര്‍ത്ഥികള്‍ക്ക് അനുകൂല സമയം. ദമ്പതികള്‍തമ്മിലുള്ള അഭിപ്രായ വ്യത്യാസം രൂക്ഷമാകാതിരിക്കുവാന് ശ്രദ്ധിക്കണം. ഗൃഹത്തിൽ ബന്ധുസമാഗമം പ്രതീക്ഷിക്കാം. മനസിന് സന്തോഷം തരുന്ന സന്ദേശങ്ങള് ലഭിക്കും. കര്‍മ്മസംബന്ധമായി ധാരാളം യാത്രകള് ആവശ്യമായി വരും. ബിസിനസ് രംഗത്ത് പ്രവര്‍ത്തിക്കുന്നവര്‍ക്ക് സാമ്പത്തികനേട്ടം പ്രതീക്ഷിക്കാം.\nപ്രമോഷന് ശ്രമിക്കുന്ന സര്‍ക്കാര് ജീവനക്കാര്‍ക്ക് തടസങ്ങള് നേരിടും. എല്ലാ കാര്യങ്ങളിലും ചെറിയ അലസത അനുഭവപ്പെടും. പുതിയ സംരംഭം തുടങ്ങാന് അനുകൂല സമയമല്ല. ചെറിയ തോതിൽ മാനസിക വിഷമങ്ങള് അനുഭവപ്പെടും. മംഗളകാര്യങ്ങളിൽ പങ്കെടുക്കും. സംസാരം പരുഷമാകാതിരിക്കാന് ശ്രദ്ധിക്കണം. വാഹനമോ ഭൂമിയോ സ്വന്തമാക്കാന് അവസരം ഉണ്ടാകും. പുതിയ സുഹൃദ്ബന്ധം മുഖേന ജീവിതത്തിൽ മാറ്റം ഉണ്ടാകും. കലാപരമായി ബന്ധപ്പെട്ട് പ്രവര്‍ത്തിക്കുന്നവര്‍ക്ക് പുതിയ അവസരങ്ങള് ലഭിക്കും. ക്രമാതീതമായി ചെലവുകള് കൂടും.\nപുണ്യക്ഷേത്രങ്ങള് സന്ദര്‍ശിക്കും. രോഗ ശമനം ഉണ്ടാകും. ഉദ്യോഗാര്‍ത്ഥികളുടെ ശുപാര്‍ശകള് മാനിക്കപ്പെടും. ഉല്ലാസയാത്രകളിൽ പങ്കെടുക്കും. പൊതുപ്രവര്‍ത്തകര്‍ക്ക് സമൂഹത്തിൽ പ്രശസ്തി വര്‍ദ്ധിക്കും. മനസ്സിന്റെ സ്വസ്ഥത നഷ്ടപ്പെടാതെ സൂക്ഷിക്കുക. ക്ഷേത്രദര്‍ശനത്തിനായി സമയം കണ്ടെത്തും. ഉന്നതവ്യവക്തികളുമായി അടുത്തിടപഴകാന് അവസരം ഉണ്ടാകും. ദൂരയാത്രയ്ക്ക് സാധ്യത. വിദ്യാര്‍ത്ഥികള്‍ക്കു നൃത്ത സംഗീതാദി കലകളിൽ താൽപര്യം വര്‍ദ്ധിക്കും. മാതാവിൽ നിന്നും സഹായ സഹകരണങ്ങള് ലഭിക്കും.\nസര്‍ക്കാരിൽ നിന്നും കിട്ടാനുള്ള ആനുകൂല്യം ലഭിക്കും. കുടുംബത്തിലും ഔദ്യോഗികേമഖലയിലും ശോഭിക്കാനിടവരും. തൊഴിൽ രംഗത്ത് ശത്രുകക്കളുടെ പ്രവര്‍ത്തനം വിഷമതകളുണ്ടാക്കും. വിദേശയാത്രയ്ക്ക് നേരിട്ടിരുന്ന തടസ്സങ്ങള് മാറിക്കിട്ടും. ആഗ്രഹസാഫല്യം ഉണ്ടാകും. ദേവാലയങ്ങളുമായി ബന്ധപ്പെട്ടു പ്രവര്‍ത്തിക്കുന്നവര്‍ക്ക് സാമ്പത്തിക നേട്ടം ഉണ്ടാകും. വിദ്യാര്‍ത്ഥികള്‍ക്ക് അനുകൂല സമയം. ദാമ്പത്യ ജീവിതം സന്തോഷപ്രദമായിരിക്കും. നിശ്ചയിച്ചുറപ്പിച്ചിരുന്ന വിവാഹം ഭംഗിയായി നടക്കും.\nടെസ്റ്റുകളിലും, ഇന്റര്‍വ്യൂകളിലും പങ്കെടുക്കുന്നവര്‍ക്ക് കഠിനമായി പ്രയത്‌നിക്കേണ്ടി വരും. അനാവശ്യമായ ചിന്തകള് അവസാനിപ്പിക്കുക. ആലോചിക്കാതെ പ്രവര്‍ത്തിച്ച് അബദ്ധത്തിൽ ചെന്നു പെടാതിരിക്കുക. എന്തു ക്ലേശങ്ങള് സഹിച്ചാണെങ്കിലും നിലവിലുള്ള ജോലി നിലനിര്‍ത്തിക്കൊണ്ടു പോകാന് ശ്രമിക്കുക. വിശേഷ വസ്ത്രാഭരണാദികള് സമ്മാനമായി ലഭിക്കും. സര്‍വ്വകാര്യ വിജയം. പിതൃഗുണം പ്രതീക്ഷിക്കാം. കര്‍മ്മരംഗത്ത് പുരോഗതി ഉണ്ടാകും. അനാഥാലയങ്ങള്‍ക്കായി പണം ചെലവഴിക്കും. ഗൃഹത്തിൽ നിന്നും വിട്ടു നിൽക്കേണ്ടതായ അവസ്ഥ ഉണ്ടാകും. അനാവശ്യചിന്തകള് മുഖേന മനസ്സ് അസ്വസ്ഥമാകും.\nഉദ്യോഗാര്‍ത്ഥികള്‍ക്ക് ടെസ്റ്റുകളിലും ഇന്റര്‍വ്യൂകളിലും പ്രതീക്ഷിച്ചതിനേക്കാള് വിഷമത അനുഭവപ്പെടും. ആരോഗ്യപരമായി ബുദ്ധിമുട്ടുകള് ഉണ്ടാകും. വരവിൽ കവിഞ്ഞ് ചെലവു വര്‍ദ്ധിക്കും. അകാരണമായ കലഹങ്ങള് പല പ്രശ്‌നങ്ങള്‍ക്ക് ഇടയാക്കും. ജീവിതപങ്കാളിക്ക് ഔദ്യോഗിക മേഖലയിൽ സ്ഥാനക്കയറ്റം ലഭിക്കും. പലവിധത്തിൽ സാമ്പത്തികനേട്ടം ഉണ്ടാകും. പുതിയ സംരംഭങ്ങള് തുടങ്ങാന് ആഗ്രഹിക്കുന്നവര്‍ക്ക് നല്ല സമയം.\nസന്താനങ്ങളുടെ വിവാഹകാര്യത്തിൽ തീരുമാനമുണ്ടാകും. വാഹനസംബന്ധമായി ചെലവുകള് വര്‍ദ്ധിക്കും. ശത്രുക്കളുടെ കുതന്ത്രങ്ങള് മുഖേന അപവാദങ്ങള് കേള്‍ക്കേണ്ടതായി വരും. ഭൂമിസംബന്ധമായ ക്രയവിക്രയത്തിനു ശ്രമിക്കുന്നവര്‍ക്കു തടസം നേരിടും. എല്ലാ കാര്യത്തിലും അവസാനം താത്പര്യക്കുറവ് അനുഭവപ്പെടും. ഏത് തൊഴിൽ ചെയ്താലും തക്കതായ പ്രതിഫല ലഭിക്കാന് തടസ്സം നേരിടും. വിദേശയാത്രയ്ക്ക് ശ്രമിക്കുന്നവര്‍ക്ക് തടസ്സങ്ങള് നേരിടും. സര്‍ക്കാര് സംബന്ധമായി പലവിധ വിഷമതകള് അനുഭവപ്പെടും.\nദാമ്പത്യജീവിതം സംതൃപ്തമായിരിക്കും. ധനപരമായി നേട്ടം ഉണ്ടാകും. ആരോഗ്യപരമായി അനുഭവപ്പെട്ടിരുന്ന ബുദ്ധിമുട്ടുകള്‍ക്ക് ആശ്വാസം ലഭിക്കും. പുതിയ ഗൃഹത്തിലേക്ക് മാറിത്താമസിക്കാന് ഉദ്ദേശിക്കുന്നവര്‍ക്ക് അനുകൂല സമയം. സന്താനങ്ങളുടെ ആരോഗ്യകാര്യങ്ങള്‍ക്കായി പണം ചെലവഴിക്കും. സഹനശക്തിയും ക്ഷമയും നിമിത്തം വിവാദങ്ങളിൽ നിന്നും രക്ഷപെടും. നാടുവിട്ടു കഴിയുന്നവര്‍ക്ക് സ്വന്തം നാട്ടിലേക്ക് തിരിച്ചുവരുന്നതിനുള്ള ശ്രമം വിജയിക്കും.\nആര്‍ട്ടിക്കിള് ഷോചെയ്യാത്ത കുറ്റത്തിന് ഇവർ പഴി കേള്‍ക്കേണ്ടിവരും | അനിൽ പെരുന്ന\nWeb Title : daily horoscope in malayalam 26th november 2021 this rashi will overcome the obstacles to go abroad


ദീപാവലിയില് ഈ ജ്യോതിഷ പരിഹാരമെങ്കില് വര്‍ഷം മുഴുവന് ഐശ്വര്യം | Astrology And Vastu Tips To Make Diwali Prosperous in Malayalam - Malayalam BoldSky\n| Published: Thursday, October 28, 2021, 14:22 [IST]\nഹിന്ദുമത വിശ്വാസികളുടെ ഏറ്റവും പ്രധാനപ്പെട്ട ആഘോഷങ്ങളില് ഒന്നാണ് ദീപാവലി. ഇരുട്ടിനെതിരെയുള്ള പ്രകാശത്തിന്റെ വിജയത്തിന്റെ പ്രതീകമായാണ് ഈ ഉത്സവം ആഘോഷിക്കുന്നത്. ഈ ദിവസമാണ് രാവണനെ പരാജയപ്പെടുത്തി ശ്രീരാമന് അയോധ്യയില് തിരിച്ചെത്തിയതെന്നാണ് പൊതുവെയുള്ള വിശ്വാസം. ദസറ കഴിഞ്ഞ് 20 ദിവസങ്ങള്‍ക്ക് ശേഷമാണ് ദീപാവലി സാധാരണയായി ആഘോഷിക്കുന്നത്. എന്നാല് ഇതുകൂടാതെ ലക്ഷ്മി, ഗണേശന്, കാളി തുടങ്ങിയ മറ്റ് ദൈവങ്ങളെയും ഈ ദിവസം ആരാധിക്കുന്നു.\nMost read: ശുക്രന്റെ രാശിമാറ്റം; ഈ6രാശിക്കാര്‍ക്ക് ഭാഗ്യകാലം മുന്നില്\nദീപാവലിക്ക് ജ്യോതിഷപരമായ പ്രാധാന്യം കൂടിയുണ്ട്. ചന്ദ്രനും സൂര്യനും കൂടിച്ചേര്‍ന്ന് ഈ ദിവസം ആഘോഷിക്കുന്നത് സൗഹാര്‍ദത്തെ പ്രോത്സാഹിപ്പിക്കുന്നു. ഒരു പുതിയ സംരംഭം തുടങ്ങാന് ഏറ്റവും നല്ല സമയമാണ് ദീപാവലി എന്നും വിശ്വസിക്കപ്പെടുന്നു. വീടുകളിലേക്ക് ആരോഗ്യം, സമ്പത്ത്, സന്തോഷം, ഐശ്വര്യം എന്നിവയെ ക്ഷണിക്കാന് ഗണപതിയെയും ലക്ഷ്മി ദേവിയെയും ആരാധിക്കേണ്ട ഒരു ശുഭദിനമാണ് ദീപാവലി. ഈ ദിവസം, ലക്ഷ്മി ദേവിയെയും ഗണപതിയെയും ആരാധിക്കുന്നതിലൂടെ സന്തോഷത്തിന്റെയും സമൃദ്ധിയുടെയും അനുഗ്രഹങ്ങള് ലഭിക്കുന്നു. ദീപാവലി ദിവസം ചില പ്രത്യേക നടപടികള് ചെയ്യുന്നതിലൂടെ നിങ്ങള്‍ക്ക് സമ്പത്തും ഐശ്വര്യവും വര്‍ദ്ധിക്കാവുന്നതാണ്. അത്തരം ചില ജ്യോതിഷ പരിഹാരങ്ങള് എന്തൊക്കെയെന്ന് ഈ ലേഖനത്തില് വായിച്ചറിയാം.\nരാവും പകലും കഠിനാധ്വാനം ചെയ്തിട്ടും വീട്ടില് ഐശ്വര്യമില്ലെങ്കില് ദീപാവലി നാളില് ക്ഷേത്രത്തില് ഒരു ജോടി വാഴത്തൈ സമര്‍പ്പിച്ച് നിങ്ങളുടെ പ്രശ്‌നങ്ങള് ദൈവത്തോട് പ്രാര്‍ത്ഥിക്കുക. ഇത് ചെയ്താല് നിങ്ങള്‍ക്ക് പെട്ടെന്ന് ഫലം ലഭിക്കും.\nദീപാവലി ദിനത്തില്, മഹാലക്ഷ്മി പൂജയില്, മഞ്ഞ നിറത്തിലുള്ള 11 കവടി പൂജിച്ചതിന് ശേഷം മഞ്ഞത്തുണിയില് കെട്ടി അത് നിങ്ങള് നിലവറയില് സൂക്ഷിക്കുക. അല്ലെങ്കില് പണം സൂക്ഷിക്കുന്ന സ്ഥലത്ത് വയ്ക്കുക. ഇതിലൂടെ ഒരാള്‍ക്ക് സമ്പത്ത് നേട്ടം ലഭിക്കുമെന്നും ലക്ഷ്മി ദേവിയുടെ അനുഗ്രഹം നിലനില്‍ക്കുമെന്നും വിശ്വസിക്കപ്പെടുന്നു.\nദീപാവലി ദിനത്തില് പൂജാമുറിയില് മഹാലക്ഷ്മിക്കും ഗണപതിക്കും ഒപ്പം ശ്രീയന്ത്രവും ദക്ഷിണാവര്‍ത്തി ശംഖും വയ്ക്കുക. ഇങ്ങനെ ചെയ്യുന്നതിലൂടെ ലക്ഷ്മീദേവി സന്തോഷത്തോടെ ആ സ്ഥലത്തേക്ക് എത്തുമെന്നാണ് വിശ്വാസം.\nസന്തോഷത്തിനും ഐശ്വര്യത്തിനും വേണ്ടി ദീപാവലി ദിനത്തില് മഞ്ഞള് പൂജിച്ച് അതിന്മേല് ചുവന്ന വെണ്ണീര് പുരട്ടി ചുവന്ന തുണിയില് വെള്ളി നാണയങ്ങള് വച്ച് നിലവറയില് സൂക്ഷിക്കുക. ഇത് ചെയ്യുന്നതിലൂടെ പണവുമായി ബന്ധപ്പെട്ട പ്രശ്നങ്ങളില് നിന്ന് മോചനം ലഭിക്കുമെന്നും ലക്ഷ്മി ദേവിയുടെ പ്രത്യേക അനുഗ്രഹം ലഭിക്കുമെന്നും വിശ്വസിക്കപ്പെടുന്നു.\nദീപാവലി ദിനത്തില്, രാവിലെ ചെറുപയര് കുതിര്‍ത്തു വച്ച് സൂക്ഷിക്കുക, ഉച്ചകഴിഞ്ഞ്, അല്പം ശര്‍ക്കര കലര്‍ത്തി ചെറിയ പെണ്‍കുട്ടികള്‍ക്ക് വിതരണം ചെയ്യുകയും കുറച്ച് ക്ഷേത്രത്തിന് സംഭാവന നല്‍കുകയും ചെയ്യുക. ഇങ്ങനെ ചെയ്യുന്നതിലൂടെ ലക്ഷ്മീദേവിയുടെ അനുഗ്രഹം നിലനില്‍ക്കും. എല്ലാ വ്യാഴാഴ്ചയും ഈ പ്രതിവിധി നിങ്ങള്‍ക്ക് ചെയ്യാവുന്നതാണ്.\nദീപാവലി ദിവസം ഗോതമ്പ് പൊടിക്കുക. ഗോതമ്പിനൊപ്പം അഞ്ച് ഉഴുന്നും അതില് ഇടുക. ഇങ്ങനെ ചെയ്യുന്നതിലൂടെ പെട്ടെന്നുള്ള ധനലാഭം ഉണ്ടാകുമെന്നും ജോലിയിലും ബിസിനസ്സിലും പുരോഗതിയുണ്ടാകുമെന്നും വിശ്വാസങ്ങള് പറയുന്നു.\nദീപാവലി ദിവസം അമാവാസി തിഥിയിലാണ് വരുന്നത്. അതിനാല് ഈ ദിവസം തീര്‍ച്ചയായും പൂര്‍വ്വികരെ പ്രീതിപ്പെടുത്തുകയും അവരില് നിന്ന് അനുഗ്രഹം നേടുകയും ചെയ്യുക. അമാവാസി നാളില് പിതൃക്കള്‍ക്ക് നിവേദ്യം ചെയ്യാതെ ഭക്ഷണം കഴിക്കുന്നവരെ ലക്ഷ്മി ദേവിക്ക് ഇഷ്ടമല്ല. അതുകൊണ്ട് എല്ലാ അമാവാസി നാളുകളിലും പൂര്‍വികരുടെ വഴിപാടുകള് നിര്‍ബന്ധമായും സമര്‍പ്പിക്കണം.\nദീപാവലി ദിനത്തില് രാവിലെയും വൈകുന്നേരവും ലക്ഷ്മീ പൂജയ്ക്കൊപ്പം കുടുംബം മുഴുവനും ആരതി നടത്തണം. അങ്ങനെ ചെയ്യുന്നതിലൂടെ ലക്ഷ്മി ദേവിയുടെ പ്രത്യേക കൃപ വീട്ടില് നിലനില്‍ക്കും. കൂടാതെ, ഇത് ദിവസവും ചെയുന്നതും വളരെ ഭാഗ്യമായി കണക്കാക്കപ്പെടുന്നു.\nദീപാവലി ദിനത്തില് സ്ത്രീകളെയും പുരുഷന്‍മാരെയും അപമാനിക്കാന് പാടില്ല. കൂടാതെ, മുതിര്‍ന്നവരെ ബഹുമാനിക്കുകയും ചെയ്യുക. ഈ ദിവസം, വീട്ടില് എല്ലായ്‌പ്പോഴും പരസ്പര സ്‌നേഹത്തിന്റെ അന്തരീക്ഷം നിലനിര്‍ത്തുക, കാരണം വിയോജിപ്പുള്ള കുടുംബത്തില് ഒരിക്കലും ലക്ഷ്മി ദേവി വരില്ല. കൂടാതെ, വീട്ടിലെ സ്ത്രീകളോട് അനാദരവ് കാണിക്കുകയും ചെയ്യരുത്. കാരണം അവരും ലക്ഷ്മിയാണ്. ദീപാവലിക്ക് മാത്രമല്ല എല്ലാ ദിവസവും ഈ ശീലം പിന്തുടരുക.\nബഹുമാനവും സമ്പത്തും ലഭിക്കാന്, എല്ലാ മാസത്തിലെയും ശുക്ല പക്ഷത്തിലെ വെള്ളിയാഴ്ച ശുദ്ധമായ അരിയില് ചുവപ്പ് നിറത്തില് ചായം പൂശി ലക്ഷ്മി ദേവിയെ സ്മരിച്ച് നിങ്ങളുടെ പ്രശ്നങ്ങള് ധരിപ്പിക്കുക. തുടര്‍ന്ന് അവ വെള്ളത്തില് ഒഴുകുക. ഇത് ചെയ്യുന്നതിലൂടെ നിങ്ങള്‍ക്ക് ലാഭത്തിനുള്ള അവസരങ്ങള് ഉടന് ഉണ്ടാകും, നിങ്ങളുടെ പദ്ധതികളും വിജയിക്കും.\nഎന്തെങ്കിലും കാരണത്താലോ മറ്റോ തുടര്‍ച്ചയായി ധനനഷ്ടം ഉണ്ടായാല് ശനിയാഴ്ച അല്‍പം കറുത്ത എള്ള് തലയില് ഉഴിഞ്ഞ് വടക്കോട്ട് എറിയുക. ഇങ്ങനെ ചെയ്താല് പെട്ടെന്ന് പണം ലഭിക്കുകയും പണം പാഴാക്കുന്നത് തടയുകയും ചെയ്യും. ഇത് ചെയ്യുമ്പോള് ആരും നിങ്ങളെ കാണാതിരിക്കാനും ശ്രദ്ധിക്കുക.\nലക്ഷ്മി ദേവിയുടെ കൃപയാല് ഐശ്വര്യവും സമ്പത്തും ലഭിക്കാന് ദീപാവലിയില് ലക്ഷ്മി പൂജയ്ക്കിടെ താമര അര്‍പ്പിച്ച് ദേവിയെ സന്തോഷിപ്പിക്കുക. ശുദ്ധമായ ഹൃദയത്തോടെ, പ്രതിഫലമായി ഒന്നും പ്രതീക്ഷിക്കാതെ ദീപാവലി സന്തോഷകരവും അവിസ്മരണീയവുമാക്കാന് പാവപ്പെട്ടവര്‍ക്ക് കമ്പിളി വസ്ത്രങ്ങള്, പുതപ്പുകള്, ഷാളുകള്, തൊപ്പികള് എന്നിവ സംഭാവന ചെയ്യുക.\nപക്ഷികള്‍ക്ക് വെള്ളം നല്‍കുക\nദീപാവലിയില് പ്രകൃതിയില് നിന്ന് അനുഗ്രഹം തേടി അലഞ്ഞുതിരിയുന്ന മൃഗങ്ങള്‍ക്കും പക്ഷികള്‍ക്കും വേണ്ടി നിങ്ങളുടെ വീടിന് പുറത്ത് വിശാലമായ മണ്‍പാത്രങ്ങളില് ശുദ്ധമായ കുടിവെള്ളം വയ്ക്കുക. ലക്ഷ്മി പൂജയ്ക്കിടെ മല്ലി വിത്ത് ഭോഗമായി സമര്‍പ്പിക്കുക, കൂടുതല് സമ്പത്ത് ആകര്‍ഷിക്കാന് പൂജയ്ക്ക് ശേഷം ഈ വിത്തുകള് നിങ്ങളുടെ ലോക്കറില് വയ്ക്കുക.\nദീപാവലി ദിവസം ലക്ഷ്മി ദേവി വീട്ടിലെത്തുമെന്ന് പറയപ്പെടുന്നു. അതിനാല് നിങ്ങളുടെ വീട്ടില് നിന്ന് അനാവശ്യമായ എല്ലാ അലങ്കോലങ്ങളും നീക്കം ചെയ്തുകൊണ്ട് ശുചിത്വം പാലിക്കുക. കാരണം അത്തരം വീടുകളില് ലക്ഷ്മീദേവി വസിക്കുന്നു. സാമ്പത്തിക സുസ്ഥിരത ഉറപ്പാക്കാന്, നിങ്ങളുടെ വീടിന്റെ വടക്ക്, വടക്ക് കിഴക്ക് ഭാഗങ്ങള് വൃത്തിയാക്കുകയും നിങ്ങളുടെ വീട്ടില് സമ്പത്തിന്റെ സ്വതന്ത്രമായ ഒഴുക്കിന് ഇടമൊരുക്കുകയും ചെയ്യുക.\nMost read:സമ്പത്തും ഐശ്വര്യവും ഒഴുകിയെത്തും; ഈ5വസ്തുക്കള് പൂജാമുറിയില് സൂക്ഷിക്കൂ\nജമന്തി പൂവും അശോക മരത്തിന്റെ ഇലകളും കൊണ്ട് നിര്‍മ്മിച്ച തോരണം വാതിലിന് അലങ്കാരമായി തൂക്കിയിടുക. ഇത് നിങ്ങളുടെ വീട്ടില് പോസിറ്റിവിറ്റിയും സന്തോഷവും ക്ഷണിക്കുന്നു. നിങ്ങളുടെ വീടിനുള്ളില് പോസിറ്റീവ് എനര്‍ജി ആകര്‍ഷിക്കാന് മനോഹരമായ നിറങ്ങളും ലൈറ്റുകളും കൊണ്ട് പ്രവേശന കവാടം പ്രത്യേകമായി അലങ്കരിക്കുക. ലക്ഷ്മീ പൂജയ്ക്ക് ശേഷം നിങ്ങള്‍ക്കും നിങ്ങളുടെ കുടുംബത്തിനും ഐശ്വര്യത്തിനും സന്തോഷത്തിനും ഭാഗ്യത്തിനും വേണ്ടി വീടിന്റെ വടക്കുകിഴക്ക്, വടക്ക്, മധ്യമേഖലയില് മണ് വിളക്കുകള് കത്തിക്കുക. സ്റ്റീല് കൊണ്ട് നിര്‍മ്മിച്ച ഒരു പാത്രത്തില് ശുദ്ധമായ വെള്ളം നിറച്ച് വടക്കുകിഴക്ക് ദിശയില് വയ്ക്കുക, ആഴ്ചയില് ഒരിക്കലെങ്കിലും വെള്ളം മാറ്റുക, ഇത് നിങ്ങളുടെ വീട്ടില് നിന്ന് നെഗറ്റീവ് ഊര്‍ജ്ജത്തെ ഇല്ലാതാക്കും.\nRead more about: diwali astrology vastu vastu tips ദീപാവലി ജ്യോതിഷം വാസ്തു\nAstrology And Vastu Tips To Make Diwali Prosperous in Malayalam\nFollowing these astrology and vastu tips will not only help you gain wealth but also bring you mental and emotional peace. Takealook.\nStory first published: Thursday, October 28, 2021, 14:22 [IST]